
1.  Kort  over  Paraguay  1703 

(Sammenlign  det  nyere  Kort  S.  29). 


JESUITERSTATEN  I  PARAGUAY 


EN  KRISTELIG-SOCIAL  REPUBLIK 


AF 


Dr.  VILLADS  CHRISTENSEN 


\led  21  Billeder  og  Kort. 


VED  UDVALGET  FOR  FOLKEOPLYSNINGS  FREMME 


KØBENHAVN 

I  KOMMISSION  HOS  G.  E.  C.  GAD 

1909 


Ål  uS" 


»Folkelæsning«  Nr.  284,  Aargang  1909. 
Pris  1  Kr.  25  Øre. 


Trykt  hos  Nielsen  &  Lydiche  (Axel  Simmelkiær). 


TJ*n  Række  af  Tænkere  har  fra  de  ældste  Tider  til  vore 
i  j  Dage  tumlet  med  den  Opgave  at  finde  den  bedste 
Maade,  hvorpaa  det  menneskelige  Samfund  kan  ordnes; 
og  ikke  faa  Forsøg  er  gjorte  paa  at  føre  Resultatet  af 
disse  Spekulationer  ud  i  Livet  og  prøve  Theoriernes  Hold¬ 
barhed  paa  Virkelighedens  Grund.  Ikke  mindst  i  vor  Tid 
har  Reretningen  om  disse  Forsøg  Interesse;  thi  vi  selv 
søger  jo  saa  ivrigt  som  nogen  efter  de  rette  Principer  for 
Samfundsbygningen.  De  Erfaringer,  vore  Forgængere  har 
indhøstet,  hør  vi  da  drage  os  til  Nytte,  og  de  Fejl,  som 
^  de  har  begaaet,  hør  vi  ikke  gøre  om  igen. 

Det  mægtigste  og  længst  levende  af  saadanne  kunstigt 
skabte  Statssamfund  er  uden  Tvivl  den  Republik,  som 
Jesuiterne  grundede  og  i  halvandet  Hundrede  Aar  opret¬ 
holdt  i  Paraguay.  Det  var  Interessen  for  dette  Samfunds 
sociale  Ordning,  der  fra  først  af  bragte  mig  til  at  sysle 
med  Emnet;  men  der  kom  efterhaanden  mere  med,  thi 
Statens  og  Folkets  Historie  forekom  mig  saa  fængslende, 
at  ogsaa  den  krævede  sin  egen  Plads.  Saaledes  blev  denne 
lille  Rog  til:  den  omhandler  et  menneskeligt  Samfunds 
Skæbne,  og  den  søger  at  skildre  en  bestemt  social  Ordning 
og  dens  Virkninger.  Begge  Dele  vil,  haaber  jeg,  kunne 
paakalde  Læserens  Interesse. 


245526 


2.  Ved  Paraguayfloden. 


i. 

Land  og  Folk. 


Det  Paraguay  —  Paraquaria  — ,  hvis  Navn  gen¬ 
nem  to  Aarhundreder  ombølgedes  af  Æventyrets 
Glans  og  af  den  hellige  Kirkes  Nimbus,  er  ikke  det 
samme,  som  det  lille  Landskab,  der  nu  bærer  dette 
Navn.  Det  16.  Aarhundredes  Paraquaria  omfattede 
med  ubestemte  Grænser  hele  det  mægtige  Landom- 
raade  i  Sydamerika,  der  gennemstrømmes  af  Flo¬ 
derne  Paraguay,  Parana  og  Uruguay,  altsaa  foruden 
de  smaa  Republiker,  der  nu  bærer  de  to  af  Flodernes 
Navne,  tillige  det  meste  af  Republiken  Argentina  og 
den  sydlige  Del  af  Brasilien.  Ja  undertiden  brugtes 
Navnet  i  endnu  videre  Udstrækning,  indbefattende 
alle  de  daværende  spanske  Lande  helt  over  til  Andes- 
bjergene  og  Grænserne  af  Peru  og  ned  til  Amerikas 
Sydspids.  Men  Landets  Hjerte  var  dog  bestandig 
det  vide  Sletteland,  gennem  hvilket  de  tre  mægtige 
Floder  strømmer. 

Disse  Sletter  er  Jordens  florrigeste  Egne,  de 
tropiske  Urskoves  egentlige  Hjem.  Med  en  over¬ 
strømmende  Frugtbarhed  vælder  Vegetationen  op  af 
den  fede  Jord;  Tropernes  Sol  udgyder  bestandig  sin 
Varme  over  den,  og  i  Regntiden  vædes  den  ved  ud¬ 
strakte  Oversvømmelser  af  de  store  Floder.  Træer¬ 
nes  mægtige  Vækst,  det  yppige  Blomsterflor  og  de 


3.  Den  frugtbare  Slette. 

vidtstrakte,  saftiggrønne  Enge  bærer  Vidne  om,  at 
her  er  Planterne  Jordens  Herrer.  Landets  oprinde¬ 
lige  Dyreverden  var  fattig,  kuet  i  sin  Vækst  af  den 
overvældende  Vegetation.  Den  gamle  Verdens  Tigre 
og  Løver  bliver  her  til  Jaguarer  og  Kuguarer;  Ka¬ 
meler  og  Elefanter  erstattes  af  Lamaer  og  Tapirer. 
Kun  Insektverdenen  er  rig  og  straalende.  Her  findes 
Verdens  skønneste  Sommerfugle,  Ildfluer  lyser  i 

Tropenatten,  og  en  Vrimmel  af  pragtfuldt  farvede 
Insekter  flyver,  svømmer  og  kravler  overalt  under 
Urskovens  Kroner.  Paa  Mineralier  er  Landet  fat¬ 
tigt;  Metaller  findes  slet  ikke,  selv  Kalk  og  Salt 
maa  hentes  langvejs  fra. 

Spanierne  kom  første  Gang  til  dette  Land  i 
Aaret  1516,  og  snart  fulgte  nu  den  ene  Ekspedition 
fra  Moderlandet  efter  den  anden.  Drevne  af  Op¬ 
dagelsestidens  Æven  tyrlyst  og  Guldtørst  drog  Spa¬ 
nierne  stedse  længere  op  ad  de  store  Floder,  Stæ- 
der  grundedes  i  det  nye  Land,  og  Assuncion  ved 
Paraguayfloden  blev  dets  første  Hovedstad.  I  Løbet 
af  et  Par  Menneskealdre  blev  Landets  Erobring 
fuldført.  Men  Skuffelserne  lod  ikke  vente  længe 
paa  sig:  det  viste  sig  snart,  at  der  var  ingen  ædle 
Metaller  at  finde,  —  La  Plata,  »Sølvfloden«,  kom 
aldrig  til  at  svare  til  sit  Navn.  Det  blev  klart  for 
Spanierne,  at  Landets  eneste  Rigdom  laa  i  Jord¬ 
bundens  Frugtbarhed  og  i  de  indfødtes  Arbejds¬ 
kraft.  Skulde  de  tjene  Rigdomme  her,  maatte  det 
være  som  Plantagebesiddere,  og  da  de  første  urolige 
Trængselsaar  var  forbi,  begyndte  de  at  indrette  sig 
derefter.  Nu  oprandt  der  svære  Tider  for  Indianerne. 
Spanierne  maatte  og  vilde  have  deres  Arbejde,  som 
de  havde  taget  deres  Land,  og  hvor  Skovenes  og 
Sletternes  frie  Sønner  ikke  vilde  give  det  frivil¬ 
ligt,  maatte  Nedsablinger  imellem  dem  sætte  dem  i 
Skræk  og  gøre  dem  føjelige  under  Trældommen. 

Det  var  dog  bestandig  den  spanske  Regerings  Hen¬ 
sigt,  at  Indianerne  skulde  behandles  med  en  vis  Men¬ 
neskelighed.  I  Modsætning  til  Portugiserne  i  Brasilien, 
der  uden  videre  betragtede  de  indfødte  som  herre¬ 
løst  Kvæg  og  indfangede  dem  paa  store  Menneske- 
jagter  for  at  sælge  dem  som  Slaver,  søgte  Regerin- 

gen  i  Madrid  straks  fra  Begyndelsen  at  ordne  For¬ 
holdet  mellem  dem  og  de  indvandrede  ved  Love. 
De  først  undertvungne  fik  den  haardeste  Lod :  de 
blev  den  hvide  Mands  personlige  Ejendom,  og  han 
kunde  efter  Forgodtbefindende  raade  over  deres 
Arbejdskraft;  men  Lovene  forbød  ham  dog  at  sælge 
dem  eller  at  jage  dem  bort,  naar  de  var  gamle  og 


4.  I  Urskoven  i  Paraguay. 


syge.  I  det  næste  Slægtled  kom  en  mildere  Form 
for  Afhængighed  til  Anvendelse.  De  indfødte  blev 
nu  samlede  i  faste  Byer  med  en  Styrelse  efter 
spansk  Mønster,  og  disse  Byer  blev  givne  som  Len 
til  de  spanske  Erobrere.  Lensherren  kunde  kræve 
Arbejde  af  alle  mandlige  Individer  mellem  18  og  51 
Aar  i  to  Maaneder  af  Aaret,  den  øvrige  Tid  kunde 
de  arbejde  for  sig  selv  mod  at  betale  en  Kopskat. 
Kvinderne  var  helt  fritagne  for  personligt  Arbejde, 


I.  Land  og  Folk. 

og  Lensherrens  Rettigheder  over  de  undertvungne 
strakte  sig  kun  til  andet  Slægtled,  —  i  det  tredie 
skulde  Indianerne  være  helt  frie.  L  Fortsættelse  af 
disse  Bestræbelser  for  at  lindre  Indianernes  Kaar 
og  efterhaanden  opdrage  dem  til  bosiddende  Borgere 
naaede  den  spanske  Regering  allerede  i  1612  lil 
ganske  at  forbyde  at  tvinge  Indianerne  til  Arbejde. 


5.  Palmelund  ved  Floden. 


Men  Virkeligheden  lignede  ikke  det  Billede  af 
Tilstanden,  som  Hoffet  i  Madrid  havde  haft  for  Øje 
og  ved  sine  forskellige  Reskripter  ogsaa  troede  at 
have  naaet.  Spanierne  i  Amerika  stillede  sig  alle¬ 
vegne  ganske  uvilligt  overfor  Regeringens  Planer  og 
betragtede  dens  humane  Bestræbelser  som  utaalel  ige 
Indgreb  i  deres  lovlige  Rettigheder.  De  gentagne 
Paabud  havde  derfor  liden  eller  ingen  Virkning. 
Overalt  i  La  Plata  Staterne  levede  Indianerne  i  en 

Trældom,  der  vel  kaldtes  med  forskellige  Navne, 
men  i  Virkeligheden  tyngede  paa  dem  alle  med 
samme  Vægt.  Det  var  ikke  vanskeligt  for  Koloni¬ 
sterne  at  føre  Regeringen  bag  Lyset,  og  det  lyder 
ikke  helt  usandsynligt,  naar  det  fortælles,  at  Hoffet 
i  Madrid  først  i  1780  fik  Nys  om,  at  den  Trældom, 
som  det  mente  at  have  afskaffet  i  1612,  vedblivende 
trivedes  i  Kolonierne. 

Ligesom  Regeringen  søgte  at  bringe  de  indfødte 
en  vis  Kultur,  tog  den  sig  ogsaa  oprigtig  af  deres 
Omvendelse  til  Kristendommen.  Bestemmelser  herom 
blev  indført  i  alle  Instrukser  for  Guvernører  og  Be- 
falingsmænd  derovre,  og  med  de  forskellige  Ekspe¬ 
ditioner  til  den  nye  Verden  fulgte  som  Regel  ogsaa 
Præster  og  Munke.  Tilsyneladende  udrettede  de 
store  Ting;  men  den  Kristendom,  de  bragte,  lignede 
den  Frihed,  Regeringen  paabød:  den  blev  kun  et 
tomt  Ord.  En  Missionær  med  et  Krucifix  i  Haan¬ 
den  gennemfor  store  Strækninger,  døbte  Indianere  i 
flokkevis  uden  at  forstaa  noget  af  deres  Sprog, 
prædikede  lidt  for  dem  ved  Hjælp  af  en  Tolk  og 
rejste  saa  videre  til  næste  Plads,  efterladende  et 
oprejst  Kors  som  Vidnesbyrd  om,  at  nu  var  den 
Egn  kristnet.  Indianerne  forstod  intet  af  det  hele, 
men  Korset  og  Daabsvandet  havde  forsynet  dem 
med  Stof  til  ny  Overtro  af  den  Slags,  som  de  havde 
nok  af  i  Forvejen. 

De  Missionærer,  som  i  Løbet  af  det  16.  Aar- 
hundrede  virkede  paa  denne  Maade  i  det  spanske 
Sydamerika,  var  mest  af  Franciskanerordenen.  I 
1588  kom  de  første  Jesuiter  til  Paraguay.  Deres 
Deltagelse  i  Arbejdet  betød  dog  ikke  straks  noget 
Brud  med  det  gamle  System;  de  prædikede  og 
døbte  paa  den  tilvante  Manér  og  grundede  ikke 


I.  Land  o#  Folk. 

faste  Menigheder.  Men  dette  deres  første  Missions¬ 
forsøg  fik  dog  Betydning  derved,  al  to  af  deres 
Selskab,  Portugiseren  Ortega  og  Skotten  Thomas 
Fields,  fandt  Vej  ud  til  det  Landskab,  som  senere 
skulde  blive  den  store  Jesuiterstats  Vugge,  og  ved 
et  8aarigt  Ophold  i  disse  Egne  forberedte  Jordbun¬ 
den  for  det  Værk,  som  deres  Ordensfæller  en  Snes 
Aar  senere  skulde  tage  fat  paa  med  saa  megen  Al¬ 
vor  og  Kraft. 

Det  Landskab,  de  kom  til,  hed  Guayra ;  det 
ligger  øst  for  Parana,  under  Stenbukkens  Vende¬ 
kreds.  Det  regnedes  dengang  til  de  spanske  Besid¬ 
delser,  men  ved  Spaniernes  ukloge  Politik  gik  det 
kort  efter  tabt  for  dem  og  udgør  nu  en  Del  af  Bra¬ 
silien.  De  Stammer,  som  de  to  Jesuiter  her  kom 
til  at  virke  imellem,  hørte  til  Guaraniernes  udbredte 
Slægt  —  den  Folkestamme,  som  i  den  følgende  Tid 
maatte  afgive  Menneskematerialet  til  Jesuiternes 
Eksperimenter,  og  hvis  Skæbne  vi  her  kommer  til 
at  beskæftige  os  med. 

Guaranierne  var  paa  Opdagelsernes  Tid  det  taL 
rigeste  og  mest  udbredte  Folk  i  Sydamerika.  De  boede 
over  hele  den  østlige  Halvdel  af  Landet,  fra  Atlan¬ 
terhavet  til  Paraguay  floden.  Men  de  dannede  ikke 
nogen  sammenhængende  Folke-Enhed.  Spredt  om¬ 
kring  imellem  dem  boede  større  og  mindre  Grupper 
af  andre  Folkeslag  med  vidt  forskelligt  Sprog  og 
Særpræg  —  formodentlig  Levninger  af  ældre  Stam¬ 
mer,  der  før  Guaranierne  havde  været  Landets 
Herrer.  Og  paa  samme  Maade  boede  mindre  Sam¬ 
fund  af  Guaranier  indsprængt  som  Øer  blandt  de 
herskende  Folkeslag  længere  mod  Vest.  Men  over¬ 
alt  talte  Guaranierne  det  samme  Sprog,  det  som 
Jesuiterne  senere  ophøjede  til  Rigssprog,  saa  langt 

deres  Virksomhed  naaede,  og  som  derfor  endnu  er 
det  Sprog,  der  tales  af  den  største  Del  af  Sydame¬ 
rikas  Indianere.  Nogen  politisk  Enhed  dannede 
Nationen  ikke;  den  var  splittet  i  en  Mængde  større 
og  mindre  Stammer,  hver  med  en  arvelig  Høvding, 


(>.  Indianer  fra  Paraguay 
(fra  det  19.  Aarhundrede). 


Kazik,  i  Spidsen.  De  boede  overalt  langs  Floderne, 
i  Skovenes  Udkanter  eller  i  de  store  Lysninger  inde 
i  Urskoven;  thi  de  var  allerede  før  Spaniernes  An¬ 
komst  i  Færd  med  at  opgive  det  egentlige  Jægerliv 
i  Skovene  for  som  Agerdyrkere  at  tage  faste  Bo- 


I.  Land  og  Folk. 

pæle.  Omkring  deres  Bopladser  dyrkede  de  Majs 
og  Bønner,  Græskar  og  Jordnødder,  Batater  og  Ma- 
niok.  Høns  og  Papagøjer  oholdt  de  som  Husdyr. 


7.  Indianer  fra  Paraguay 
(fra  det  19.  Aarhundrede). 


I  Skoven  sankede  de  Honning  og  vilde  Frugter,  og 
Jagt  og  Fiskeri  var  endnu  som  tidligere  en  kær 
Beskæftigelse  for  Mændene  og  skaffede  dem  en 

væsentlig  Del  af  deres  Føde.  Deres  Hytter  byggede 
de  af  Træ,  Halm  og  Dyrehuder,  i  Reglen  saa  tæt 
sammen,  at  hele  Stammen  boede  i  et  enkelt  rundt 
eller  aflangt  Bygningskompleks.  Deres  Vaaben  var 
Bue  og  Pile,  en  Kølle  af  haardt  Træ  og  en  Sten¬ 
slynge.  ' 

Guaranien  var  lille  afVækst,  knap  5  Fod  høj, 
men  bredskuldret,  undersætsig  og  plump  af  Byg¬ 
ning.  Hans  Hudfarve  var  brun,  lidt  lysere  eller 
mørkere,  og  med  et  rødligt  Anstrøg.  Hovedet  var 
lille,  rundt,  med  en  lav,  bred,  tilbageløbende  Pande, 
Øjnene  smaa  og  lidt  skæve,  Næsen  kort,  Over¬ 
kæben  høj  og  bred,  Underkæben  tyk  og  lang. 
Haaret  var  ravnsort  og  groft,  og  før  Evropæernes 
Komme  bar  baade  Mænd  og  Kvinder  det  i  en 
lang  Fletning  ned  ad  Ryggen.  Mændene  havde  lidet 
eller  intet  Skæg;  Kvinderne  var  efter  evropæiske  Be¬ 
greber  hæslige,  smaa,  tykhalsede  og  fladbrystede. 

Deres  Sanser  var  overordentlig  skarpe.  I  Mu¬ 
skelkraft  overgik  de  Evropæerne,  men  de  stod 
tilbage  i  Udholdenhed  og  Smidighed.  I  Reglen 
havde  de  et  godt  Helbred  og  opnaaede  en  høj  Leve¬ 
alder;  selv  som  Oldinge  bevarede  de  alle  deres  blæn¬ 
dende  hvide  Tænder,  og  Haaret  mistede  sent  sin 
sorte  Glans.  De  var  kun  lidet  følsomme  for  Smer¬ 
ter  og  Besværligheder,  og  selv  svære  Saar  helbrededes 
let  og  uden  skadelige  Eftervirkninger.  Deres  Frugt¬ 
barhed  var  gennemgaaende  ringere  end  Evropæernes ; 
4  Børn  var  det  gennemsnitlige  Antal  i  Ægteskaberne, 
og  en  Mand,  der  var  Fader  til  10  Børn,  maatte  an¬ 
ses  for  en  overordentlig  stor  Sjældenhed. 

Guaraniernes  Sprog  er  aldeles  forskelligt  fra  alle 
andre  Indianerstammers.  Det  er  overordentlig  van¬ 
skeligt  for  fremmede  at  lære,  særlig  da  Indianerne 

kun  taler  sagte  og  med  svagt  aabnede  Læber.  Netop 
paa  Grund  af  Vanskeligheden  ved  helt  at  trænge 
ind  i  dette  Sprog  lyder  Beretningerne  om  det  meget 
forskelligt.  De,  som  kun  holder  sig  til  det  over¬ 
fladiske,  som  man  altid  lærer  først  af  et  fremmed 
Sprog,  siger  om  det,  som  det  i  Reglen  hedder  om 
de  vilde  Folkeslags  Sprog:  at  det  er  fattigt  paa 
Ord,  mangler  Udtryk  for  Ideer  og  abstrakte  Begre¬ 
ber,  Talordene  er  dannet  efter  Fingrene  og  Tæerne, 
og  de  kan  derfor  ikke  tælle  længere  end  til  20,  o.  s.  v. 
Men  andre  siger,  at  hvis  man  først  ret  trænger  ind 
i  Sprogets  Væsen,  vil  man  opdage,  at  det  hverken 
fattes  Skønhed  eller  Udtryksfuldhed,  ja  en  Beundrer 
af  det  som  Jesuiterpateren  Montoya,  der  selv  kendte 
Sproget  til  Fuldkommenhed,  paastaar,  at  det  ikke  i 
nogen  Henseende  staar  tilbage  for  de  skønneste 
Sprog,  vi  kender.  Udtalen  er,  trods  mange  Næse- 
og  Strubelyde,  blød  og  velklingende,  og  Sproget  er 
rigt  paa  Udtryk  for  Beundring  og  Hengivenhed. 
Ordet  Gud  hedder  i  Guaranisproget  »Tupå«.  Den 
første  Stavelse  er  et  Beundringsudraab,  den  sidste 
et  Spørgeord.  Ordet  betyder  saaledes  egentlig:  »Oh, 
hvem  er  du?«  Mange  Ord  har  forskellig  Form, 
eftersom  de  bruges  af  Mænd  eller  Kvinder,  og  Ken¬ 
dere  af  Sproget  siger,  at  de  Ord,  som  er  forbeholdt 
Kvinderne,  udmærker  sig  ved  større  Vellyd  end  de 
tilsvarende  for  Mænd.  I  Kvindernes  Sprog'  findes 
mange  Udtryk  for  Medlidenhed  eller  for  Sorgen  over 
de  døde ;  men  disse  Ord  vilde  Mændene  aldrig  bruge. 
Ogsaa  naar  Kvinderne  taler  indbyrdes,  er  det  dem 
tilladt  at  bruge  mere  yndefulde  og  ømme  Ord,  end 
naar  de  henvender  Talen  til  Mænd. 

Allerede  dette  dobbelte  Ord  formad  øger  jo 
Sprogets  Rigdom,  og  man  vil  faa  en  fejlagtig  Fore- 


18 


Jesuiterstaten  i  Paraguay 

o  w 


(S.  Indianerhøvding  (Kazik)  fra  Paraguay 
(fra  det  19.  Aarh undrede). 


I.  Land  og  Folk. 


19 


stilling  om  del,  hvis  man  bedømmer  det  alene  efter 
Mændenes  Sprog.  Men  desuden  kræver  Naturmen¬ 
neskets  skarpe  Sanser  og  line  Skelneevne  ofte  liere 
Gloser,  hvor  vi  kan  nøjes  med  een.  Guaranien  har 
f.  Eks.  ikke  et  enkelt  Ord  for  at  betegne  Honning, 
men  en  Række  af  Betegnelser  for  Honning  af  for¬ 
skellig  Art  og  Godhed.  Hertil  kommer,  at  hans 
store  Efterlignelsesevne  har  beriget  hans  Sprog  med 
en  Mængde  Ord,  der  er  dannet  som  Efterligninger 
af  Naturens  Lyde  og  Dyrenes  Sprog.  Foruden  en 
Mængde  saadanne  Orddannelser  rummer  Sproget 
talrige  Udtryk,  som  ved  deres  musikalske  Lyd 
fremkalder  Forestillingen  om  den  Stemning  eller 
Sindstilstand,  som  de  skal  udtrykke.  Man  vil  saa- 
ledes  finde  dette  i  Ordet  »cherori«,  jeg  er  tilfreds. 
At  sukke  hedder  »anho«;  ordret  betyder  det:  »min 
Sjæl  gaar  bort«,  og  i  Lyden  vil  man  tinde  udtrykt 
baade  det  sjælelige  og  det  fysiske  Tryk,  som  frem¬ 
kalder  Sukket.  I  det  hele  taget  tilstræber  Guarani- 
sproget  ved  sine  Ordbetegnelser  at  give  en  nøjagtig 
og  udtømmende  Forestilling  om  de  Ting,  som  Or¬ 
dene  afbilder.  En  Abe  betegnes  f.  Eks.  ved  en 
Sammensætning  af  to  Ord,  af  hvilke  det  første  be¬ 
tyder  Drilleri  og  Nysgerrighed,  det  andet  Forstillelse. 
»Doven«  udtrvkkes  ved:  den,  som  kommer  sent. 
At  være  træt  hedder:  at  Benene  er  døde  o.  s.  v. 
Som  en  lille  Finhed  ved  Sproget,  der  ogsaa  vidner 
om  deres  skarpe  Skelneevne,  skal  endnu  anføres, 
at  de  har  to  Betegnelser  for  Ordet  »vi«,  hvilke 
bruges  alt  efter  som  den,  der  tales  til,  er  medind- 
befattet  eller  ikke.  —  En  Ordbog  over  Guara ni- 
sproget  udkom  i  1639  i  Madrid;  dens  Forfatter  er 
Jesuiten  Antonio  Ruiz,  den  første  og  maaske  den 
eneste  virkelig  videnskabelige  Kender  af  dette  Sprog. 

2* 


20 


Jesuiterstaten  i  Paraguay. 


Af  Temperament  var  Guaranierne  melankolske, 
træge  og  energiløse.  De  levede  kun  for  Øjeblikket, 
de  fulgte  deres  Drifter  og  Indskydelser  uden  at 
tænke  over  Følgerne,  og  de  lagde  aldrig  Planer  for 
Fremtiden.  Men  det  var  ikke  Sorgløshed,  som  her 
ledede  dem,  —  snarere  en  Følelse  af,  at  alt  var 
ligegyldigt  og  Livet  ikke  mange  Anstrengelser  værd. 
En  mørk  Sørgmodighed  hvilede  bestandig  over  dem. 
Deres  Ansigtsudtryk  var  nedslaaet  og  tungt,  man 
hørte  dem  aldrig  le,  saa  lidt  som  man  hørte  dem 
skrige  op  eller  klage.  De  talte  kun  lidt  og  med 
sagte  Stemme,  og  de  saa  aldrig  lige  paa  den,  de 
talte  med.  Hverken  Glæder  eller  Sorger  kunde  rive 
dem  ud  af  denne  dumpe  Melankoli.  Med  samme 
Ansigtsudtryk,  maaske  ogsaa  i  samme  Sindstilstand, 
gik  Guaranien  til  Retterstedet  som  til  sin  Bryllups¬ 
fest.  Dødsfrygt  kendte  han  ikke,  Straf  gjorde  intet 
Indtryk  paa  ham  ;  om  han  blev  til  Latter,  var  det 
ham  ligegyldigt.  Men  hvor  det  gjaldt  om  i  Taal- 
modighed  og  Tavshed  at  bære  Møje  og  Lidelser, 
kunde  han  yde  det  næsten  utrolige ;  da  var  det, 
som  kunde  han  forhærde  sig  baade  paa  Sjæl  og 
Legeme,  saa  han  syntes  ganske  ufølsom  for  Smerte. 

Guaraniernes  Hukommelse  var  stærk  og  nøjagtig. 
De  var  meget  lærenemme,  og  navnlig  havde  de  et 
mærkværdigt  Efterlignelsestalent,  som  satte  dem  i 
Stand  til  at  eftergøre  omtrent  hvad  som  helst,  naar 
det  først  blev  dem  vist,  eller  de  fik  en  Model  at 
arbejde  efter.  Men  af  sig  selv  fandt  de  ikke  paa 
noget.  De  var  langsomme  i  Vendingen  og  skulde 
have  rigelig  Tid  til  alt;  desuden  var  de  dovne  og 
overlod  helsE Arbejdet  til  Kvinderne.  Medens  Konen 
sørgede  for  Husets  faa  Fornødenheder,  sad  Manden 
paa  Hug,  ubevægelig  og  sløv.  Først  naar  Maaltidet 

var  anrettet,  kom  der  Liv  i  ham  ;  thi  han  var  en 
vældig  Æder  og  var  altid  sulten.  Ogsaa  Drukken¬ 
skab  var  de  hengivne  til,  og  af  Johannesbrødtræets 
Frugter  forstod  de  at  tilberede  en  berusende  Drik. 
Mod  dette  Træ  førte  derfor  Jesuiterne  senere  en 
uafbrudt  Udryddelseskrig. 

Foruden  Mad  og  Drikke  var  der  dog  endnu  en 
Ting,  som  kunde  sætte  en  Guarani  i  Bevægelse. 
Det  var  Musiken.  Som  hos  saa  mange  andre 
Naturfolk  slumrede  ogsaa  hos  dem  en  Længsel 
efter  Toner  i  deres  Sjæl;  men  indtil  Evropæernes 
Komme  var  den  kun  bleven  ufuldkommen  tilfreds¬ 
stillet.  Deres  egne  Musikinstrumenter  var  tarvelige. 
Til  Krigsbrug  havde  de  Trommer,  Trompeter  og 
Horn;  som  Dansemusik  i  Fredstid  tjente  den  Ras¬ 
len,  der  kunde  frembringes  af  tørrede  Majskærner  i 
et  udhulet  Græskar.  Men  da  Evropæerne  bragte 
bedre  Instrumenter  og  Undervisning  i  Musikens 
Kunst,  kaldtes  alle  de  slumrende  Anlæg  til  Live,  og 
et  Aarhundrede  igennem  bød  de  kristne  Indianere 
paa  en  Kirkemusik,  som  maaske  ikke  fandtes  bedre 
noget  Steds  i  Evropa.  Det  fortælles,  at  de  første 
Missionærer,  som  snart  opdagede  denne  deres  Til¬ 
bøjelighed  for  Musiken,  benyttede  den  som  Middel 
til  at  samle  de  vilde  om  sig.  Naar  de  sejlede  op 
ad  Floderne  med  Musik  i  Baaden,  kom  de  indfødte 
ud  af  Skovene  for  at  lytte  ved  Bredden,  ja  mange 
sprang  endog  i  Floden  og  svømmede  efter  Baaden 
for  at  komme  Musiken  saa  nær  som  muligt  og 
nyde  den  saa  meget  længere.  —  Endnu  i  det  19. 
Aarhundrede  var  den  Musik,  Jesuiterne  havde  lært 
dem,  ikke  ganske  glemt  derovre.  Rejsende  fra  den 
nyere  Tid  har  hørt  Indianerne  synge  de  skønneste 
Hymner,  rigtignok  ledsagede  af  Musik  paa  afskye¬ 
lige  Instrumenter. 

De  var  kun  meget  lidt  selskabelig  anlagte.  Der 
fortælles,  at  naar  to  Guaranier  i  kort  Afstand  fra 
hinanden  gik  samme  Steds  hen,  kunde  det  aldrig 
falde  dem  ind  enten  at  sagtne  eller  fremskynde 
deres  Gang  for  at  faa  Følgeskab.  —  Saare  beteg¬ 
nende  for  deres  sørgmodige  Livsopfattelse  er  de 
Ceremonier,  hvormed  man  hilste  en  bortrejst,  der 
efter  længere  Tids  Fraværelse  kom  tilbage  til  sit 
Hus.  Uden  at  sige  et  Ord  satte  han  sig  ned,  Kvin¬ 
derne  gik  en  Stund  stiltiende  omkring  ham,  Mæn- 
dene  stod  tavse  i  Yderkredsen.  Saa  begyndte  Kvin¬ 
derne  at  jamre  og  klage,  og  nu  fulgte  den  ene 
lange  Fortælling  efter  den  anden  om  alle  de  Ulyk¬ 
ker  og  Fortrædeligheder,  der  under  hans  Fraværelse 
havde  ramt  hans  Hus.  Mændene  bedækkede  deres 
Ansigter  og  gentog  Beretningen  med  sagte  Stemme. 
Først  naar  alt  var  gennemgaaet,  ønskede  man  ham 
velkommen  hjem  og  beværtede  ham  paa  det  bedste. 

Guaranierne  levede  som  Regel  i  Eengifte; 
kun  Kazikerne  var  det  tilladt  at  have  flere  Hustruer. 
Ægteskaberne  blev  indgaaede  i  en  tidlig  Alder,  i 
Reglen  naar  Pigerne  var  10 — 12  Aar,  Mændene 
noget  ældre.  Skilsmisse  var  ingen  Skam,  men 
Ægteskabsbrud  fra  Konens  Side  straffedes  med 
Døden  eller  med  Bortjagning.  Naar  en  Ægtemand 
døde,  skulde  Enken  styrte  sig  ned  fra  et  Sted,  der 
var  tilstrækkelig  højt  til,  at  hun  risikerede  at  slaa 
sig  ihjel;  men  slap  hun  godt  fra  det,  havde  hun 
dog  opfyldt  sin  Pligt.  Den  vidt  udbredte  Skik,  at 
Faderen  laa  i  Barselseng  efter  et  Barns  Fødsel, 
fandtes  ogsaa  her. 

Noget  Krigerfolk  var  Guaranierne  ikke.  Det 
laa  mere  for  dem  at  taale  Forurettelse  og  Forføl¬ 
gelse  end  at  gøre  Modstand  for  at  afværge  dem. 

Saa  vidt  de  kunde,  undgik  de  Samkvem  med  andre 
Stammer,  og  naar  deres  Bopladser  blev  angrebne, 
forlod  de  dem.  Men  kom  de  endelig  i  Slag,  blev 
de  aldeles  vilde  og  rasende  og  ænsede  ingen  Fare. 
For  at  ophidse  sig  selv  plejede  de  at  hyle  og  skrige 
paa  det  frygteligste,  før  Kampen  skulde  begynde; 
saa  kom  pludselig  et  Øjeblik,  hvor  Raseriet  greb 
dem,  og  som  tirrede  Dyr  gik  de  løs  paa  Fjenden. 
I  saadanne  Øjeblikke  tænkte  ingen  paa  Flugt,  og 
deres  Dødsforagt  og  blinde  Rasen  drev  dem  da  ofte 
til  de  forvovneste  Bedrifter.  —  Saaledes  siges  det,  at 
de  var,  før  de  kom  under  Jesuiternes  Indflydelse. 
De  kristne  Indianeres  Historie  efter  den  Tid  er  som 
en  Afspejling  af  den  enkelte  Guaranikrigers  Liv:  en 
langvarig  Sløvhedstid,  fuld  af  Underkastelse  og 
Trældom,  —  saa  et  kortvarigt  rasende  Anfald  af 
krigerisk  Vildhed,  under  hvilket  de  sidste  af  Stam¬ 
men  styrter  sig  selv  i  Døden. 

Af  religiøse  Skikke  fandtes  saa  godt  som  ingen 
hos  dem.  De  troede  paa  en  Gud,  Tupå,  hvem  de 
dog  til  daglig  skænkede  meget  lidt  Opmærksomhed. 
Der  var  Indianere,  som  svarede  Missionærerne,  naar 
disse  spurgte,  om  de  nogensinde  havde  tænkt  paa 
Gud:  »Nej  aldrig«.  Større  Betydning  for  dem 

havde  deres  Medicinmænd,  der  her  som  andensteds 
var  baade  Troldmænd  og  Læger.  De  berømteste 
af  dem  var  endogsaa  Genstand  for  en  Slags  Dyr¬ 
kelse  efter  deres  Død,  idet  man  viste  deres  Ben 
stor  Ærbødighed.  Men  egentlige  Afgudsbilleder 
havde  de  ikke,  lige  saa  lidt  som  Templer  eller  Præ¬ 
ster  eller  nogen  Slags  ordnet  Gudsdyrkelse.  Kun 
Børnenes  Navnegivning  foregik  under  religiøse  Ce¬ 
remonier.  Til  disse  hørte,  at  en  Krigsfange  blev 
ofret  og  spist.  Saa  snart  han  var  bleven  kvalt, 

maatte  enhver  enten  røre  ved  Liget  med  Haanden 
eller  slaa  paa  det  med  en  Stok,  og  derefter  fik  alle 
de  Børn,  der  var  født  siden  den  sidste  Fest,  deres 
Navn.  Da  en  Krigsfange  blandt  de  ukrigerske 
Guaranier  hørte  til  Sjældenhederne,  var  der  gerne 
mange  Børn,  som  skulde  have  Navn  ved  en  saadan 
Lejlighed.  —  De  troede,  at  de  afdødes  Sjæle  ved¬ 
blev  at  opholde  sig  i.  Nærheden  af  Legemet,  som 
oftest  i  selve  Graven,  hvor  man  derfor  lod  blive  et 
tomt  Bum,  for  at  den  kunde  faa  Plads.  Ogsaa 
efter  at  Indianerne  var  bleven  kristnede  havde  de 
Vanskelighed  ved  at  opgive  denne  Forestilling,  og 
i  den  første  Tid  overraskede  man  ofte  kristne  Kvin¬ 
der,  som  i  Hemmelighed  søgte  at  fjerne  den  sam¬ 
mendyngede  Jord  over  deres  kæres  Grave  for  der¬ 
ved  at  skaffe  de  afdødes  Sjæle  Lindring. 

En  Guarani  dør,  som  han  har  levet  —  uden 
Klage.  Han  ved,  han  gælder  intet  i  Verden,  hvor¬ 
for  skulde  da  Døden  skrække  ham!  De  døde  lag¬ 
des  i  Graven  i  den  Stilling,  hvori  Barnet  ligger  i 
Moders  Liv,  —  saaledes  sammenkædedes  Fødsel  og 
Død,  og  Kredsløbet  var  sluttet. 

Saaledes  var  de  Folk,  blandt  hvilke  de  to  første 
Jesuiter  arbejdede  i  8  Aar.  Saa  blev  Ortega  kaldet 
til  Peru,  og  Thomas  Fields  vendte  tilbage  til  As- 
suncion,  hvor  han  en  Tidlang  levede  som  den  ene¬ 
ste  Jesuit  i  Paraguay.  De  to  havde  kun  "Været 
Forløbere,  og  Ordenens  Arbejde  var  endnu  ikke 
begyndt.  Men  det  stedse  brændende  Indianerspørgs- 
maal  krævede  sin  Løsning,  og  Jesuiternes  kloge 
Ledere  tumlede  allerede  med  de  Planer,  som  faa 
Aar  efter  skulde  træde  fuldt  færdige  ud  i  Livet. 


II. 

Det  er  aldrig  bleven  fuldt  oplyst,  hvorfra  Jesu- 
iterne  tik  Planen  til  den  enestaaende  Stats¬ 
bygning,  som  de  opførte  i  Paraguay.  Man  har  søgt 
at  vise,  at  det  var  Tankerne  i  den  italienske  Filo¬ 
sof  Campanellas  »Solstat«,  som  de  vilde  udføre  i 
Praksis;  eller  man  har  villet  finde  Forbilledet  givet 
i  de  Forslag  og  Forsøg,  som  Las  Casas  i  16.  Aar- 
hundrede  gjorde  for  at  lindre  Indianernes  Kaar.  I 
Virkeligheden  kan  intet  siges  derom,  thi  Jesuiterne 
selv  har  bevaret  den  dybeste  Tavshed  paa  dette 
Punkt.  De  har  i  Stilhed  lagt  deres  Plan  og  ordnet 
alle  Forberedelserne  med  deres  vanlige  Omsigt  og 
Klogskab;  de  har  udvalgt  det  Himmelstrøg  og  den 
Befolkning,  som  syntes  dem  mest  passende  til  For¬ 
søget,  og  opsøgt  de  Mænd,  der  skulde  udføre  det. 
Fuldt  færdig  træder  derfor  Planen  ud  i  Livet,  og 
ude  i  nogen  Tøven  eller  Vaklen  føres  Værket  frem. 

Den  jesuitiske  Stat  i  Paraguay  grundlægges  i 
1609  af  to  Italienere,  Maceta  og  Cataldino.  Sam¬ 
tidig  med  at  disse  to  Jesuiter  ankom  til  Assuncion, 
modtog  den  spanske  Guvernør  en  kongelig  Skrivelse, 
hvis  Bud  faldt  ganske  sammen  med  Ordenens  Ønsker. 
Kongen  meddelte  heri  Guvernøren,  at  for  Fremtiden 

skulde  Indianerne  kun  undertvinges  ved  Ordets 
Sværd;  kun  Missionærer  og  ikke  Soldater  skulde 
udsendes  imellem  dem.  Folket  maatte  ikke  be- 
røves  sin  Frihed  og  ikke  tvinges  til  Arbejde  for  de 
hvide,  men  Øvrighedens  Bestræbelser  skulde  alene 
gaa  ud  paa  at  lære  dem  at  tilbede  den  sande  Gud 
og  ad  fredelig  Vej  at  gøre  dem  til  den  spanske 
Krones  villige  og  lykkelige  Undersaatter. 

De  to  ovennævnte  Italienere  stillede  sig  til  Gu¬ 
vernørens  Raadighed  for  at  føre  dette  Program  ud 
i  Livet  og  tilbød  selv  at  gaa  som  Missionærer  til 
Guayra.  Men  de  forelagde  ham  samtidig  deres  Be¬ 
tingelser:  de  forlangte  uindskrænket  Bemyndigelse 
til  at  samle  alle  deres  kristne  i  egne  Landsbyer  og 
styre  disse  uafhængig  af  de  spanske  Myndigheder, 
lil  at  bygge  deres  egne  Kirker  og  til  i  den  spanske 
Konges  Navn  at  modsætte  sig  enhver,  der  under 
noget  som  helst  Paaskud  vilde  gøre  Indgreb  i  In¬ 
dianernes  Frihed.  —  Guvernøren,  der  ikke  kunde 
nægte,  at  disse  Fordringer  stemmede  med  den  kon¬ 
gelige  Vilje,  og  Biskoppen  i  Assuncion,  der  paa  den 
Tid  selv  var  gunstig  stemt  mod  Jesuiternes  Planer,  gik 
ind  paa  Betingelserne;  men  rundt  om  hos  Spanierne 
vakte  de  en  Storm  af  Uvilje.  Jesuiterne  fik  det  at 
føle,  da  de  i  Decbr.  1609  tiltraadte  Rejsen  ud  i  det 
fjerne  Land,  der  fremtidig  skulde  være  deres  Hjem. 
I  de  spanske  Byer,  som  de  kom  igennem,  stødte 
de  allevegne  paa  Modstand.  I  Villa  Rica,  den  sidste 
spanske  By,  de  passerede,  nægtede  man  at  give 
dem  Førere;  men  Jesuiterne  havde  allerede  deres 
Forbindelser  med  Indianerne  i  Orden,  og  en  Kazik 
havde  indfundet  sig  i  Villa  Rica  for  under  sin  Be¬ 
skyttelse  at  føre  dem  videre  frem.  Spanierne  ka¬ 
stede  Kaziken  i  Fængsel,  da  de  erfarede  Hensigten 

med  hans  Komme,  og  de  to  Præster  maatte  true 
med  Biskop,  Guvernør  og  Konge  for  at  faa  ham 
løs.  Saa  rystede  de  Civilisationens  Støv  af  deres 
Fødder,  og  under  indiansk  Lejde  drog  de  ud  til  det 
ubekendte. 

De  fulgte  Paranas  Løb  indtil  dens  Biflod 
Paranapané.  Saa  indskibede  de  sig  og  drog  i 
Baade  op  ad  denne  Flod  til  det  Punkt,  hvor  Bi¬ 
floden  Piropé  forener  sig  med  den.1)  Her  modtoges 
de  af  200  Familier,  som  i  sin  Tid  var  bleven  døbte 
af  Ortega  og  Fields.  Præsterne  trak  deres  Baade 
paa  Land,  samlede  de  kristne  om  sig  og  dannede 
af  dem  den  første  Reduktion ,  —  det  var  den  Be¬ 
nævnelse,  der  brugtes  om  disse  kristne  Indianer¬ 
samfund  i  det  spanske  Amerika. 

De  to  Italienere  gav  denne  deres  første  Stiftelse 
Navnet  Loretto  efter  den  By  i  deres  Hjemland,  hvor 
Kristi  Vugge  siges  at  staa.  Det  profetiske  i  Navnet 
blev  Virkelighed ;  Loretto  blev  Vuggen  for  det  store 
og  mærkelige  Samfund,  der  endnu  kun  laa  som  en 
Tanke  i  deres  og  deres  Ordensbrødres  Sjæl.  Men 
Arbejdet  lykkedes,  og  Værket  skred  frem.  Snart 
grundedes  den  anden  Reduktion,  der  efter  Jesuiter¬ 
ordenens  Stifter  blev  kaldet  Sand  Ignacio ,  og  inden 
faa  Aar  var  gaaet,  blomstrede  12  driftige  Byer  med 
nye,  statelige  Kirker  midt  i  de  vilde  Urskove.  Hele 
Provinsen  Guavra  blev  vundet  for  Kristendommen 
og  Jesuiternes  Magt,  og  de  to  første  Grundlæggere 
fik  en  kærkommen  Hjælper  i  Jesuiten  Montoya ,  der 
i  de  følgende  Aar  blev  den  ledende  Kraft  i  disse 
Egne. 

Rastløst  og  energisk  arbejdede  Jesuiterne  videre 


')  Se  Kortet  S.  2,  det  nordøstlige  Hjørne. 

mod  deres  store  Maal.  Endnu  før  Guayra  var  helt 
koloniseret,  havde  de  skudt  deres  Reduktioner  frem 
længere  mod  Syd,  først  langs  Paranafloden,  derpaa 
til  den  smalle  Landstrimmel,  som  ligger  mellem 
Parana  og  Uruguay,  og  som  efter  sin  Beliggenhed 
kaldes  Entre  Rios ,  »mellem  Floderne«.  Dette  Land 
skulde  senere  blive  Midtpunktet  i  Jesuiternes  Rige 
og  det  stærkeste  Rygstød  for  deres  Magt.  Thi  snart 
trak  et  forfærdende  Uvejr,  som  selv  Jesuiternes 
Heltemod  ikke  kunde  afvende,  op  over  deres  ældre 
Kolonier  længst  mod  Nord. 

Da  Jesuiterne  valgte  det  fjerne  Guayra  til  An- 
læget  af  deres  første  Reduktioner,  har  sikkert  netop 
Landets  Afsondrethed  og  Utilgængelighed  været 
blandt  de  Hensyn,  som  bestemte  deres  Valg.  Her 
laa  milevide  Strækninger  mellem  deres  Reduktioner 
og  de  spanske  Kolonier,  og  den  store  Vandvej,  som 
Paranafloden  danner  midt  igennem  Landet,  havde 
Naturen  selv  spærret  af  for  paatrængende  Gæster. 
Netop  ved  Guayra  Provinsens  sydlige  Spids  bryder 
Floden  voldsomt  gennem  en  Bjergkæde  og  danner 
et  af  Jordens  mægtigste  Vandfald.  Oven  for  det 
kunde  de  bo  i  Sikkerhed  for  de  vrede  Spaniere  i 
Ciudad  Real  og  Villa  Rica,  her  kunde  de  holde 
deres  kære  Indianere  fri  for  Smitten  af  den  evro- 
pæiske  Fordærvelse.  Og  dog  havde  de  kloge  Fædre 
her  for  en  Gangs  Skyld  regnet  fejl.  Ved  at  skyde 
deres  nye  Anlæg  saa  langt  mod  Nord  og  Øst,  var 
de  ganske  vist  kommen  uden  for  Spaniernes  Række¬ 
vidde;  men  de  havde  ikke  betænkt,  at  de  derved 
nærmede  sig  en  anden  Fjende,  der  snart  viste  sig 
grummere  end  Spanierne.  Denne  Fjende  var  Mame¬ 
lukkerne  i  Sanct  Paul. 

Sanct  Paul  var  en  Røverrede  paa  Brasiliens 

9.  Jesuiternes  Missioner  i  Paraguay.  Den  stiplede  Linie  be¬ 
tegner  Grænsen  for  Missionernes  Omraade.  Tallene  1 — 12  er 
Missionerne  i  Entre  Hios  (1.  Set.  Thomas.  2.  Apostolos.  6.  Lo- 
retto.  7.  Set.  Ignacio.  9.  Concepcion.) ;  sydøst  for  dem  Uru¬ 
guay- Missionerne,  nordvest  for  dem  Par ana- Missionerne.  I  Pro¬ 
vinsen  Guayra  laa  de  12  ældste,  atter  ødelagte,  Missioner. 

Kyst.  Den  var  grundlagt  af  Portugisere  i  1532, 
og  dens  Befolkning  var  Efterkommere  af  disse  Por¬ 
tugisere  og  de  indfødtes  Kvinder,  forstærket  ved 
Tilløb  af  Forbrydere  og  Udskud  fra  Alverdens 
Lande.  Denne  Blandingsrace  kaldtes  med  et  por¬ 
tugisisk  Ord  Mamelucos.  Det  var  en  haardfør  og 
tapper  Slægt,  kristne  af  Navn,  Borgere  i  en  civili¬ 
seret  By  med  Domkirke  og  Præsteskole  og  senere 
Hovedstad  i  en  hel  Provins,  som  fik  Navn  efter 
den.  Men  trods  alt  dette  var  Indbyggerne  en  saa- 
dan  Bande  af  Røvere  og  Slavejægere,  at  den  nye 
Verden  endnu  aldrig  havde  set  Mage  til  deres 
Ugudelighed  og  Grusomhed.  Bevæbnede  med  Ev- 
ropæernes  Ildvaaben  trængte  de  Aar  efter  Aar  ind 
i  Landet  eller  ned  langs  Kysten  for  at  søge  efter 
Guld  og  fange  Slaver;  ingen  Modstand  kunde  standse 
dem,  ingen  Strabadser  trætte  dem;  da  deres  Rasen 
var  paa  sit  højeste,  var  ingen  sikker  for  dem  i  100 
Miles  Omkreds.  Deres  eget  Lands  Øvrighed  agtede 
de  ikke.  Beliggende  paa  en  utilgængelig  Klippe 
havde  deres  By  intet  at  frygte  af  et  Angreb,  og  i 
Virkeligheden  saa  Regeringen  gerne  gennem  Fingre 
med  deres  Færd.  De  aarlige  Slavemarkeder  i  Rio 
Janeiro  skulde  jo  fyldes,  og  Mamelukerne  i  Sanct 
Paul  var  deres  bedste  Leverandører. 

Da  de  nærmere  Egne  om  Sanct  Paul  var  ud¬ 
plyndrede,  maatte  Slavejagterne  udstrækkes  til  stedse 
videre  Kredse,  og  saaledes  naaede  de  da  ogsaa  ind 
til  Landet  omkring  Parana.  Her  stødte  de  paa 
Jesuiternes  nye  Samfund.  At  Indianerne  var  kristne 
og  den  samme  Konges  Undersaatter,  som  de  selv, 
—  thi  Spanien  og  Portugal  var  paa  den  Tid  for¬ 
enede  —  betød  for  disse  Røvere  intet.  De  betrag¬ 
tede  det  som  en  Fordel,  at  Jesuiterne  havde  paa- 

taget  sig  at  samle  de  spredt  boende  Indianere  i 
store  Byer,  hvor  de  med  eet  Slag  kunde  gøre  Fan¬ 
ger  i  Tusindvis;  og  de  nærede  et  uforsonligt  Had 
til  Jesuiterne,  hvis  nye  Theorier  truede  med  ganske 
at  ødelægge  deres  Næringsvej  og  at  omstyrte  den 
Læresætning,  hvormed  de  forsvarede  og  begrundede 
deres  System,  den  nemlig,  at  den  røde  Mand  af 
Naturen  var  bestemt  til  at  være  den  hvides  Slave. 
Det  gjaldt  for  dem  om  at  slaa  Jesuiternes  Planer 
til  Jorden,  og  deres  Angreb  paa  Guayra  Provinsen 
i  de  følgende  Aar  faar  derfor  ikke  Karakteren  af 
Slavejagter  alene,  men  bliver  til  en  regulær  Krig 
mod  Ordenen. 

I  Aaret  1(528  stod  Mamelukerne  første  Gang  i 
Guayra,  udenfor  Reduktionen  Incarnacion.  De  an- 
greb  dog*  ikke  Byen;  men  en  Del  af  dens  Indbyg¬ 
gere,  som  arbejdede  paa  Marken,  blev  fangne,  andre 
spredtes  i  Flugt  til  alle  Sider.  Men  skyndsomt 
væbnede  Montoya  1000  Indianere  fra  de  andre  Re¬ 
duktioner  og  satte  efter  Røverne.  Da  han  naaede 
dem,  gik  Montoya  og  en  anden  Præst  med  et  lille 
Følge  ind  i  Fjendernes  Lejr  og  forlangte  deres 
kristne  Indianere  frigivne.  Man  lo  dem  ud;  men 
dristigt  gik  Præsterne  omkring  mellem  de  fangne, 
og  alle  dem,  de  kendte  som  deres  egne,  løste  de 
selv  af  Baandene.  Mamelukerne  lod  det  ske,  hvad 
enten  de  nu  var  imponerede  af  en  saa  uhørt  Dri¬ 
stighed,  eller  de  frygtede  den  statelige  Krigsmagt, 
som  Præsterne  havde  i  Ryggen,  og  de  drog  bort 
for  denne  Gang  uden  at  lade  det  komme  til  Kamp. 

Men  Jesuiterne  kendte  endnu  ikke  rigtig  den 
Fjende,  de  havde  for  sig,  og  Udgangen  paa  dette 
første  Krigstog  havde  gjort  dem  trygge.  Dette  frem- 
gaar  deraf,  at  i  de  to  rolige  Aar,  som  fulgte  efter 

Mamelukernes  første  Angreb,  skød  de  stadig  deres 
Omraade  længere  hen  mod  Sanct  Paul  ved  Anlæg 
af  nye  Reduktioner.  Tre  Dagsrejser  hinsides  In- 
carnacion  grundedes  Sanct  Michael,  der  snart  talte 
2000  Indbyggere.  Endnu  en  Dagsrejse  længere 
fremme  opstod  Sanct  Antonio ,  der  rummede  2500 
Indbyggere,  og  nærmest  ved  Sanct  Paul  laa  Sanct 
Thomas,  opkaldt  til  Minde  om  Apostlen,  der  efter 
fromme  Beretninger  var  kommen  til  Amerika  og 
havde  virket  blandt  Guaranierne  paa  det  Sted,  hvor 
Byen  blev  anlagt. 

Men  snart  skulde  den  nye  Stat  faa  at  mærke, 
at  Mamelukerne  ikke  havde  glemt  den,  fordi  de  een 
Gang  var  draget  bort.  I  1630  rustede  en  af  deres 
berømteste  Høvdinger,  Antonio  Rasposo,  900  Mand 
fra  Set.  Paul  og  2000  undertvungne  Indianere  til  et 
Indfald  i  Guayra,  og  før  nogen  ventede  det,  stod 
han  foran  Set.  Antonio.  Ligesom  med  en  Rest  af 
Skamfølelse  søgte  Røverne  et  Paaskud  for  at  over¬ 
falde  den  fredelige  og  værgeløse  By,  og  de  forlangte 
derfor,  at  en  Indianerhøvding,  som  var  flygtet  for 
dem  og  havde  fundet  Optagelse  i  Byen,  skulde  ud¬ 
leveres  til  dem.  Byens  Præst,  Pater  Mola,  afslog 
dette  Forlangende;  men  da  han  vel  vidste,  hvad 
dette  Afslag  betød,  begyndte  han  straks  efter,  at 
Svaret  var  afsendt,  at  berede  sin  Menighed  til  Dø¬ 
den.  -  En  Nat  igennem  varede  dette  Arbejde,  og  da 
Morgenen  brød  frem,  stormede  Fjenderne  Reduk¬ 
tionen.  De  vaabenløse  Indianeres  svage  Modstand 
var  snart  overvældet;  hvem  der  ikke  blev  dræbt, 
blev  drevet  bort  til  Slaveriet,  Kirken  blev  plyndret 
for  sine  Prydelser  og  Byen  stukket  i  Brand.  Samme 
Skæbne  fik  Reduktionerne  Set.  Michael  og  Jesus 
Maria,  —  fra  dem  alle  vandrede  de  kristne  Ind- 

byggere,  sammenbundne  med  lange  Lænker  og 
drevne  fremad  under  Piskeslag,  i  et  endeløst  Tog 
afsted  mod  Brasiliens  Grænser.  5000  var  oprindelig 
fanget,  men  kun  1500  af  dem  naaede  til  Rejsens 
Ende,  —  Resten  var  omkommen  undervejs.  Og 
dog  kunde  Slavejægerne  prale  af,  at  saa  rigt  et 
Bytte  var  aldrig  før  bragt  hjem  til  Set.  Paul. 

Maceta  og  en  anden  Jesuit,  hvis  Menigheder 
var  blandt  de  bortførte,  havde  ikke  villet  forlade 
deres  Ulykkesfæller.  De  fulgte  frivillig  med  Toget 
under  den  lange  sørgelige  Vandring  til  Brasilien, 
ernærende  sig  af  Urter  og  vilde  Bær  og  hovedsage¬ 
lig  optagne  af  at  yde  den  sidste  Hjælp  til  de  syge 
og  gamle,  der  i  stort  Antal  blev  efterladte  under¬ 
vejs.  Da  Set.  Paul  var  naaet,  drog  de  to  Fædre 
videre,  først  til  Rio  Janeiro,  derfra  helt  op  til  Alle 
Helgens  Bugten  ved  Bahia  for  at  søge  Hjælp  hos 
Brasiliens  Guvernør.  Han  indrømmede  dem  paa 
Papiret  alt,  hvad  de  forlangte,  medgav  dem  en 
skriftlig  Befaling  til  Mamelukerne  om,  at  alle  de 
kristne  Indianere  skulde  tilbagegives  Missionærerne, 
og  lod  en  Kommissær  følge  med  dem  til  Set.  Paul. 
Da  de  ankom  hertil,  var  Fangerne  allerede  solgte 
og  spredte  vidt  omkring,  Regeringens  Kommissær 
blev  modtaget  med  Geværskud  af  Paulisterne  og 
maatte  hurtigst  fortrække,  og  de  to  Præster  blev 
kastede  i  Fængsel. 

Allerede  1631  stod  Paulisterne  igen  i  Guayra, 
og  atter  gik  3  Reduktioner  op  i  Luer.  Forgæves 
anraabte  Montoya  den  spanske  Guvernør  om  Hjælp ; 
han  blev  uden  Omstændigheder  afvist,  ja  tilmed 
begyndte  nu  Spanierne  i  Villa  Rica  og  Ciudad  Real 
at  følge  Paulisternes  Eksempel  og  gøre  Jagt  paa  de 
Indianere,  der  husvilde  flakkede  omkring  fra  de 

brændte  Byer.  I  denne  højeste  Nød  samledes  Jesu- 
iternes  Ledere  til  den  afgørende  Raadslagning.  To 
Forslag  kæmpede  her  mod  hinanden:  Nogle  vilde 
endnu  en  Gang  forsøge  at  samle  alt,  hvad  der  var 
tilbage  af  deres  Mandskab  for  at  tage  en  Kamp  op 
med  Paulisterne;  men  den  Mening  trængte  dog 
igennem,  at  et  saadant  Forsøg  var  haabløst,  at 
Guayra  Provinsen  var  uigenkaldelig  tabt,  og  at  den 


10.  Det  store  Vandfald  Salto  Guayra. 


eneste  mulige  Redning  for  de  tiloversblevne  var  at 
forlade  deres  Hjem  og  søge  nye  Boliger  hos  deres 
Frænder  længere  mod  Syd.  Uberørte  stod  endnu 
kun  de  to  ældste,  længst  mod  Vest  liggende  Reduk¬ 
tioner  Loretto  og  Set.  Ignacio.  Jesuiterne  tøvede 
med  ogsaa  at  opgive  dem;  thi  de  frygtede  for,  at 
Indianerne  skulde  vægre  sig  ved  at  forlade  disse 
smukke  og  velbyggede  Byer,  og  at  Fortvivlelse 

kunde  drive  dem  til  Oprør  mod  deres  Ledere.  Men 
nye  Paulistskarer  nærmede  sig,  Spaniernes  gamle 
Fjendskab  vovede  sig  stedse  mere  aabenlyst  frem, 
og  der  var  ingen  Tid  at  spilde.  Da  bøjede  India¬ 
nerne  sig  under  Ulykken.  De  to  folkerige  Byer, 
der  lignede  spanske  Købstæder,  hvis  Kirker  var  de 
prægtigste  i  Provinsen,  hvis  veldyrkede  Marker 
bugnede  af  Sæd,  og  hvis  Bomuldsfabriker  allerede 


11.  Strømhvirvler  i  Vandfaldet. 


kunde  levere  Produkter  til  hele  Omegnen,  blev  uden 
Kamp  overladte  til  Fjenden.  Montoya  havde  alle¬ 
rede  Baade  og  Tømmerflaader  rede  til  et  hastigt  Op¬ 
brud,  og  de  to  Stæders  Befolkning  tiltraadte  nu  den 
usikre  og  farefulde  Vandring  ud  mod  nye  Boliger. 

Ad  samme  Vej,  som  de  første  Missionærer  var 
komne,  blev  Tilbagetoget  ledet.  Ledsaget  af  2500 
indianske  Familier  sejlede  Jesuiterne  ned  ad  Parana- 

pané,  derpaa  videre  ad  Parana  indtil  det  store 
Vandfald.  Her  var  det  Aftalen,  at  de  spredte  Skarer 
fra  de  østlige  Reduktioner,  som  maatte  drage  over 
Land,  skulde  støde  til  dem.  Men  kun  enkelte  Re¬ 
ster  af  de  engang  saa  blomstrende  Menigheder 
naaede  derned ;  thi  Paulisterne  fulgte  tæt  i  deres 
Spor,  og  Spanierne  i  Ciudad  Real  søgte  at  spærre 
dem  Vejen.  Og  da  saa  det,  der  kunde  reddes,  om¬ 
sider  var  samlet  ovenfor  Vandfaldene,  var  endnu 
den  besværligste  og  farligste  Vej  tilbage. 

Den  mægtige  Paranaflod,  der  ovenfor  Faldene 
er  350  Meter  bred  og  meget  dyb,  indsnævres  her 
pludselig  i  en  Kanal  paa  120  Meters  Bredde 
mellem  høje  Klipper  og  styrter  derpaa  med  en 
Larm,  der  altid  høres  i  tiere  Miles  Omkreds,  ned 
over  et  Kaos  af  Hundrede  Klippeøer.  Baadene 
var  fra  nu  af  unyttige;  de  blev  derfor  overgivne 
til  Strømmen  og  knustes  mod  Klipperne,  og  de 
landflygtige  tiltraadte  nu  en  4  Miles  Vandring  uden 
om  Faldene,  snart  mellem  Klipperne  langs  Flodens 
Bred,  snart  over  golde  Sandørkener  under  den  glø¬ 
dende  Sol,  indtil  Resten  af  den  hjemsøgte  Skare 
endelig  efter  8  Dages  Lidelser  naaede  ned  til  det 
jævne  Sletteland.  Her  byggedes  i  Hast  nye  Tøm- 
merflaader,  paa  hvilke  de  syge  og  gamle,  som  ikke 
længer  kunde  gaa,  blev  indskibede,  medens  de  øv¬ 
rige  tilfods  fortsatte  Vandringen  langs  Flodbredden. 
Stærkt  medtaget  af  Sygdom  og  Hunger  naaede  Ska¬ 
ren  endelig  ned  til  beboede  Egne.  —  Hundrede  Tu¬ 
sinde  kristne  skal  have  boet  i  Guayra.  Af  dem 
var  der  12000  tilbage,  da  de  forlod  deres  Fædre¬ 
land,  men  kun  4000  naaede  det  nye  Hjem.  Af  dem 
dannede  Montoya  to  nye  Reduktioner  ved  Parana; 


II.  Jesuiterstatens  Grundlæggelse. 


37 


de  blev  kaldte  Loretto  og  Set.  Ignacio1),  —  Navnene 
alene  var  tilbage  af  deres  gamle  Boliger. 

Fra  Guayra  kommer  der  ingen  Efterretninger 
mere  til  os.  Dette  Lands  Historie  omfatter  kun  de 
20  Aar,  da  Jesuiterne  arbejdede  paa  at  gøre  det  til 
Hovedsædet  for  deres  Mission.  Med  dem  traadte 
Landet  ud  af  det  historieløse  Mørke;  da  de  drog 
derfra  for  bestandig,  sank  det  atter  tilbage  i  Øde 
og  Glemsel.  Der  var  ingen  Vidner  tilstede,  da 
Paulisterne  brændte  Loretto  og  Set.  Ignacio,  ud¬ 
plyndrede  Kirkerne  og  indfangede  de  sidste  Efter¬ 
nølere.  En  rig  og  frugtbar  Provins  var  lagt  øde, 
og  Jesuiternes  storstilede  Samfundsbygning  foreløbig 
kastet  over  Ende.  Men  medens  Guayras  dyrkede 
Marker  sprang  i  Vildnis,  og  Urskoven  udslettede 
Sporene  af  Menneskenes  Virksomhed,  solgtes  60000 
Indianere  som  Slaver  paa  Torvet  i  Rio  Janeiro. 

Spanierne  kom  snart  til  at  føle,  hvor  kortsynet 
de  havde  handlet  ved  at  give  Reduktionerne  til 
Pris.  Da  det  Bolværk  var  gennembrudt,  som  Jesu¬ 
iterne  havde  rejst,  strømmede  Paulisternes  Skarer 
over  det  øde  Guayra  ind  i  selve  de  spanske  Kolo¬ 
nier.  I  1632  plyndrede  de  Villa  Rica  og  Ciudad 
Real,  —  saa  hastigt  kom  Gengældelsen  over  de 
spanske  Styrere.  Jesuiternes  Fredsværk  vilde  have 
lagt  den  nye  Provins  under  den  spanske  Krone; 
nu  blev  det  Røverne  i  Set.  Paul,  der  lagde  den 
under  den  portugisiske  og  udvidede  Brasiliens  Græn¬ 
ser  lige  til  de  store  Vandfald. 

Men  med  ustækket  Iver  arbejdede  Jesuiterne 
allerede  paa  at  bygge  et  nyt  Land  op.  I  det  syd¬ 
lige  Paraguay  og  i  Entre  Rios  havde  de  allerede 

flere  Reduktioner,  og  som  en  Trøst  for  det  tabte 
Guayra  strakte  de  nu  deres  Kolonier  ud  over  nye 
Egne  øst  for  Uruguay.  Her  dannedes  en  tredie 
Kolonigruppe,  de  østlige  Reduktioner,  og  snart 
blomstrede  9  nye  Stæder  mellem  Uruguay  og 
Havet. 

Dog  heller  ikke  Paulisterne  hvilede.  Med  en 
Energi,  der  kan  staa  Maal  med  Jesuiternes,  for¬ 
fulgte  ogsaa  de  deres  Planer,  og  for  dem  var  det 
en  Livsbetingelse,  at  Jesuiternes  Værk  blev  lagt  øde 
i  Bund  og  Grund.  Paulister  og  Jesuiter  var  de 
typiske  Repræsentanter  for  de  to  forskellige  Kolo- 
nisationsmaader,  som  Portugisere  og  Spaniere  be¬ 
standig  havde  fulgt.  Det  blev  disse  Privatforeta¬ 
gender,  der  trak  de  yderste  Konsekvenser  af  de  to 
Systemer;  derfor  maatte  den  ene  eller  den  anden 
Part  uigenkaldelig  bukke  under. 

Skønt  Jesuiterne  ved  at  flytte  deres  Hjemstavn 
fra  Guayra  til  Entre  Rios  og  Uruguay  havde  lagt 
omtrent  den  dobbelte  Afstand  mellem  sig  og  deres 
Fjender,  havde  Paulisterne  ikke  tabt  dem  af  Syne. 

I  1636  drog  de  fra  Set.  Paul  langs  Havets  Kyst 
mod  Syd,  indtil  de  var  omtrent  paa  Højde  med  de 
nye  Reduktioner;  saa  brød  de  frem  over  Bjergene, 
der  skiller  Slettelandet  fra  Kysten,  og  kastede  sig 
over  den  nærmeste  Reduktion.  De  400  Indianere  i 
Byen  forsvarede  sig  denne  Gang  tappert  bag  halv¬ 
færdige  Forskansninger  og  under  Jesuiterpræstens 
personlige  Ledelse.  Omsider  maatte  de  kapitulere, 
og  Paulisterne  brød  straks  den  indgaaede  Overens¬ 
komst  og  anrettede  et  vildt  Blodbad  imellem  dem. 
De  nærmest  liggende  Byer  blev  derpaa  forladte  af 
Indbyggerne,  og  alle  de  østlige  Reduktioner  syntes 
indviede  til  at  dele  Guayras  Skæbne. 

Men  nu  havde  endelig  Jesuiterne  lært  den  vir¬ 
kelige  Stilling  at  kende :  Slavejægerne  var  bestemt 
paa  at  drive  dem  ud  af  Landet,  Regeringen  i  Bra¬ 
silien  saa  med  hemmelig  Glæde  derpaa,  og  fra  de 
spanske  Vicekonger  var  der  ingen  Hjælp  at  vente. 
De  selv  maatte  føre  deres  Krig  og  med  væbnet 
Magt  skærme  deres  fredelige  Værk.  Deres  Indianere 
maatte  lære  den  evropæiske  Krigskunst,  og  fremfor 
alt  —  de  maatte  væbnes  med  evropæiske  Vaaben. 

Vilde  dette  blive  dem  tilladt?  Hoffet  i  Madrid 
var  dem  venlig  sindet,  —  det  kæmpede  jo  selv  paa 
Papiret  for  den  samme  Kolonisationsmaade,  som 
Jesuiterne  udførte  i  Praksis.  Men  her  drejede  det 
sig  om  at  faa  Regeringen  til  at  fravige  et  hidtil 
ubrydeligt  Princip.  Overalt  var  det  strængt  forbudt 
de  hvide  Mænd  at  give  Indianerne  Ildvaaben, 
det  var  jo  dem,  hvorpaa  deres  egen  Overlegenhed 
beroede,  ligesom  det  var  dem,  der  gjorde  Paulisterne 
uimodstaaelige  for  de  med  Bue  og  Slynge  bevæb¬ 
nede  Indianere.  Jesuiterne  har  maaske  næppe  selv 
ventet  sig  noget  Udbytte  af  en  saadan  Henvendelse; 
men  de  havde  intet  Valg.  Paa  et  Ordensmøde  i 
Cordova  i  Tucoman1)  1637  blev  det  enstemmig  be¬ 
sluttet,  at  Montoya  i  dette  Ærinde  skulde  reise  til 
Madrid. 

Rejsen  var  lang,  og  det  vilde  i  bedste  Fald  vare 
et  Par  Aar,  inden  Brødrene  i  Paraguay  atter  hørte  fra 
Montoya.  Svære  Tilskikkelser  hjemsøgte  imidlertid 
deres  Land,  og  alle  forstod,  at  Afgørelsen  snart 
vilde  være  nær.  Kom  ikke  Montoya  med  det  for¬ 
ønskede  Svar,  var  Jesuiternes  Planer  dødsdømte 
sammen  med  Guaraniernes  Nation.  I  1637  kom 

])  Nordvest  for  Buenos  Avres,  se  Kortet  S.  29. 

Paulisterne  igen.  Reduktionen  Set.  Therese  med 
sine  4000  Indbyggere  blev  deres  Bytte,  Set.  Joachim 
maatte  Fædrene  selv  stikke  i  Brand.  I  1638  faldt 
de  to  næste  Reduktioner.  Inden  det  øvrige  Land 
blev  opgivet,  stillede  Indianerne  sig  endnu  en  Gang 
mod  de  vilde  Fjender  og  holdt  Stand  i  et  to  Dages 
Slag.  Saa  sejrede  endelig  de  øvede  Krigere  og  deres 
overlegne  Vaaben,  og  al  Modstand  blev  nu  opgivet. 
Den  sidste  af  de  østlige  Reduktioner,  Set.  Nicolaus, 
blev  forladt,  og  alt  hvad  der  endnu  var  i  Live,  blev 
ført  over  Uruguay.  Jesuiternes  Stat  var  nu  ind¬ 
skrænket  til  det  smalle  Mellemrum  mellem  Floderne, 
og  allerede  bankede  Fjenden  paa  denne  deres  sidste 
Port.  Da  lysnede  det  midt  i  den  dybeste  Nød. 

Montoya  havde  ikke  skuffet  sine  Brødres  Til¬ 
lid,  —  det  lykkedes  ham  virkelig  i  Madrid  at  sætte 
sin  Plan  igennem  og  derved  vise  Ordenen  den  sid¬ 
ste  og  største  af  sine  mange  Tjenester.  Vel  havde 
den  spanske  Kolonistyrelse  modarbejdet  ham  og 
med  nogen  Ret  gjort  opmærksom  paa,  hvor  farligt 
det  vilde  være  at  give  de  Folk  Ildvaaben,  som  man 
næppe  havde  kunnet  undertvinge,  saa  længe  de 
kæmpede  med  Pile  og  Køller.  Men  Montoya  stil¬ 
lede  Jesuiterordenen  som  Garant  for,  at  de  Vaaben 
aldrig  skulde  blive  brugt  mod  andre  end  Kristen¬ 
dommens  og  den  spanske  Konges  Fjender,  og  hans 
glødende  Begejstring  rev  Kong  Philip  IV  med.  I 
1638  fik  han  den  ønskede  Tilladelse. 

Montoya  vidste,  at  den  Hjælp,  han  bragte,  kom 
i  den  ellevte  Time,  og  han  spildte  selv  ikke  et  Øje¬ 
blik.  Saa  snart  han  i  1639  havde  faaet  de  nød¬ 
vendige  kongelige  Befalinger  udfærdigede,  ilede  han 
—  ikke  til  Paraguay,  thi  hvad  skulde  han  der  med 
tomme  Hænder?  —  men  til  Peru,  hvor  de  spanske 

Vaabenfabriker  og  Kanonstøberier  i  Sydamerika 
fandtes.  Herfra  sendte  han  i  1640  den  første  For¬ 
syning  af  Vaaben  —  300  Musketter  med  Kugler  og 
Krudt  —  samt  nogle  krigskyndige  Læremestre  ned 
til  sine  Venner  i  det  saa  haardt  hjemsøgte  Land 
ved  de  store  Floder. 

Endelig  en  Gang  havde  Spanien  valgt  en  klog 
og  fremsynet  Politik,  og  Lønnen  derfor  kom  før 
end  det  kunde  ventes.  Den  1.  Decbr.  1640  gjorde 
Portugal  sig  uafhængigt  under  Hertugen  af  Braganza, 
og  den  Krigstilstand,  som  nu  afløste  den  tidligere 
Personalunion  mellem  de  to  Lande,  strakte  sig  og- 
saa  til  deres  Kolonier  i  de  fremmede  Verdensdele. 
Hvis  Paulisterne  nogensinde  havde  trængt  til  et 
Paaskud  for  deres  Røvertog,  havde  de  faaet  det  nu: 
som  Huset  Braganzas  Undersaatter  kunde  de  med 
ualmindelig  god  Samvittighed  gøre  Jagt  paa  de  In¬ 
dianere,  der  lød  under  den  spanske  Krone.  Det 
varede  ikke  længe,  før  de  benyttede  sig  af  Anled¬ 
ningen. 

I  1641  rykkede  800  Paulister  med  6000  in¬ 
dianske  Forbundsfæller  frem  mod  Reduktionerne  i 
Entre  Rios:  snart  skulde  ogsaa  disse  være  jævnede 
med  Jorden.  Denne  Gang  hører  vi  intet  om  den 
Flugt  og  Rædsel,  som  deres  Komme  plejede  at 
sprede  foran  dem;  men  en  velordnet  Hær  paa  4000 
Mand,  af  hvilke  dog  kun  300  var  væbnede  med 
Montoyas  nye  Geværer,  rykkede  ud  for  at  tage  imod 
dem.  Reduktionstropperne  tog  Stilling  bag  en  Bi¬ 
flod  til  Uruguay.  Paulisterne  saa  vel  fra  den  anden 
Bred  de  krigerske  Forberedelser;  men  stolende  paa 
deres  Overlegenhed  og  vante  lil  at  sejre  styrede  de 
ubekymret  i  deres  Baade  over  Floden  for  straks 
at  fange  de  Indianere,  der  saa  letsindigt  tilbød  sig 

selv  som  Bytte.  Allerede  var  de  tæt  ved  den  mod¬ 
satte  Flodbred;  da  lød  der  pludselig  et  Kanonskud 
inde  fra  Land,  og  tre  Baade  blev  skudte  i  Sænk. 
Saa  knaldede  det  rundt  om  fra  de  nye  Geværer, 
Landgangsforsøget  blev  tilbagevist,  og  de  overraskede 
Paulister  maatte  søge  Flugten.  Næste  Dag  gik  Re¬ 
duktionstropperne  over  Floden  og  besejrede  for 
første  Gang  Mamelukerne  i  aaben  Mark.  Fra  den 
Dag  af  var  i  Virkeligheden  Røverstatens  Magt 
brudt. 

Under  den  langvarige  Krig,  som  nu  paafulgte 
mellem  Spanien  og  Portugal,  uddannede  Jesuiterne 
deres  Indianere  til  Amerikas  bedste  Soldater.  Deres 
lille,  fast  organiserede  Stat  stod  snart  som  de  spanske 
Koloniers  bedste  Bolværk  mod  Portugiserne  i  Bra¬ 
silien;  og  medens  Jesuiterne  saa  ofte  fordum  for¬ 
gæves  havde  anraabt  de  spanske  Myndigheder  om 
Hjælp,  blev  det  nu  Guvernørerne  i  Buenos  Ayres, 
der  Gang  paa  Gang  maatte  bede  Jesuiterne  om  at 
sende  dem  deres  krigsøvede  Tropper  til  Undsætning. 
Hjælpen  blev  villig  ydet,  thi  Jesuiterne  satte  en 
Ære  i  at  kunne  kalde  sig  den  spanske  Konges  mest 
trofaste  Undersaatter,  og  et  Aarhundrede  igennem 
forstod  de  spanske  Konger  ogsaa  at  paaskønne  de 
Tjenester,  Missionen  havde  ydet  dem.  Det  blev 
Spaniens  Skam  og  Skade,  da  de  omsider  glemte 
det. 


III 


En  Jesuiterpaters  Beretning  om  Rejsen 
til  Paraguay  og  Livet  i  Reduktionerne. 


aa  længe  Jesuiterstaten  bestod,  levede  der  til 


^3  Stadighed  mellem  50  og  100  Præster  derovre, 
i  Reglen  to  i  hver  Reduktion.  Denne  lille  Flok 
styrede  alle  Statens  aandelige  og  verdslige  Anliggen¬ 
der;  de  ledede  deres  Menigheder  i  Fred  og  i  Krig, 
de  var  deres  Læremestre  i  alle  de  nye  Kunster  °g 
Færdigheder,  som  skulde  indøves,  deres  Skrifte- 
fædre  og  Dommere,  —  kort  sagt,  en  Slags  Halv¬ 
guder  blandt  Folket,  Indianernes  legemliggjorte  For¬ 
syn.  Vi  træffer  blandt  dem  Mænd  af  alle  Nationer 
og  af  de  mest  forskelligartede  Karakterer  og  Anlæg. 
Der  var  Repræsentanter  for  de  statsmandskloge, 
verdenserfarne  Jesuiter,  der  kendes  saa  vel  fra  Ev- 
ropas  Hoffer;  Statens  to  Grundlæggere,  Maceta  og 
Cataldino,  har  sikkert  hørt  til  denne  Type.  Der 
var  lærde  Filologer,  som  Antonio  Ruiz,  der  for¬ 
dybede  sig  i  Studier  over  Guaranisproget.  Der  var 
flammende  og  fanatiske  Kirkens  Stridsmænd,  som 
Montoya,  —  maaske  den  største  Skikkelse  i  Repu- 
blikens  Historie.  Men  der  var  atter  andre,  der 
virkede  jævnt  og  dagligdags  i  deres  omfattende 
Gerning,  omtrent  som  en  brav  og  dygtig  Landsby¬ 
præst  under  Rationalismen. 

I  Tidens  Løb  sendtes  mange  og  lange  Breve 
hjem  til  Evropa  fra  disse  Missionærer  i  det  fjerne, 
og  disse  Breve  er  nu  den  vigtigste  Kilde  til  vort 
Kendskab  til  Missionens  Historie.  For  at  give  et 
samlet  Billede  af  Tilstanden  derovre,  saaledes  som 
Jesuiterne  selv  ønskede,  det  skulde  ses,  skal  her 
meddeles  et  Uddrag  af  en  saadan  samtidig  Beret¬ 
ning.  Gennem  denne  bliver  da  tillige  Lejlighed  til 
at  gøre  Bekendtskab  med  en  af  Jesuiternes  ledende 
Mænd  og  med  Arten  af  de  Breve,  som  de  sendte 
til  Evropa. 

Vi  vælger  en  Præst  af  den  jævne  Slags,  en 
brav  og  elskværdig  Tyroler  ved  Navn  Antonius 
Sepp.  Han  viser  sig  i  sine  Breve  som  en  praktisk, 
lidt  spidsborgerlig  Mand,  dygtig  til  alt,  et  Stykke 
af  en  Tusindkunstner.  Han  kan  spille  sine  egne 
Kompositioner  paa  selvlavede  Instrumenter,  lige  saa 
vel  som  han  kan  give  Tegning  til  en  Kirke,  naar 
en  ny  Reduktion  skal  anlægges.  Han  er  tillige  en 
ærlig  Mand,  der  ikke  som  adskillige  af  de  jesuitiske 
Forfattere  udelukkende  maler  med  rosenrøde  Far¬ 
ver.  Hvad  han  selv  har  set  og  oplevet,  fortæller 
han  troværdigt  og  jævnt. 

Hans  Ophold  i  Paraguay  falder  i  Aarene  om¬ 
kring  1700,  midt  i  en  rolig  Tid,  da  de  første  storm¬ 
fulde  Aar  forlængst  var  forbi  og  Statens  Magt  og 
Anseelse  befæstet  til  alle  Sider. 


Af  Pater  Sepps  Breve. 

Efter  at  have  ventet  et  helt  Aar  i  Sevilla  paa 
Skibets  Afgang,  lik  vi  endelig  den  17.  Januar  1691 
gunstig  Vind  og  sejlede  fra  Cadiz  ud  paa  det 
store  Ocean.  Vi  var  44  Missionærer  fra  forskel- 

lige  Nationer,  Spaniere,  Italienere,  Nederlændere, 
Bøhmere,  Østerrigere  og  jeg  en  Tyroler.  Der  var 
tre  meget  store  Skibe  i  Følge,  alle  vel  udrustede 
med  al  Slags  Krigsmunition,  og  hvert  af  dem  førte 
50 — 60  Kanoner.  Paa  samme  Skib,  som  vi,  var  de 
tre  nve  Guvernører  over  Buenos  Ayres,  Assuncion 
og  Chile.  Desuden  forskellige  Købmænd,  Kræm¬ 
mersvende,  Barberer,  sorte  Slaver  og  Slavinder,  200 
Soldater,  100  Matroser  og  allehaande  Stoddere, 
Pøbel  og  Pak. 

Den  Plads,  som  Kaptejnen  havde  indrømmet 
hver  Missionær,  var  saa  snæver  og  lille,  at  man 
ikke  kunde  staa  eller  gaa,  ja  knap  nok  ligge  ned. 
Den  var  21/«  Fod  bred  og  5  Fod  i  Længden. 
Ja  et  Par  af  os  havde  ikke  engang  saa  meget 
Plads,  at  vi  om  Natten  kunde  rette  Benene  ud. 
Vinduet,  der  ikke  var  større  end  en  Kage,  undte 
os  ingen  af  de  kære  Solstraaler,  eftersom  det  den 
meste  Tid  maatte  holdes  lukket,  for  at  ikke  de 
larmende  Havbølger  skulde  trænge  ind  samtidig 
med  Dagslyset.  Overalt  var  der  en  utaalelig  Stank 
paa  Grund  af  Skibets  Møddinggrube,  i  hvilken  al 
Slags  Urenlighed  flød  sammen.  Af  Mus  og  Rotter 

i 

saa  store  som  Katte  havde  vi  mange  Hundrede  i 
Skibet,  og  hvilken  Stank  de  efterlader  i  deres  Reder, 

i 

er  enhver  bekendt.  Vore  Roser  og  Violer  var  den 
graadige  Skibsbesætnings  Hvidløg.  Vor  Røgelse  var 
Soldaternes  Tobakspiber.  I  Stedet  for  de  af  Moskus 
og  Ambra  duftende  Apotheker  havde  vi  Hønseburene 
med  600  Høns,  Faarestien  med  280  Faar  og  en 
Stald  med  150  Svin.  Alt  dette  var  bestemt  til  Pro¬ 
vision  for  vort  Skib  alene,  men  til  Trods  derfor 
maatte  vi  dog  lide  Hunger.  I  Stedet  for  det  friske 
Kød  maatte  vi  fortære  det  raadne,  stinkende  Flæsk, 

som  allerede  var  bleven  nedlagt  for  et  Aar  siden, 
da  Skibet  skulde  være  afsejlet,  Brødet  var  haardt 
som  Sten,  usaltet  og  fuldt  af  Orm,  ligeledes  bragt 
ombord  for  et  Aar  siden  og  to  Gange  bagt,  derfor 
kaldet  biscotum1):  alt  dette  paa  Grund  af  Kaptejnens 
Gerrighed,  som  den  retfærdige  Gud  straffede  straks 
paa  Stedet,  idet  daglig  6  eller  8  Høns  kreperede, 
Faarene  faldt  døde  om,  og  en  Pest  udbrød  mellem 
Svinene,  saa  vi  har  maattet  kaste  det,  der  saa  dyrt 
var  købt  til  Menneskenes  Underhold,  ud  i  Havet 
til  Føde  for  Hvalfiskene. 

Jeg  vil  ikke  tale  om  Drikkevandet,  der  ofte 
stank  som  en  Rendesten,  saa  at  vi,  naar  det  reg¬ 
nede,  opsamlede  den  gavmilde  Himmels  Vand  i 
Sengelagner,  Hatte  og  Krukker.  Heller  ikke  vil  jeg 
tale  om  andre  Besværligheder:  om  Stankelben, 
Væggetøj  og  Lopper,  som  ikke  lod  En  have  Ro  Nat 
eller  Dag,  —  ja,  man  maatte  fast  undre  sig  over, 
at  disse  smaa  og  svage  Dyr  foretog  sig  saa  lange 
Rejser  og  ligesom  den  guldtørstende  Købmand  sej¬ 
lede  over  det  aabne  Hav  fra  den  gamle  til  den  nye 
Verden. 

Hvor  ofte  var  ikke  min  Hovedpude  og  mit 
Bolster  et  haardt  sammenrullet  Skibstov !  hvor  ofte 
lappede  jeg  ikke  min  Kjole,  saa  næppe  en  Traad 
kunde  holde  mere!  Hvor  ofte  vaskede  jeg  ikke 
mit  Linned!  Men  den  højeste  Gud  være  lovet  og 
takket,  der  under  den  største  Del  af  vor  Sørejse 
blæste  os  en  frisk  Vind  i  Sejlene,  saa  Skibet  blev 
drevet  frem  som  en  Pil  og  hverken  stødte  paa 
Klipper  eller  Sandbanker. 

Den  18.  Jan.  havde  vi  endnu  Cadiz  i  Sigte, 


!)  Beskøjter. 

og  da  kom  Brødrene  fra  Kollegiet  ud  til  os  i  smaa 
Baade,  omfavnede  os  og  gav  os  et  sidste  Farvel. 
Smukt  var  det  at  se  paa  det  vide  Hav  de  utallige 
Smaaskibe  snart  her,  snart  der,  nærmende  sig  til 
vore  store  Skibe,  der  laa  faste  som  Skanser  eller 
Kasteller.  Deres  muntre  Tilraab  besvarede  vi  med 
Trommer  og  Piber,  Viften  med  Fanerne,  Trompet¬ 
fanfarer  og  Brummen  og  Torden  fra  Musketter  og 
Kanoner.  Og  saa  fik  vi  Vind  i  Sejlene,  og  Cadiz 
og  Evropa  forsvandt  for  vort  Blik,  men  ikke  af 
vort  Hjerte  og  vore  Tanker. 

Den  19.  ved  Solnedgang  saa  jeg  for  første  Gang 
det  store  Verdenslys  dukke  sig  i  Havet  bag  sølv¬ 
hvide  Vandbjerge,  og  Solen  og  ligeledes  senere  Maa- 
nen  syntes  mig  langt  større  og  skønnere,  end  vi 
plejer  at  se  dem  i  Tyskland. 

Den  30.  Januar  saa  vi  Land,  nemlig  det  be¬ 
rømte  Bjerg,  som  kaldes  Picus1),  og  som  siges  at 
være  det  højeste  paa  Jorden.  Det  stod  midt  i  Ha¬ 
vet,  uden  et  eneste  grønt  Træ,  ganske  skaldet  og 
nøgent  og  med  Hovedet  dækket  af  en  stedsevarende 
Taagehætte,  skrækkelig  at  skue.  Dette  Picus  er 
vel  bekendt  for  Mathematikerne  paa  Grund  af  Ob¬ 
servationerne  efter  Polhøjden. 

Den  31.  Jan.  kom  vi  lykkelig  til  de  verdens¬ 
berømte  Insulæ  fortunatæ  eller  de  lyksaliges  Øer2), 
ogsaa  kaldet  de  Canariske.  Tilvenstre  havde  vi 
Øen  Teneritfa,  tilhøjre  Øen  Palma.  Ialt  talte  vi  7 


')  Pico  de  Teyde  paa  Teneriffa  (en  af  de  Canariske  Øer),  omtr. 
12,000  Fod  højt. 

2)  Et  Oldtidssagn  fortalte,  at  der  langt  ude  mod  Vest  skulde 
ligge  nogle  Øer,  der  var  udstyrede  med  alle  Naturens  Her¬ 
ligheder  og  hvis  Indbyggere  levede  i  en  Salighedstilstand. 
Senere  blev  dette  Sagn  knyttet  til  de  Canariske  Øer. 

Øer,  soin  alle  ligger  under  den  28.  Bredegrad. 
Spanierne  siger,  at  den  canariske  Druesaft  overgaar 
alle  andre  Vine  og  skal  være  en  Drik  for  Guder. 
Øernes  befjedrede  brandgule  og  snehvide  Musikan¬ 
ter  istemmede  selv  Lovsangen  over  deres  Hj  em, 
derfor  forbigaar  jeg  den  i  Tavshed. 

Den  3.  Febr.  kom  vi  til  Krebsens  Vendekreds 
og  ind  i  det  hede  Bælte.  Her  plejer  en  frygtelig 
Varme  ellers  at  plage  Folk,  men  os  sendte  Gud  en 
frisk  og  kølende  Nordenvind,  saa  vi  ikke  havde 
det  anderledes  end  i  Evropa  i  den  dejligste  For- 
aarstid. 

Den  6.  sejlede  vi  lykkelig  forbi  Hesperiderne 
eller  de  Capoverdiske  Øer.  De  kaldes  saaledes  paa 
Grund  af  den  skønne,  græsgrønne  Jordbund,  der 
hele  Aaret  igennem  dækker  Øerne  som  med  et  grønt 
Fløjelstæppe.1)  Stedet  er  meget  usundt  paa  Grund 
af  den  altfor  store  Fugtighed  og  de  skadelige 
Dampe,  som  opstiger  fra  Sumpene.  For  nogle  Aar 
siden  gik  her  8  Missionærer  og  nogle  Soldater  og 
Skibsfolk  i  Land  og  spiste  af  Palmernes  Frugter 
og  af  Vandmeloner  og  Pomerantser.  Men  oh!  dyre 
Frugt,  som  ikke  giver  men  berøver  Menneskene 
Livet !  Alle  maatte  de  bide  i  Græsset  og  lade  deres 
Liv  her  paa  Capoverde,  ikke  uden  stor  Skade  fol¬ 
den  paraquariske  Provins.  For  at  undgaa  sligt 
havde  vi  alle  faaet  meget  strenge  Ordrer  til  ikke  at 
sætte  vor  Fod  paa  Strandbredden. 

Idag  blomstrede  i  vor  lille  Have,  som  vi  førte 
med  os  fra  Spanien,  for  senere  i  Paraquaria  at 
kunne  plante  allehaande  Blomster,  en  overordentlig 


1)  Øerne  ligger  udfor  Capo  verde  (»det  grønne  Forbjerg«), 
Afrikas  vestligste  Punkt. 

skøn  Narcissus.  Muskatvinranken  begyndte  ogsaa 
at  skyde.  Jasminen  beholdt  endnu  enkelte  Blom¬ 
ster. 

Vi  nærmede  os  nu  stedse  mere  til  Ækvator, 
og  Nordstjernen  og  Karlsvognen  eller  den  store 
Bjørn  kunde  vi  næppe  mere  se. 

Den  17.,  18.  og  19.  Febr.  skænkede  den  gav¬ 
milde  Himmel  os  en  velkommen  Almisse:  den 
sendte  os  nemlig  hyppige  Regnskyl  til  at  læske  de 
tørstende;  thi  vort  Drikkevand  begyndte  allerede  at 
smage  ilde,  og  hvad  der  var  endnu  værre,  selv 
dette  blev  os  meget  sparsomt  tilmaalt  og  uddeltes 
til  os  2  Gange  daglig  i  en  liden  Skaal.  Derfor  op¬ 
fangede  de  stakkels  Soldater  og  de  tørstige  Søfolk 
Regnvandet  i  Sengelagner,  Bordduge,  Hatte,  ja  end- 
ogsaa  i  Skoene.  De  Høns,  som  endnu  var  tilovers 
af  de  600  —  thi  de  fleste  var  allerede  længst  kre¬ 
perede  —  løftede  Hovedet  i  Vejret,  spærrede  deres 
tørstige  Næb  op  og  snappede  efter  Regndraaberne. 

Den  22.  om  Morgenen  tidlig  passerede  vi 
Ækvator  eller  Linien,  hvor  Dag  og  Nat  altid  er 
lige  lange.1)  Forunderlig  var  den  milde  og  ganske 
tempererede  Luft,  behagelig  at  nyde  som  om  For- 
aaret.  Vi  sporede  næppe  Solens  Nærværelse,  skønt 
den  ellers  under  Linien  plejer  at  brænde  alt,  og 
næsten  alle  Søfarende  her  maa  lide  af  Vindstille, 
saa  at  et  Skib  kan  ligge  som  fastnaglet  i  60 — 70 
eller  endnu  flere  Dage  og  ikke  sejle  et  Skridt.  Des¬ 
uden  plejer  alt  at  forandre  sig  under  Ækvator: 
Vandet  raadner,  Kødet  stinker,  Væggetøjet,  de  hvide 
Lopper  og  de  sorte  hoppende  Smaadyr  kreperer. 
Kryderier  og  Balsam  dufter,  og  mange  Mennesker 

’)  Dette  er  dog  kun  tilnærmelsesvis  rigtigt. 

faar  en  Slags  Orm,  som  hurtigt  gør  det  af  med 
dem,  hvis  der  ikke  straks  kommer  Hjælp.  Denne 
Sygdom  begyndte  ogsaa  at  angribe  nogle  af  Mis¬ 
sionærerne,  men  vi  kom  den,  Gud  være  lovet,  hur¬ 
tig  i  Forkøbet.  Jeg  selv  befandt  mig  hele  Tiden 
ved  bedste  Helbred.  Søsygen,  som  jeg  havde  lidt 
saa  forfærdeligt  af  i  Middelhavet,  mærkede  jeg  intet 
mere  til;  jeg  kunde  nu  baade  spise  og  drikke,  naar 
jeg  blot  havde  haft  noget. 

Den  28.  Febr.  begyndte  Almanakens  40  Dages 
Fastetid,  derimod  ikke  Fasten  selv,  den  havde  vi 
allerede  begyndt  paa  en  rum  Tid  forinden.  Vi 
strøede  Aske  paa  os  selv  og  paa  alle  Skibsfolkene 
og  sejlede  muntert  videre. 

Den  27.  Marts  hørte  vi  et  Kanonskud  fra  det 
forreste  Skib  og  saa  en  hvid  Fane  blive  stukket  ud 
som  Tegn  paa,  at  de  saa  Land.  Kort  efter  gjorde 
vort  Skib  det  samme.  Fra  Mastespidsen  saa  Ud¬ 
kigsmanden  med  blotte  Øjne  Brasiliens  Kyster  paa 
højre  Haand.  Dette  skete  ved  Solnedgang.  Det  er 
ikke  til  at  beskrive,  hvorledes  alle  nede  i  Skibet 
kappedes  om  at  være  den  første  til  at  faa  Øje  paa 
Land,  nogle  steg  op  i  Masterne,  andre  trak  deres 
Kikkerter  frem.  Ogsaa  jeg  tik  fat  i  mit  Øjeglas  og 
lik  det  pudset.  Alle  var  vi  lutter  Øjne.  Ved  Mid¬ 
dagstid  raabte  Pater  Antonius  Bøhm,  der  paa  lange 
Afstande  bar  Øjne  som  en  Los,  at  nu  kunde  han 
se  Land.  Kort  efter  opdagede  ogsaa  jeg  Amerika, 
og  snart  kunde  vi  alle  se  det. 

Den  28.  Marts  kom  vi  til  La  Platas  Munding, 
som  er  70  Mile  i  Bredden.  Kære  Læser,  det  er  da 
endelig  en  Flod!  Jeg  er  vis  paa,  at  om  alle  Ev- 
ropas  Kilder,  Bække,  Søer  og  Floder  løb  sammen, 
kunde  de  dog  ikke  maale  sig  med  denne  i  Bredde. 

Og  dog  siger  man,  at  Amazonfloden  i  Brasilien 
skal  være  endnu  større. 

Den  1.  April.  Da  jeg  imorges  vaskede  mit 
Ansigt,  mærkede  jeg,  at  Vandet  kun  smagte  en 
ubetydelig  Smule  af  Salt,  og  ved  Middagstid  kunde 
vi  nyde  den  første  Slurk  frisk  Vand.  Det  kan  nok 
være,  at  alle  tog  til  sig  deraf,  ret  som  om  det  var 
den  bedste  kretiske  Vin  eller  Malvasier.  Det  er 
ikke  til  at  beskrive,  hvor  det  kære  Element  smagte 
os  alle,  endskønt  det  endnu  ikke  var  ganske  klart. 

Den  4.  April.  Vi  var  ikke  mere  end  20  Mile 
fra  Buenos  Ayres,  men  kunde  endnu  ikke  se  Byen. 
Vi  pyntede  derfor  Skibet,  hængte  alle  Faner  ud  og 
behængte  Skanseklædningen  rundt  omkring  med 
smukke  røde  Tæpper,  aahnede  alle  Kanonportene 
og  skød  Kanonerne  frem,  saa  man  kunde  se  dem. 
Guvernørerne,  Kaptejnerne,  Købmændene,  Solda¬ 
terne,  Matroserne,  Fiskerne,  ja  endogsaa  Kokke¬ 
drengene  trak  i  deres  bedste  Klæder  og  pyntede  og 
pudsede  sig;  alle  var  glade  og  alt  var  i  Gala. 
Alene  de  stakkels  Missionærer  trak  i  deres  fattige 
Frelsers  Liberi,  og  gik  i  deres  gamle,  luvslidte, 
pjaltede  Kjoler. 

Den  6.  April.  Hellere  med  Guld  end  med  Blæk 
vilde  jeg  mærke  denne  Dag!  Det  var  nemlig  den 
længselsfuldt  ventede  Fredag,  paa  hvilken  vi  efter 
vor  møjsommelige  Sørejse  endelig  ankom  til  Buenos 
Ayres  og  betraadte  Amerikas  Jord. 

Der  hørtes  imorges  paa  den  store  Sølvflod  ikke 
andet  end  Metalstykkernes  lystige  Torden,  Trom¬ 
peternes  krigerske  Skingren,  Trommers  og  Pibers 
Larm,  Sømænds  og  Fiskeres  muntre  Raab.  Over¬ 
alt  saa  man  Bannere,  Standarter  og  Faner  i  Luften, 
paa  Strandbredden  stod  spanske  Kompagnier  til 

Hest  og  til  Fods.  Utallige  Amerikanere  med  deres 
Musikinstrumenter,  Indianerkvinder  med  deres  smaa 
Børn,  2  ved  Haanden  og  2  paa  Armen,  Negere  med 
deres  Negerinder,  sorte  og  hvide,  nøgne  og  paa¬ 
klædte,  døbte  og  udøbte  kom  os  imøde,  greb  og 
kvssede  vor  indviede  Haand.  Hvem  kunde  her 
bolde  Taarerne  tilbage!  Jeg  visselig  ikke.  Jeg 
knælede  ned  paa  Jorden  og  kyssede  den  med  stor 
Andagt.  Saa  omfavnede  jeg  de  kære  Indianere  og 
gav  dem  min  Haand  at  kysse. 

Da  vi  var  kommen  i  Land,  ansaa  Provincialen l) 
det  for  højst  nødvendigt,  at  de  44  Missionærer  tik 
en  hel  Maaneds  Hvile  efter  den  strenge  Sørejse  for 
igen  at  komme  til  Kræfter;  thi  endskønt  vi,  Gud 
være  lovet,  ingen  Dødsfald  havde  haft,  var  dog  de 
Heste,  og  i  Særdeleshed  Spanierne,  som  her  for 
første  Gang  havde  været  paa  Havet,  ankomne  til 
Buenos  Ayres  blege  som  Døden,  svage  og  elendige. 
Ogsaa  vi  tyske  havde  ingen  Skade  af  at  udhvile  os 
en  Maaned  i  Byen. 

Buenos  Ayres  er  en  lille  By2),  den  har  kun  2 
Gader,  der  skærer  hinanden  i  et  Kors;  Husene  har 
alle  kun  eet  Stokværk,  de  er  ikke  byggede  af  Sten, 
men  af  en  Slags  Lerklumper,  og  kan  derfor  næppe 
vare  7  Aar,  før  de  falder  sammen.  Taget  er  af 
Siv.  Dette  skyldes  ikke  Mangel  paa  Sten,  men 
derimod  Mangel  paa  Kalk,  som  vort  Selskabs  Med¬ 
lemmer  først  i  dette  Aar  har  fundet  en  Methode  til 
at  brænde,  ligesom  de  for  o  Aar  siden  har  begyndt 
paa  at  brænde  Mursten  og  Tegl.  De  har  derfor 
allerede  besluttet  at  bygge  en  ny  Kirke  i  Buenos 


’)  Forstanderen  for  Jesuiterordenen  i  en  Provins. 
")  Den  har  nu  henved  (>00,000  Indbyggere. 

Ayres,  ligesom  de  allerede  har  paabegyndt  el  nyt 
højt  og  smukt  Taarn  af  Sten  og  Kalk.  Bygmestrene 
er  Jesuiter,  Haandværkerne  er  vore  Indianere,  som 
fra  Reduktionerne  sendes  til  Buenos  Ayres.  Alle¬ 
rede  er  Kollegiet  og  enkelte  andre  Huse  i  Byen 
tækkede  med  Tegl. 

Guvernøren  bor  i  Slottet,  som  er  omgivet  af 
Volde  og  Grave.  Soldaterne,  som  skal  beskytte 
denne  Stad  og  det  hele  Land,  er  ikke  mere  end 
900  Spaniere.  Dog  hvis  nogen  Fare  skulde  vise 
sig,  vilde  vi  straks  fra  vore  Byer  bringe  over  30,000 
Indianere  i  Marken,  alle  til  Hest;  og  de  forstaar  lige 
saa  godt  at  bruge  Musketten  og  Sablen,  at  danne 
Halvmaane  og  formere  Eskadron,  at  kæmpe  offen¬ 
sivt  og  defensivt  som  evropæiske  Soldater.  For 
ikke  at  tale  om  deres  Pile  og  Buer,  Stenslynger  og 
Køller,  som  de  endnu  er  Mestre  i  fra  deres  Heden¬ 
skabs  Tid. 

Jorden  er  overordentlig  frugtbar.  Rundt  om¬ 
kring  kan  Du  træffe  Flokke  paa  12  eller  tiere  Tu¬ 
sinde  Okser  og  Køer,  som  gaar  herreløse  paa  Græs. 
Ønsker  Du  at  slagte  et  Høved,  saa  gaar  Du  blot 
ud  paa  Marken,  kaster  det  en  Strikke  om  Hornene, 
trækker  det  hjem,  og  det  tilhører  Dig.  Vi  har  nylig 
ladet  20,000  drive  sammen  og  solgt  dem  for  12,000 
Daler.  Agerhøns  er  der  saa  mange  af,  at  naar  man 
rejser  gennem  Landet,  behøver  man  ikke  at  tage 
anden  Proviant  med  end  Brød  og  Salt,  Agerhønsene 
kan  man  slaa  ihjel  med  en  Stok  ligesom  vore  tamme 
Høns,  der  løber  omkring  for  vore  Fødder.  Det  kære 
daglige  Brød  bages  af  den  bedste  Hvede  og  er  sne¬ 
hvidt,  men  det  spises  uden  Salt,  dels  fordi  det  saa- 
ledes  er  Skik  hos  Indianerne,  dels  fordi  Saltet  er 
saa  dyrt.  Sølv  gælder  her  mindre  end  Jern;  for  en 

Kniv,  som  i  Tyskland  koster  3  Kreutzer,  maa  man 
her  give  en  Daler,  ja  ofte  kan  den  slet  ikke  faas 
for  Penge.  Men  for  en  saadan  lille  Kniv  kan  man 
købe  2  smukke  Heste,  og  for  en  Knappenaal  en 
mægtig,  hornet  Tyr.  —  — 

Efter  at  vi  som  sagt  havde  hvilet  os  en  Maa- 
ned  i  Buenos  Ayres,  sendte  Provincialen  de  nys 
ankomne  Spaniere  til  Cordova  i  Tucoman  for  der 
at  fuldende  deres  Studier;  thi  alle  disse  var  endnu 
unge  Mænd.  Men  de  udenlandske  Præster,  som 
alle  var  ældre,  tildels  graahaarede  Mænd,  sendte 
han  til  de  indianske  Landsbyer,  som  ligger  langt 
oppe  i  Landet  ved  Floderne  Parana  og  Uruguay. 
Sejladsen  op  ad  Floderne  foregik  paa  følgende 
Maade:  300  kristne  Indianere  havde  allerede  ind¬ 
fundet  sig  ved  Floderne  med  deres  smaa  Skibe, 
som  Spanierne  kalder  Kanoer.  Jeg  skal  beskrive 
disse  Skibe,  før  vi  gaar  ombord  paa  dem.  Man 
tager  2  store  Træstammer,  70 — 80  Fod  lange  og 
3 — 4  Fod  tykke,  dem  binder  man  sammen  med  et 
Skridts  Mellemrum;  midt  paa  dem  lægger  India¬ 
nerne  nogle  12  Fod  lange  Tværtræer,  som  egentlig 
ikke  er  Træer,  men  store  Rør;  paa  dem  bygger  de 
af  Straa  og  mindre  Rør  en  lille  Hytte,  som  kan 
rumme  2 — 3,  ja  endogsaa  4  Præster.  Væggene  er 
af  Straa,  Taget  er  dækket  med  Oksehuder.  Paa 
den  ene  Side  er  der  et  lille  Vindue,  paa  den  anden 
en  lille  Dør  med  en  Oksehud  for.  I  en  saadan 
ringe  og  straatakt  Hytte  kan  en  Missionær,  der  i 
Christo  er  afdød  fra  Verden,  leve  sit  aandelige  Liv, 
tale  med  sin  Gud  i  Stilhed,  skrive,  spise,  sove  og 
forrette  alle  Slags  gejstlige  Øvelser,  ganske  som  om 
han  boede  paa  Landjorden  i  et  Kollegium.  Thi 
Indianerne  kan  ro  saa  forsigtigt,  at  Præsten  næppe 


III.  Af  Pater  Sepps  Breve.  OO 

mærker,  om  Skibet  gaar  eller  ligger  stille,  han  hører 
ingen  Larm  af  Aarerne,  ej  heller  af  Flodens  Vand; 
thi  paa  Grund  af  Flodens  umaadelige  Bredde  er 
Vandet  næsten  stillestaaende.  Og  Indianerne  kan 
sidde  og  ro  den  hele  Dag  uden  at  tale  et  Ord  med 
hinanden,  endnu  mindre  vil  de  brøle  og  skrige  for 
ikke  at  forstyrre  Præsten  i  hans  Bønner  og  Øvelser. 

Disse  Kanoer  besteg  vi  den  1.  Maj  Aar  1691, 
4  Mile  borte  fra  Buenos  Ayres;  thi  Præsterne  til¬ 
lader  ingenlunde,  at  de  døbte  Indianere  har  noget 
Samkvem  med  Spanierne,  og  derfor  maa  de  ikke 
sejle  med  deres  Skibe  helt  op  til  Byen.  Vi  besteg 
altsaa  vore  Fartøjer,  2  og  2  eller  ogsaa  3  sammen, 
og  roede  hver  med  24  Mand  op  ad  Floden,  der, 
som  allerede  sagt,  laa  stille  og  spejlblank  som  et 
Hav.  Vi  sejlede  mellem  Øer,  snart  til  højre  snart 
til  venstre,  den  ene  skønnere  end  den  anden.  Dér 
voksede  de  skønneste  Palmetræer,  med  deres  modne 
gule  Frugter  vinkende  os  ind  under  deres  tætte 
Skygger;  dér  voksede  de  eviggrønne  Laurbær,  der 
beskyttede  os  mod  Uvejr  og  Torden.  De  skønneste 
Lemoner  og  vellugtende  Citroner  og  andre  os  ube¬ 
kendte  vilde  Frugter  bevarede  os  for  Sult  og 
Tørst,  vi  syntes  at  sejle  i  et  andet  Paradis.  Kun 
dette  er  at  beklage,  at  alle  disse  Øer,  vel  60  i  Tal¬ 
let,  ikke  beboes  af  en  eneste  Sjæl,  men  alene  er 
overladt  allehaande  vilde  Dyr  til  Opholdssted,  me¬ 
dens  de  kunde  være  de  skønneste  Lysthaver  for 
Konger  og  Kej  sere,  hvis  den  store  Verdens  Skaber 
havde  henlagt  dem  til  Evropa.  Af  de  herligste  Fisk 
lindes  her  saa  mange,  at  jeg  selv  med  mine  egne 
Hænder  har  fanget  adskillige  uden  Krog  eller  Mede¬ 
stang.  Der  kræves  ingen  anden  Kunst  dertil,  end 
at  man  holder  begge  Hænderne  sammen  ned  i  Van- 

det  og  saa  hurtig  løfter  dem  op.  Det  myldrer  i 
Vandet  af  lutter  Fisk,  og  naar  Solstraalerne  har 
opvarmet  Vandet  en  Smule,  springer  de  ofte  højt  i 
Vejret  og  lige  op  i  de  forbisejlende  Smaaskibe. 
Sagen  er  den,  at  siden  Verdens  Skabelse  har  aldrig 
noget  Menneske  fisket  her. 

Da  vi  havde  sejlet  i  8  Dage  paa  den  store  La 
Plata  Flod,  passerede  vi  paa  venstre  Haand  den 
store  Flod  Paraguay,  af  hvilken  Paraquaria  .har 
Navn,  og  sejlede  til  højre  ind  i  Floden  Uruguay, 
som  søger  sit  Udspring  300  Mile  horte  oppe  imod 
Brasilien.  Ved  denne  ligger,  200  Mile  fra  Buenos 
Ay  res,  14  af  vore  indianske  Reduktioner  eller  Lands¬ 
byer,  de  øvrige  12  ligger  længere  inde  paa  højre 
Side  af  Floden  Parana.1) 

Den  første  Reduktion  ved  Uruguay  er  Japeyu 
eller  De  hellige  tre  Konger,  hvorfra  jeg  skriver 
dette.  7  Mile  længere  horte  ligger  Sancta  Cruce, 
derpaa  St.  Thomas,  Apostolos,  La  Coneepcion 
o.  s.  v. 

Den  25.  Maj  kom  Præsten  fra  Sancta  Cruce  os 
imøde  med  20  Musikantere  for  saaledes  med  Jubel 
og  Munterhed  at  føre  os  ind  i  det  forjættede  Land. 
Desuden  medførte  han  allehaande  Proviant,  90 
smukke  hvide  Brød,  2  Fade  Honning,  syltede  Fer¬ 
skener,  og  Sukkerrør,  af  hvilke  man  presser  det 
ægte  Sukker.  De  ligner  de  tykke  Spanskrør,  der  i 
Tyskland  bruges  til  Spadserestokke.  Han  var  den 
første  Missionær,  som  vi  saa,  en  smuk,  hvidhaaret 
Olding,  som  uden  Medhjælp  nu  paa  andet  Aar 
havde  vogtet  over  5000  Sjæle.  Han  glædede  sig 
saare,  da  han  erfarede,  at  der  nu  var  kommen  44 


Se  Kortene  S.  2  og  29. 

nye  Arbejdere  til  den  store  paraquariske  Vingaard, 
og  haabede,  at  ogsaa  han  snart  maatte  faa  en  Med¬ 
hjælper,  hvad  der  ogsaa  gik  i  Opfyldelse. 

Den  26.  ved  Middagstid  naaede  vi  til  et  Sted, 
hvor  Floden  Uruguay  styrter  ned  over  en  Klippe 
og  paa  en  halv  Mils  Vej  strømmer  afsted  mellem 
lutter  store  Stene.  Vi  maatte  derfor  tage  vore  Ka¬ 
noer  fra  hinanden  og  slæbe  Træstammerne  op  den 
ene  efter  den  anden,  hvad  Indianerne  besørgede 
paa  en  halv  Dag.  Natten  derefter  og  den  følgende 
halve  Dag  holdt  vi  Hvil,  thi  det  havde  været  et 
anstrengende  Arbejde  at  slæbe  de  60 — 70  Fod  lange 
Træstammer  op  imod  Vandet  imellem  de  snævre 
Stenklipper.  Vi  fik  det  dog  ret  hurtigt  besørget, 
Stammerne  blev  igen  bundet  sammen,  Hytterne 
paany  opførte,  og  vi  kunde  fare  videre. 

Dette  Vandfald  har  den  vise  Skaber  (efter  alle 
Missionærernes  Mening)  alene  indrettet  til  vore  fat¬ 
tige  Indianeres  bedste.  Thi  saa  langt  var  allerede 
Spanierne  sejlede  med  deres  store  Skibe,  men  saa 
hed  det:  hertil  og  ikke  længere!  De  maatte  igen 
vende  om  og  sejle  tilbage  til  Buenos  Ayres,  og  ind¬ 
til  denne  Dag  har  de  ikke  gjort  et  eneste  Fodtrin  i 
vore  Byer.  De  kan  ikke  drive  nogen  Handel  eller 
Omsætning  med  vore  Indianere,  hvilket  er  os.  til 
ubestridelig  Nytte;  thi  Spanierne  er  hengivne  til 
mange  Laster,  som  vore  brave,  enfoldige  Indianere 
intet  kender  til.  Men  kommer  de  i  Berøring  med 
dem,  saa  vil  de  gøre  Indianerne  til  Slaver  og  Liv¬ 
egne,  behandle  dem  som  Hunde  og  Bestier  og  for¬ 
dærve  alt  det,  der  har  kostet  Missionærerne  saa 
meget  Arbejde  og  Sved. 

Efter  at  vi  havde  passeret  Vandfaldet,  kom  vi 
endelig  den  1.  Juni  efter  en  Maaneds  Sejlads  i 

Nærheden  af  Japeyu.  Vi  stillede  vore  Skibe  i  Or¬ 
den  som  en  lille  Eskadre  i  Halvmaaneform,  Straa- 
hytterne  bedækkede  vi  med  grønne  Grene,  over 
Dørene  bjTggede  vi  en  Triumfbue  af  Laurbær  og 
behængte  den  med  allehaande  Frugter,  som  vi 
havde  tilovers  af  Provianten,  saa  at  vore  Boliger 
mere  lignede  grønne  Lysthuse  end  tørre  Straahytter. 
Desuden  havde  hvert  Skib  en  Tambour,  en  Skal¬ 
mej  eblæser  og  en  Trompeter,  som  stødte  muntert  i 
Metallet,  oplivede  de  indianske  Roerkarle,  fornøjede 
Præsterne  og  fyldte  de  omliggende  Kyster,  Øer  og 
grønne  Skove  med  deres  muntre  Genlyd.  I  denne 
Orden  gjorde  vi  Holdt,  da  Solen  gik  ned,  og  da 
saa  vi  allerede  paa  den  anden  Flodbred  Byen  med 
dens  Taarn,  Kirke,  Præstebolig  og  de  lange  Ræk¬ 
ker  af  Huse  og  Hytter,  hvori  Indianerne  boer.  Vi 
kunde  dog  endnu  ikke  ses  af  dem,  men  blot  ved 
Trompetfanfarer  tilkendegive  vor  Nærværelse. 

Den  2.  Juni  ved  Solopgang  sejlede  vi  endelig  i 
den  ovenfor  beskrevne  smukke  Orden  tvers  over 
Floden.  Næppe  fik  Indianerne  i  Landsbyen  Øje 
paa  os,  før  de  opløftede  et  Glædesskrig:  Jopæan, 
Jopæan!  løb  ud  af  deres  Hytter,  een  halvnøgen,  en 
anden  ifærd  med  at  binde  Skindet  om  sig,  en  tredje 
besteg  sin  Skimmel  og  viste  sin  Færdighed  for  os, 
een  greb  sin  Bue  og  Pil,  en  anden  sin  Slynge  og 
Sten,  og  alt  hvad  der  løbe  kunde,  løb  ned  til  Flo¬ 
den.  Fndogsaa  de  smaa  Børn,  som  næppe  kunde 
staa  paa  Benene,  sprang  og  hoppede  af  Glæde, 
Broderen  førte  Søsteren  med  sig,  og  snart  faldt  de 
begge  over  hinanden  og  trillede  ned  ad  Bakken. 
Og  de  gamle  graahaarede  gav  næsten  ikke  Børnene 
noget  efter,  de  greb  deres  Stokke  og  gjorde  sig  unge, 
den  blinde  tik  fat  i  sin  Ledestav  og  gav  sig  paa 

Vej.  Kun  af  Kvindekønnet  var  der  ingen,  —  ikke 
en  eneste  Indianerkvinde,  som  var  over  7  Aar  gam¬ 
mel,  kom  os  imøde.  Var  de  maaske  ikke  saa  nys¬ 
gerrige  som  Mændene?  eller  turde  de  af  Frygt  ikke 
vise  sig?  Nej,  kære  Læser,  Du  vil  aldrig  kunne 
gætte,  hvor  de  var;  thi  saaledes  vilde  intet  Fruen¬ 
timmer  i  Evropa  bære  sig  ad.  De  var  alle  for¬ 
samlede  med  hverandre  i  Kirken,  hvor  de  knælede 
ned  og  bad  for  de  kære  Missionærer. 

Men  vi  vil  ikke  forstyrre  deres  Andagt.  Me¬ 
dens  de  fromme  Kvinder  beder  i  Kirken,  vil  vi 
atter  gaa  ned  til  Flodbredden  for  at  være  Vidne  til 
de  Glædestegn,  hvormed  vi  blev  modtagne. 

Midt  ude  paa  Floden  kom  2  Skibe  sejlende, 
der  begge  lignede  vel  bevæbnede  Fregatter  eller 
Galejer.  Det  glimtede  fra  Musketterne,  Trommerne 
brummede,  det  skingrede  fra  Skalmejer  og  Trom¬ 
peter.  De  to  Skibe  kæmpede  med  hinanden  som  i  et 
virkeligt  Søslag.  Paa  Strandbredden  stod  Komman¬ 
danten  med  2  Eskadroner  Kavalleri  og  2  Kompag¬ 
nier  amerikansk  Fodfolk,  som  ikke  mere  var  dæk¬ 
kede  med  Tigerskind  eller  Oksehuder,  men  pynte¬ 
lig  paaklædte  i  Galla  etter  spansk  Mode.  Deres 
Vaaben  var  Sabel,  Musket,  Bue,  Pil,  Slynge  og 
Kølle.  4  Fændriker  svingede  med  Fanerne,  4  Trom¬ 
petere  gav  Signalet,  Klarinetter,  Fagotter  og  Skal¬ 
mejer  blæste  Alarm,  da  vi  steg  op  af  vore  grønne 
Løvhytter,  hilste  og  blev  budt  velkommen.  Og 
medens  Klokkerne  ringede,  gik  vi  under  skønne, 
højt  opbyggede  grønne  Triumfbuer  op  til  Kirken 
ledsagede  af  flere  Tusinde  Indianere,  der  lignede 
en  hel  Armé.  I  Kirken  traf  vi  Kvinderne  hedende 
tor  os,  men  ikke  en  eneste  løftede  Øjnene  for  at 
se  efter  os.  Straks  istemmede  Sangerne  og  Musiken 

»Laudate  dominum  oinnes  gentes«  Lover  Herren 
alle  Folk  til  Tak,  fordi  den  højeste  Gnd  paany 
havde  forbarmet  sig  over  dette  Folk  og  lykkelig 
ført  saa  mange  Sjælesørgere  og  nye  Arbejdere  til 
dem  over  det  vide  Hav. 

Da  Laudate  var  til  Ende,  kom  Corregidor  (saa- 
ledes  kaldes  den  fornemste  af  alle  Indianerne)  og 
holdt  en  kort  Taksigelsestale  til  os  og  modtog  os  i 
Folkets  Navn.  Det  samme  gjorde  ogsaa  en  India- 
nerinde,  som  var  den  mest  veltalende  af  alle  Kvin¬ 
derne;  og  efter  hvad  Hr.  Superioren,  der  forstod 
det  paraquariske  Sprog,  udlagde  for  mig,  havde  hun 
holdt  en  meget  smuk  Tale,  idet  hun,  da  det  netop 
var  Pin  seaften,  sammenlignede  de  Missionærer,  der 
var  komne  til  de  amerikanske  Folk,  med  de  Ild¬ 
tunger,  der  kom  over  de  hellige  Apostle. 

Paa  denne  Maade  forløb  den  hellige  Aften  og 
den  følgende  Dag  under  Jubel  og  Glædestegn.  Om 
Natten  overværede  vi  forskellige  Danse,  den  ene 
skønnere  end  den  anden.  Den  første  udførtes  af  8 
Drenge,  der  med  stor  Færdighed  legede  med  Spyd, 
den  næste  dansedes  af  2  Fægtemestre,  den  tredie 
af  6  Søniænd  og  den  sidste  af  6  smaa  Drenge  til 
Hest,  alle  Indianere,  men  klædte  i  spanske  Dragter. 
Disse  af  Missionærerne  afrettede  Dansere  kunde 
med  Ære  lade  sig  se  i  enhver  Komedie  for  Konger 
og  Kej  sere.  Derpaa  begyndte  en  Turnering  til  Hest, 
og  da  det  var  Nat,  og  her  ikke  tindes  Voks  eller 
Olie  til  Belysning,  tog  de  store,  lange  Oksehorn, 
fyldte  dem  med  Fedt  og  Talg  og  antændte  dem,  og 
idet  de  holdt  dem  højt  i  Vejret,  syntes  det  at  være 
lutter  Fakler,  der  forvandlede  den  mørke  Nat  til 
Dag. - 

Vi  har  ialt  26  Reduktioner,  og  hver  af  dem 

bliver  tilset  af  1  eller  2  Præster.  En  Reduktion  eller 
Landsby  rummer  3 — 6  eller  endog  liere  Tusinde  Sjæle. 
Alle  disse  maa  Præsten  skrifte  og  tilsige  Syndsfor¬ 
ladelse;  han  maa  døbe  Børnene,  som  næsten  dag¬ 
lig  fødes,  give  de  døende  den  sidste  Olie  og  senere 
begrave  dem,  hvilket  ogsaa  næsten  daglig  indtræffer. 
For  dem,  der  vil  indtræde  i  Ægteskabet,  skal  han 
3  Gange  forkynde  Tillysning  og  siden  vie  dem. 
Hver  Dag  skal  han  udvikle  den  kristne  Lære  for 
de  unge  og  bede  Rosenkransen  for  de  gamle;  thi 
de  gamle  har  saa  daarlig  en  Hukommelse,  at  de 
knap  af  sig  selv  kan  gøre  Korsets  Tegn.  Hver 
Søndag  maa  han  prædike  for  dem,  i  Fastetiden  3 
Gange  om  Ugen  fortælle  en  bibelsk  Historie,  an¬ 
ordne  Processionerne  og  alt,  hvad  ellers  en  Sjæle¬ 
sørger  har  at  gøre.  Men  desuden  maa  han  være 
sin  egen  Degn  og  Kirkebetjent,  til  Fasterne  maa 
han  selv  pynte  Alteret,  selv  stille  Lysene  op,  smykke 
Krybben  til  Juleaften  og  den  hellige  Grav  til  Paaske. 
Præsten  maa  selv  tilskære  sin  Messehagel  og  Præste¬ 
kjole  saa  vel  som  Alterklædet,  han  maa  se  efter, 
om  de  hellige  Kar  bliver  pudsede.  Alt  dette  angaar 
endda  kun  hans  gejstlige  Embede;  men  lad  os  nu 
ogsaa  se  lidt  paa  Økonomien  og  Husholdningen. 
Jeg  kan  sige  det  hele  med  den  hellige  Paulus  s 
Ord:  Præsten  maa  være  alt  for  alle. 

Sjælesørgeren  skal  være  Kok,  Uddeler,  Ind¬ 
køber,  Sygepasser,  Læge,  Bygmester,  Gartner,  Væ¬ 
ver,  Smed,  Maler,  Møller,  Musikdirigent,  Snedker, 
Pottemager,  Teglbrænder,  og  hvad  andre  Bestillin¬ 
ger  der  kan  findes  i  en  vel  ordnet  Republik. 

Her  vil  nu  straks  en  eller  anden  sige  mig  lige 
op  i  Ansigtet:  Delte  er  umuligt,  en  Præst  kan  ikke 
overkomme  alt  delte!  Men  han  maa  undskylde 

mig,  saaledes  er  det  gaaet  til  her  i  mange  Aar,  og 
saaledes  gaar  det  den  Dag  i  Dag.  Jeg  skal  nær¬ 
mere  udvikle  et  og  andet  af  det,  jeg  ovenfor  har 
sagt. 

Præsten  maa  daglig  give  sine  Køkkendrenge 
deres  Portion  Salt  med  de  udtrykkelige  Ord :  Dette 
skal  kommes  i  Suppen,  dette  er  til  Kødet!  hvis 
ikke,  da  kaster  den  gode  Indianer  det  altsammen  i 
Suppen,  hvad  enten  saa  Præsten  kan  spise  den 
eller  ej;  og  lader  han  saa  bagefter  Kokken  spise 
denne  Suppe,  for  at  han  kan  afskrækkes  af  Saltet 
og  en  anden  Gang  bruge  mere  Maade,  saa  vil  Kok¬ 
ken  spise  den  med  Velbehag;  og  spørger  saa  Præ¬ 
sten:  »Min  Søn«  (saaledes  tiltaler  vi  Indianerne,  lige¬ 
som  de  kalder  os  Fader,  Pay,  paa  deres  Sprog), 
»Min  Søn,  mærker  Du,  at  denne  Suppe  er  uspiselig, 
fordi  Du  har  saltet  den  altfor  stærkt?«  saa  svarer 
han:  »Pay,  jeg  mærker  ikke  noget,  vil  Du  ikke 
spise  den,  saa  vil  jeg.«  Dermed  ender  Striden,  men 
det  er  Præsten,  som  det  gaar  ud  over.  Vil  jeg 
have  mine  Fade  og  Gryder  rene,  saa  maa  jeg  lade 
mine  Køkkendrenge  bære  dem  ind  i  mit  Værelse 
efter  Maaltidet,  for  at  jeg  selv  kan  se  dem  efter, 
tage  dem  i  Haanden  og  kigge  ned  i  Gryderne. 

Vi  har  en  stor  og  smuk  Have,  som  jeg  fra  mit 
Værelse  kan  gaa  lige  ud  i.  I  Køkkenhaven  har  jeg 
hele  Aaret  igennem  Salat,  Pastinakrødder,  Ribs, 
Spinat,  Radiser,  Kaal,  Roer,  som  jeg  selv  har  bragt 
med  mig  fra  Munchen,  Persille,  Annis,  Fennikel, 
Coriander,  Meloner  og  Agurker. 

I  Urtehaven  har  jeg  Lægeurter  for  de  Syge, 
nemlig  Mynte,  Rude,  Rosmarin  og  Majoran;  Pim- 
penellen  har  Myrerne  spist  for  mig. 

I  Blomsterhaven  er  der  hvide  Lillier,  Nardus, 


Solsikker,  Morgenfruer,  gule  og  blaa  Violer,  Ridder¬ 
sporer  og  mange  smukke  indianske  Blomster. 

I  Frugthaven  er  der  Æble-,  Pære-  og  Nødde¬ 
træer,  Ferskener,  Lemoner,  søde  og  sure  Citroner 
og  Kvæder.  Pære-  og  Nøddetræerne  vil  ingen  Frugt 
bære,  skønt  de  vokser  godt;  jeg  ved  ikke,  hvoraf 
det  kommer. 

Vinbjerget  er  saa  stort,  at  det  vel  kunde  give 
50  Amer1),  men  har  i  dette  Aar  ikke  givet  saa  mange 
Druer,  at  jeg  har  kunnet  spise  af  dem  2  Gange  ved 
mit  Bord.  Aarsagen  dertil  er  de  utallige  Myrer, 
som  afæder  alt,  skønt  8  Indianerdrenge  daglig  sam¬ 
ler  dem  sammen  og  2  Gange  om  Dagen  opbrænder 
dem  i  mit  Paasyn.  Jeg  har  ellers  haft  meget  Ar¬ 
bejde  med  dette  Vinbjerg  iaar,  jeg  har  selv  beskaa- 
ret  Rankerne,  og  senere  har  jeg  jævnlig  ladet  India¬ 
nerne  skuffe  og  hakke  omkring  dem,  dog  alt  for¬ 
gæves.  Derfor  er  Vinen  her  overordentlig  dyr, 
24 — 30  Rdlr.  Amen ,  og  den  er  meget  usund  paa 
Grund  af  den  Gibs  eller  Kalk,  som  de  jævnlig 
kommer  deri,  for  at  den  skal  holde  sig;  thi  ellers 
vilde  den  straks  blive  til  Eddike.  Ofte  har  jeg  et 
halvt  Aar  igennem  ikke  en  Draabe  paa  mit  Bord 
og  kan  næppe  faa,  hvad  der  er  nødvendigt  til  det 
hellige  Messeoffer. 

Hvad  de  syge  angaar,  maa  Præsten  være  baade 
Læge  og  Apotheker.  Præsten  maa  føle  Patienternes 
Puls  og  jævnlig  aarelade  dem,  da  næsten  ingen  In¬ 
dianere  kan  gøre  det.  Præsten  spørger,  hvordan 
Patienten  har  sovet,  og  om  han  har  Appetit  til 
Maaltiderne,  og  er  der  nogen  Medicin  nødvendig. 


l)  En  Ame  var  i  Danmark  c.  160  Potter,  er  i  Sydtyskland 

maa  de  have  af  Præstens  Pulver  eller  af  Præstens 
Draaber.  Men  Indianerne  har  kun  faa  Sygdomme. 
De  dør  næsten  alle  af  Orm,  der  avles  i  deres  Le¬ 
geme  paa  Grund  af  den  forskrækkelige  Mængde 
lialvraat  Kød,  som  de  fortærer.  Da  de  er  saa  graa- 
dige,  kan  Maven  ikke  fordøje  det,  altsaa  raadner 
det  i  Maven,  og  hvor  der  er  raadent  Kød,  der  er 
ogsaa  straks  Orm,  og  hvor  disse  Orm  tager  Over- 
haand,  kan  Maven  ikke  længer  beholde  noget  i  sig. 
Deraf  følger  Blodgang  eller  Dysenteri,  af  hvilken 
Sygdom  som  sagt  næsten  alle  Indianere  dør. 

Ofte  vilde  vi  helt  mangle  det  kære  Salt,  hvis 
ikke  Skibene  bragte  os  det  fra  Spanien;  men  Indi¬ 
anerne  spiser  alt  uden  Salt,  ogsaa  Kødet,  saaledes 
er  de  vante.  Hvad  mig  angaar,  vil  jeg  ogsaa  nok 
om  et  Aar  eller  to  fuldstændig  tabe  Smagen  derfor, 
jeg  har  allerede  kun  lidt  af  den  tilbage  og  spiser 
det  usaltede  Brød,  som  om  det  var  saltet;  thi  Sul¬ 
ten  er  den  bedste  Kok.  Men  Indianerne  er  efter 
Salt,  som  Høgen  efter  Duer;  saa  snart  de  kan  faa 
Fingre  i  noget,  rapser  de  det  og  spiser  det  som 
Sukker,  saa  at  mangen  Gang  min  Kok  har  fortæret 
det  Salt,  som  jeg  har  givet  ham  til  Maden,  og  bag¬ 
efter  sat  mig  de  usaltede  Retter  paa  Bordet.  —  — 

Reduktionerne  ligger  næsten  alle  paa  Høje 
langs  de  fiskerige  Floder  Uruguay  og  Parana.  Hver 
af  dem  tæller  6 — 8  eller  endnu  flere  Tusinde  Sjæle. 
Husene  er  anlagte  i  brede  Gader,  ligesom  i  de  ev- 
ropæiske  Byer,  dog  med  den  betydningsfulde  For¬ 
skel,  at  de  alle  er  ganske  lave  og  at  der  ikke  findes 
noget  Gulv  i'  dem,  saa  at  Indianerne  bor  paa  den 
bare  Jord.  Murene  er  ikke  af  Sten,  men  af  vel¬ 
stampet  Ler.  Taget  er  af  Straa,  kun  ganske  en¬ 
kelte  har  endnu  begyndt  at  tække  med  Tegl.  Der 

er  ingen  Vinduer  og  ingen  Røgtang  eller  Skorsten, 
Husene  er  derfor  kulsorte  og  hele  Dagen  fulde  af 
Røg,  saa  at  jeg,  iiaar  jeg  besøger  mine  syge,  ofte 
er  nær  ved  at  kvæles  af  Røgen,  og  mine  Øjne  nylig 
af  den  Grund  har  været  betændte  og  rindende  i  14 
Dage,  saa  jeg  frygtede  for,  at  jeg  helt  skulde  miste 
Synet. 

Men  nu  der  inde  i  Huset?  Hvor  er  Stuen? 
Sovekammeret?  Køkkenet  og  Kælderen?  Alt  dette 
har  Indianerne  ud  i  eet,  de  behøver  ikke  at  gaa 
langt  for  at  komme  fra  Kammeret  ind  til  Stuen; 
Kælderen  er  et  udhulet  Græskar,  i  hvilket  de  henter 
Vand  fra  Floden,  Sengen  er  hos  de  rige  og  for¬ 
nemme  et  langt  Fiskenet  tlettet  af  Palmetrevler  og 
ophængt  mellem  2  Træstammer.  De,  der  ikke  har 
saa  godt  Raad,  ligger  paa  en  Oksehud  paa  den  flade 
Jord  uden  Hovedpude  eller  Dyne.  Køkkentøjet  be- 
staar  i  en  eller  anden  Lergryde,  til  Ske  bruger  de 
Haanden,  til  Kniv  Tænderne,  til  Gaffel  de  5  Fingre; 
Drikkeskaalen  er  det  ovennævnte  Græskar,  Stege¬ 
spiddet  er  den  første  den  bedste  Pind,  som  de 
stikker  Kødet  paa ;  og  mens  det  steger  paa  den  ene 
Side,  begynder  de  allerede  at  æde  af  det  paa  den 
anden,  saa  Stegen  er  spist  samtidig  med,  at  den  er 
stegt.  Der  gives  ogsaa  nok  nogle  Indianere,  der 
ikke  engang  kan  vente  saa  længe;  de  tager  et 
Stykke  Kød,  svinger  det  tre  Gange  gennem  Røgen  og 
Flammerne  og  farer  saa  straks  i  Munden  med  det. 

Døren  er  3  Spand  bred  og  6  Spand  høj,  ikke 
af  Brædder,  men  af  en  Oksehud;  den  er  aldrig 
lukket,  fordi  der  ikke  er  noget  i  Huset,  som  kan 
stjæles.  Denne  Dør  fører  som  sagl  ind  til  Husets 
eneste  Rum.  I  dette  ligger  Fader  og  Moder,  Søster 
og  Broder,  Børn  og  Børnebørn,  4  Hunde  og  3 

Katte,  Rotter  og  Mus,  som  det  vrimler  af,  Faare- 
kyllinger  og  Ivakkerlakker  i  Tusindvis.  Hvilken 
ulidelig  Dunst  alt  dette  maa  foraarsage  i  saa  lille 
og  lav  en  Hytte,  er  let  at  tænke,  og  trods  dette 
maa  jeg  daglig  besøge  20 — 30  eller  flere  sengelig¬ 
gende  og  gamle;  her  maa  jeg  trøste  Faderen  eller 
Moderen,  der  maa  jeg  bringe  de  døende  Sakramen¬ 
tet.  Det  er  ikke  til  at  beskrive,  med  hvilken  Ro 
og  Sjælefred  disse  Indianere  skilles  fra  Livet.  Selv 
under  et  langt  og  smertefuldt  Sygeleje  mærker  man 
aldrig  noget  Tegn  paa  Utaalmodighed,  hører  aldrig 
et  Suk  eller  en  Klage,  endnu  mindre  Skrig  eller 
Jamren.  Paa  Dødslejet  bekymrer  Indianeren  sig 
ikke  om  sin  Kone  eller  sine  Børn,  fra  hvilke  man 
heller  aldrig  hører  et  Suk;  han  bekymrer  sig  ikke 
om  Gods  og  Formue,  som  han  skal  forlade,  thi 
det  bestaar  alene  i  et  udhulet  Græskar;  ikke  om 
Gæld,  der  skal  betales,  eller  om  Testamente,  der 
skal  skrives;  ikke  om  sine  Fjender,  thi  af  dem  har 
han  ingen.  Med  et  Ord,  jeg  tror  ikke,  at  der  no¬ 
gensteds  i  Verden  findes  en  Slægt,  der  saa  fattet 
og  rolig  forlader  det  timelige  som  netop  disse  af 
Verden  foragtede,  fattige  og  enfoldige  Indianere. 

Naar  en  Pige  er  14  eller  15  Aar  og  Drengen 
er  16,  er  det  allerede  Tid  at  de  kommer  i  det  hel¬ 
lige  Ægteskab.  Hensynet  til  Bolig  og  Klæder  kan 
ikke  hindre  dem.  Huset  giver  jeg  de  Nygifte,  lige- 
saa  Bryllupsklædningen,  5  Alen  uldent  Tøj  til  hver. 
Sengen,  der  er  den  bare  Jord  med  en  Oksehud 
over,  mangler  heller  ikke,  Bryllupsmaaltidet  af¬ 
holder  jeg,  med  en  eller  flere  gode,  fede  Køer,  og 
siden  hen  giver  jeg  dem  hver  Dag  i  Aaret  saa  meget 
Kød,  som  de  behøver.  Skik  og  Brug  kræver  kun 
det  ene,  at  Bruden  bringer  Udstyret  med  fra  det 

fædrene  Hus.  Og  hvori  bestaar  da  delle  Udstyr? 
Kære  Læser,  jeg  kunde  lade  dig  gætte  og  gætte,  og 
du  vilde  dog  ikke  regne  del  ud.  Den  Morgengave 
og  Medgift,  som  Indianerpigen  bringer  sin  Brudgom, 
bestaar  i  det  saa  ofte  omtalte  udhulede  Græskar  og 
intet  andet.  Dog  følger  den  Forpligtelse  med,  at 
hun  i  dette  Græskar  skal  hente  Vand  til  sin  Hus¬ 
bond  fra  Floden.  Derimod  forpligter  Indianeren 
sig  til  at  bære  Brænde  til  Køkkenet,  og  dermed 
bliver  Ægteskabet  sluttet.  Her  er  endnu  at  be¬ 
mærke,  at  naar  Indianerne  skal  giftes,  er  det  ikke 
Manden,  men  Kvinden,  der  begærer  den  anden  til 
Ægte.  Indianerpigen  kommer  altsaa  til  mig  og 
siger:  »Pay,  Fader,  jeg  vilde  gerne  have  denne  eller 
hin  til  Ægte,  hvis  du  ikke  har  noget  derimod.« 
Jeg  lader  den  unge  Mand  kalde  og  siger  til  ham: 
»Min  Søn,  den  og  den  Pige  har  begæret  dig  til 
Ægte,  er  du  tilfreds  med  det?«  Siger  han  ja,  som 
de  næsten  altid  gør,  saa  er  det  i  Orden,  Haandslag 
er  givet,  Bryllupet  staar  for  Døren.  — 

I  hver  Landsby  er  en  stor,  smuk  Kirke  med 
Taarn  og  4  eller  5  Klokker,  1  eller  2  Orgeler,  et 
rigt  forgyldt  Højalter,  2  eller  4  Sidealtre  og  en  helt 
forgyldt  Prædikestol.  Der  findes  mange,  dog  kun 
af  Indianerne  malede  Billeder,  som  ikke  er  saa 
ganske  uefne,  8 — 10  eller  liere  Sølvlysestager,  8 — 4 
eller  5  Sølvbægere,  3  eller  4  Par  Sølvkander,  3 
Sølvkors,  en  smuk  Monstrans  og  et  stort  Ciborium1), 
begge  af  Sølv.  Messeklæderne  og  alt  hvad  der 
hører  til  det  hellige  Messeoffer  er  saa  pynteligt  og 
af  saa  kostbart  Materiale,  at  det  kunde  bruges  med 
Ære  i  en  hvilken  som  helst  Domkirke  i  Evropa. 


*)  Monstrans  og  Ciborium  er  indviede  Kar, 
Nadversakramentet. 

Hver  Reduktion  har  4  Trompetere,  3  gode 
Tiorbister1)  og  4  Organister.  Jeg  har  i  dette  Aar 
uddannet  30  Skalmejeblæsere,  18  Cornetister  og  10 
Fagotister  saa  vidt,  at  de  kan  blæse  og  synge  alle 
mine  Kompositioner.  Af  Diskantister  har  jeg  alle¬ 
rede  undervist  50,  som  ikke  har  saa  daarlige  Stem¬ 
mer.  Desuden  har  jeg  i  min  Reduktion  8  India¬ 
nerdrenge,  som  kan  synge  det  berømte  »Laudate 
pueri«  saaledes,  at  det  næppe  kan  gøres  bedre  i 
Evropa.  — 

Mod  Syd,  Vest  og  Nord  ser  man  fra  denne 
min  Landsby  intet  andet  end  en  uafbrudt,  jævn, 
uendelig  udstrakt  Flade,  bedækket  med  talløse 
K\  æghjorder,  som  græsser  paa  de  grønne  Sletter. 
Vi  har  ingen  Stalde,  men  lader  det  kære  Kvæg  gaa 
paa  Græs  Sommer  og  Vinter,  Dag  og  Nat.  Vi 
slaar  ikke  Hø,  thi  det  knæhøje  Græs  vokser  hele 
Aaret  rundt.  Vi  behøver  ingen  Hyrde  eller  Vogter, 
thi  her  er  ingen  Tyve.  Naar  Kokken  skal  bruge 
Mælk,  sender  jeg  blot  den  førsle  den  bedste  India¬ 
ner  ud  paa  Marken,  han  fanger  en  Malkeko,  mal¬ 
ker  den  og  bringer  mig  Mælken.  Til  Malkespand 
bruger  han  et  udhulet  Græskar,  til  Skummeske  en 
Muslingeskal. 

Jorden  her  er  meget  frugtbar,  og  Agrene  giver 
rigelig  100  Fold  igen,  selv  om  de  bliver  meget 
daarlig  dyrkede  og  aldeles  ikke  gødede.  Den  al¬ 
mindeligste  Kornsort  er  Majs;  den  bliver  ikke  malet 
til  Mel,  men  knust  i  en  Træmorter,  derpaa  koges 
den  i  Vand  sammen  med  Kød,  men  uden  Salt,  til 
en  Slags  Grød.  Eller  de  bager  Dejgen  paa  Gløder 
og  spiser  den  i  Stedet  for  Brød.  Hver  Indianer 

*)  Tiorba  eller  Theorbe,  et  gammeldags  Strengeinstrument,  en 
Art  Lut. 

kunde  faa  50  Tdr.  Land  at  dyrke,  hvis  han  vilde, 
thi  her  er  Jord  nok.  Men  af  blot  og  bar  Doven¬ 
skab  kan  de  ikke  drive  det  videre  end  til  at  besaa 
en  lille  Ager  paa  18  Skridts  Længde  med  Majs. 
Ploven  er  ikke  beslaaet  med  Jern,  thi  hvor  skulde 
man  vel  faa  saa  meget  Jern  fra?  Men  de  tilspidser 
en  Gren  af  det  første  det  bedste  Træ,  roder  dermed 
3  Fingerbredder  ned  i  Jorden,  saa  er  Marken  be¬ 
redt,  og  den  frugtbare  Jord  kræver  ikke  mere  Ar¬ 
bejde.  Præsten  plejer  derimod  for  sig  og  de  syge 
aarlig  at  tilsaa  nogle  Skæpper  Land  med  Hvede.  Ofte 
giver  han  ogsaa  en  eller  anden  et  Par  Maal  Hvede 
til  Udsæd.  Men  hvad  gør  den  graadige  Indianer? 
I  Stedet  for  at  lægge  Kornet  i  den  frugtbare  Jord, 
putter  han  det  i  sin  umættelige  Vom.  Hvis  der 
nogensinde  har  været  et  Folk  under  Solen,  der  bog¬ 
stavelig  har  efterkommet  Christi  Ord:  »Sørger  ikke 
for  den  Dag  imorgen«,  saa  er  det  vore  Indianere. 
De  sørger  aldeles  ikke  for  Dagen  imorgen.-  Giver 
jeg  en  Familiefader  en  Ko,  som  han  og  hans  Hus¬ 
fæller  skal  leve  af  i  3  Dage,  saa  vil  de  allerede 
være  færdige  med  den,  før  Solen  gaar  ned  første 
Gang.  Og  næste  Morgen  tidlig  vil  han  komme  til 
mig  og  sige:  »Pay,  Fader,  jeg  har  intet  Kød,  jeg 
er  meget  sulten«.  Paa  denne  Maade  bærer  de  sig 
ad  med  alt;  giver  jeg  Moderen  et  Stykke  Kød  til 
hende  selv  og  hendes  Barn,  saa  spiser  hun  straks 
det  hele,  og  Barnet  maa  lide  Sult.  Der  findes  meget 
faa,  som  kan  opbevare  Sædekorn  fra  Aar  til  Aar, 
saa  her  maa  atter  Præsten  raade  Bod  derpaa.  Han 
indretter  derfor  et  Magasin  for  det  hele  Samfund, 
og  naar  Majsen  er  moden,  maa  enhver  Husfader 
bringe  en  Del  af  sin  Afgrøde  derhen. 

Jeg  kan  her  ikke  undlade  at  fortælle,  hvad  der 

for  faa  Dage  siden  hændtes  en  Præst  herovre,  ikke 
mig  selv.  I  Sædetiden  giver  Præsten  hver  Indianer 
2  eller  3  Par  Okser  til  at  spænde  for  den  omtalte 
Plov.  Da  Indianeren  havde  kørt  et  Par  Gange  op 
og  ned,  staar  han  udmattet  stille  og  hviler  sig  med 
toldede  Arme;  han  staar  og  ser  paa  de  skønne 
Trækstude,  ynkes  over  sig  selv  for  det  haarde  Ar- 
bejd  es  Skyld  og  siger:  »Jeg  er  sulten,  hvad  om  jeg 
tog  den  Nærmer  og  spiste  til  Frokost?«  Som  sagt 
saa  gjort,  han  slagter  og  tlaar  den  Nærmer,  hans 
sultne  Indianerkvinde  hjælper  med  dertil  og  tænder 
imidlertid  et  Baal  paa  Marken.  Kære  Læser,  hvor 
tror  Du  hun  fik  Træ  fra  til  dette  Baal?  Den  om¬ 
sigtsfulde  Husmoder  tager  den  Plov,  som  Manden 
skulde  arbejde  med,  og  ved  Hjælp  af  Oksens  Talg 
faar  hun  hurtig  Ild  i  den.  Hele  Familien  samles 
om  Maaltidet  og  snart  er  den  arme  Trækstud  gaaet 
op  i  Frokost. 

Saadanne  Historier,  som  vilde  forekomme  Ev- 
ropæerne  utrolige,  forefalder  her  hvert  Aar.  Hvem 
vilde  tro,  at  de  af  lutter  Dovenskab  endogsaa  lader 
al  den  modne  gule  Majs  raadne  paa  Marken  i 
Stedet  for  at  føre  den  hjem,  hvis  ikke  Præsten  ud¬ 
trykkelig  og  med  Trusel  af  24  Slag  af  en  Pisk  be¬ 
faler  dem  at  gøre  det.  En  og  anden  spørger  her, 
paa  hvad  Maade  vi  da  plejer  at  straffe  disse  In¬ 
dianere?  Jeg  svarer:  som  en  Fader  tugter  sit  kære 
Barn.  Ikke  just  Præsten,  men  den  første  den  bed¬ 
ste  Indianer  tager  en  Svøbe  og  prygler  Synderen 
med  den  paa  samme  Maade,  som  en  Skolemester  i 
Evropa  plejer  at  prygle  sin  Discipel.  Paa  denne 
Maade  straffes  her  baade  store  og  smaa,  og  aldrig 
undslipper  der  dem  et  eneste  uvilligt  eller  utaal- 
modigt  Ord  derfor.  De  jamrer  sig  aldrig,  naar  man 

12.  Kniplinger  fra  Paraguay. 

Saadanne  Kniplinger  forfærdiges  endnu  af  indfødte  Kvinder,  som, 
uden  Kundskaber  og  Uddannelse,  men  alene  i  Kraft  af  deres 
naturlige  Anlæg,  frembringer  beundringsværdige  Arbejder.  Deres 
Mønstre  er  ofte  i  det  18.  Aarhundredes  Stil.  (Fischer-Treuenfeld, 

Paraguay  190G,  S.  285— 8G.) 

prygler  dem,  men  kommer  det  højt,  paakalder  de 
de  hellige  Navne  Jesus,  Marie.  De  modtager  deres 
Slag  med  største  Taalmodighed,  ja  endogsaa  Tak¬ 
nemmelighed  ;  thi  naar  de  er  bleven  tugtede,  gaar 
de  straks  hen  til  Præsten,  kysser  hans  Haand  og 
takker  ham  med  følgende  Ord:  »Fader,  jeg  takker 
dig  tusinde  Gange,  fordi  du  ved  din  faderlige  Tug¬ 
telse  har  forbedret  mig  og  gjort  mig  til  et'Menneske, 
hvad  jeg  ikke  var  tilforn.« 

Indianerne  er  enfoldige  som  Børn.  Af  sig  selv 
kan  de  aldeles  intet  finde  paa,  Præsten  maa  altid 
lede  deres  Haand,  eller  han  maa  give  dem  en  Model 
at  arbejde  efter;  thi  naar  de  har  den,  kan  han  være 
forvisset  om,  at  de  vil  eftergøre  den  ganske  nøje. 
Vi  vil  f.  Eks.  gerne  have  nogle  store,  smukke  Knip¬ 
linger  lil  en  Messehage];  vi  giver  altsaa  Indianer¬ 
kvinden  en  saadan  kvarterbred  Knipling,  som  er 
bragt  fra  Evropa;  hun  piller  med  Naalen  Traadene 
op,  ser  hvorledes  det  er  strikket  eller  virket  og 
laver  straks  en  anden  Mage  dertil,  saa  Du  ikke  vil 
kunne  skælne,  hvilken  af  dem  der  er  fra  Neder¬ 
landene  og  hvilken  der  er  lavet  af  Indianerkvinden. 
Ligeledes  har  vi  2  Orgeler,  det  ene  overført  fra  Ev¬ 
ropa,  det  andet  lavet  herovre,  saaledes  at  jeg  selv  i 
Begyndelsen  tog  fejl  af  dem.  Vi  har  en  Messebog 
med  AntorfTertryk1),  en  anden,  der  er  skrevet  af  en 
Indianer,  og  det  er  ikke  til  at  se,  hvilken  af  dem 
der  er  trykt,  og  hvilken  der  er  skrevet.  Trompe¬ 
terne  ligner  ganske  dem  fra  Nurnberg,  Urene  staar 
ikke  tilbage  for  de  verdensberømte  fra  Augsburg, 
vi  har  Malerier,  der  kunde  gaa  for  at  være  af  Bu- 


l)  Tryk  fra  Antwerpen  (Andorp),  der  i  16  og  17.  Aarhundrede 
var  berømt  for  sine  Bogtrykkerier. 

bens.  Men  tager  Du  Modellen  fra  dem,  er  de  mere 
hjælpeløse  end  et  lille  Barn  i  Evropa ;  thi  de  kan 
aldeles  ikke  forestille  sig  det,  som  de  ikke  kan 
se.  —  — 

Jeg  skal  nu  fortælle  noget  om,  hvad  en  Præst 
har  at  gøre,  og  hvorledes  hans  Dag  er  inddelt.  Om 
Morgenen  en  Time  før  Daggry  bliver  jeg  vækket  af 
min  Indianerdreng,  der  bærer  Navnet  Franciskus 
Xaver.  Han  bliver  vækket  af  Kirketjeneren  og  denne 
af  den  galende  Hane.  Han  tænder  Kærten  i  mit 
Værelse,  jeg  klæder  mig  paa  og  gaar  straks  ind  i 
Kirken,  hvor  der  ringes  med  den  store  Klokke  til 
Ave  Marie.  Naar  Solen  staar  op,  holdes  den  hel¬ 
lige  Messe,  som  Indianerne  andægtigen  overværer. 
Derpaa  gaar  jeg  ind  i  Skriftestolen.  Saa  følger 
Undervisningen  i  den  kristelige  Lære  for  de  smaa 
Børn  og  unge  Mennesker,  som  endnu  ikke  er  komne 
i  Ægteskab.  Derpaa  besøger  jeg  de  syge,  naar  det 
gøres  fornødent,  hører  deres  Skriftemaal,  giver  dem 
Sacramentet  og  den  sidste  Olie  og  hjælper  dem  til 
en  salig  Død.  Hvis  Tiden  tillader  det,  hjælper  jeg 
dem  ogsaa  med  min  Husmedicin  eller  med  Aare- 
ladning  og  Purgation. 

Efter  Sygebesøgene  tilser  jeg  vore  Værksteder, 
ser,  hvad  vore  Mestere  bestiller  og  hvad  Eleverne 
lærer,  jeg  gaar  ind  i  Skolen  til  de  smaa  Indianer¬ 
drenge,  som  lærer  at  læse  og  skrive,  og  til  Pigerne, 
som  i  Stedet  derfor  lærer  at  spinde,  strikke  og  sy. 
Jeg  gaar  hen  til  Musikanterne,  hører  paa  deres 
Sang  og  retter  paa  Harpenisterne  og  Organisterne. 
Eller  jeg  tager  Danserne  ved  Haanden  og  lærer  dem 
de  Danse,  som  de  plejer  at  opføre  i  Komedierne. 

Efter  at  jeg  har  undervist  Musikanterne,  be¬ 
søger  jeg  de  andre  Værksteder,  Teglbrænderiet,  Møl- 

len,  Snedker-,  Tømrer-  og  Malerværkstederne,  Væ¬ 
verierne  og  Strikkerierne.  Slagterne  slagter  daglig 
15 — 20  Køer,  eftersom  Befolkningen  er  til.  India¬ 
nerne  spiser  hverken  Hoved,  Fødder,  Indvolde, 
Blod,  Lever  eller  Lunge,  men  alene  det  skære  Kød. 

Hvis  jeg  har  Tid  tilovers,  gaar  jeg  ud  i  Haven 
for  at  se,  om  Gartnerne  saar,  planter,  vander  og 
graver.  Kl.  91/ 2  sætter  man  de  Fade  frem,  i  hvilke 
der  daglig  bringes  de  syge  varm  Mælk,  et  godt 
Stykke  Kød  og  et  Hvedebrød.  Kl.  IOV2  ringer 
Drengen  med  Klokken,  og  saa  gaar  jeg  til  Bords. 

Den  bedste  af  Diskantisterne  læser  for  mig  over 
Bordet  et  Kapitel  af  den  hellige  Skrift  paa  Latin 
og  et  Stykke  af  Helgenlegenderne  paa  Spansk.  6 
andre  Drenge,  som  stedse  bor  i  mit  Hus,  varter  op 
ved  Bordet :  en  bærer  Retterne  frem,  en  anden 
henter  Vand  fra  Floden,  en  tredie  pudser  Lyset,  en 
fjerde  bringer  Frugter  fra  Haven  o.  s.  v.  Alle  er 
de  barfodede  og  efterkommer  opmærksomt  og  hur¬ 
tigt  alle  mine  Vink.  Naar  vi  er  2  Præster  i  Me¬ 
nigheden,  anvender  vi  efter  Bordet  en  Timestid  til 
Rekreation  eller  Samtale  med  hinanden. 

Kl.  I2V2  holder  vi  et  Litani  i  Kirken  med  de 
ovennævnte  Drenge,  derpaa  har  jeg  indtil  Kl.  2  Tid 
til  at  arbejde  paa  et  og  andet  for  mig  selv;  jeg 
laver  smaa  Helgenbilleder  og  Reliqviegemmer  af 
Silke,  eller  jeg  komponerer  lidt  i  Musikken  og  lærer 
daglig  mere  af  det  indianske  Sprog. 

Kl.  2  giver  man  Tegn  med  den  store  Klokke 
til  Arbejde,  og  saa  efterser  jeg  paany  alle  Værk¬ 
stederne;  derpaa  gaar  jeg  for  anden  Gang  til  de 
syge,  trøster  dem  og  ser,  om  de  mangler  noget. 
Kl.  4  læser  jeg  Katekismus  med  Børnene  og  beder 
Rosenkransen  og  Litaniet  med  Folket,  derpaa  be- 

graver  jeg  de  døde,  af  hvilke  der  er  nogle  næsten 
hver  Dag.  Kl.  7  spiser  jeg  til  Aften,  derefter  følger 
en  Times  Rekreation,  aandelig  Læsning  og  Forbere¬ 
delse  til  Morgendagens  Arbejde,  og  endelig  den  nat¬ 
lige  Hvile,  som  dog  meget  ofte  bliver  afbrudt  paa 
Grund  af  de  mangfoldige  syge,  som  man  om  Nat¬ 
ten  maa  bringe  det  hellige  Sacramente. 

Dette  er  den  sædvanlige  Hverdagsgerning,  men 
desuden  har  enkelte  Dage  deres  visse  Arbejder.  Paa 
alle  Søn-  og  Helligdage  holder  jeg  Prædiken  og 
Højmesse.  Søndag  Eftermiddag  Kl.  3  døber  jeg 
Børnene.  Om  Mandagen  holder  jeg  Brudevielse,  og 
netop  idag,  da  jeg  skriver  dette,  har  jeg  viet  8  Par. 
Den  første  Dag  i  hver  Maaned  holder  vi  en  Minde¬ 
fest  for  de  afdøde  Indianere. 

Af  alt  dette  vil  man  forstaa,  hvor  stort  Missio¬ 
nærens  Arbejde  og  Møje  er.  Dog  lever  jeg  rigtig 
fornøjet;  jeg  vilde  ikke  bytte  med  nogen  Fyrste 
eller  Konge,  hvor  rig  han  end  var,  og  jeg  kan  ikke 
noksom  takke  min  Gud,  der  har  kaldet  mig  arme 
Synder  herover.  Her  er  ingen  Ufred,  Had,  Mand¬ 
drab  eller  Sværgen.  Naar  en  Indianer  fører  Klage 
over  en  anden,  som  meget  sjeldent  sker,  saa  er  jeg 
Dommer,  og  de  er  snart  forligte.  Mit  og  dit  findes 
ikke  her,  thi  alle  lever  i  Fællesskab.  Ingen  har 
nogen  Ejendom  og  derfor  kan  de  alle  enes  i  Fred. 
Kort  sagt,  der  mangler  mig  intet  andet  end  nu  og 
da  at  kunne  Tale  mit  kære  Modersmaal,  som  jeg 
efterhaanden  ganske  vil  glemme.  —  — 


IV. 

Samfundsordningen. 


Jesuiternes  Stat  var  et  Kunstprodukt,  fremgaaet 
af  kloge  Overvejelser,  vel  beregnet  og  omhygge¬ 
lig  udført.  Den  Civilisation,  som  de  bragte  til  Ud¬ 
foldelse  midt  i  Paraguays  Urskove,  var  ikke  natur¬ 
lig  fremvokset  af  Landets  og  Folkets  egne  Forud¬ 
sætninger.  Præsterne  bragte  den  fuldt  færdig  med 
sig  fra  Evropa,  de  indøvede  de  lærenemme  og  taal- 
modige  Guaranier  i  den,  og  gennem  et  strengt  Af¬ 
spærringssystem  sørgede  de  for  at  holde  alle  for¬ 
styrrende  Indflydelser  borte  fra  dem.  De  havde 
altsaa  frie  Hænder  til  at  opbygge  det  nye  Samfund, 
saaledes  som  de  selv  vilde  have  dét.  Der  var  ingen 
Fortid  at  tage  Hensyn  til;  thi  alt  blev  her  begyndt 
fra  nyt  af.  Det  Menneskemateriale,  som  de  kloge¬ 
lig  havde  udvalgt  sig  at  arbejde  med,  gjorde  ingen 
Vanskeligheder:  Guaranien  var  let  ^t  dressere,  og 
Fædrene  havde  forstaaet  ved  Foreningen  af  gejstlig 
og  verdslig  Myndighed  at  faa  ham  fuldstændig  i 
deres  Magt.  Og  da  de  ydre  Fjender  var  overvundne 
og  Staten  sikret  gennem  den  Undtagelsesstilling, 
som  den  spanske  Konges  Breve  gav  den,  var  der 
ej  heller  uden  for  Paraguay  nogen  som  helst  anden 
at  tage  Hensyn  til,  end  Jesuitergeneralen  i  Rom. 


Intet  Under  derfor,  at  vi  her  træffer  en  Statsbyg¬ 
ning  af  saa  mærkelig  hel  og  ensartet  Støbning,  el 
Rige,  der  fra  første  Færd  var  saaledes  indrettet,  som 
det  vedblev  at  være,  til  dets  sidste  Time  slog.  Je- 
suiterne  havde  straks  tilstræbt  at  skabe  del  fuld¬ 
komne,  —  det  havde  de,  efter  deres  egen  Mening, 
ogsaa  naaet,  og  der  var  altsaa  ingen  Plads  eller 
Brug  for  Udvikling. 

Hvad  der  straks  falder  i  Øjnene  som  det 
karakteristiske  ved  dette  Kunstværk  af  en  Stat,  er 
den  gennemførte  Regelmæssighed,  Lovbundethed  og 
Orden.  Her  er  alt  lagt  til  Rette  paa  Forhaand. 
De  Hjerner,  som  har  paataget  sig  at  tænke  paa 
dette  Samfunds  Vegne,  bar  een  Gang  for  alle  truffet 
Bestemmelser  om  alle  Livets  Forhold;  alt  er  forud¬ 
set,  Rammerne  staar  færdige,  nu  kan  de  skiftende 
Slægter  begynde  deres  ensformige  Gang  igennem 
dem. 

Alle  Reduktionerne  var  anlagte  efter  samme 
Grundplan,  og  Dagens  og  Aarets  Arbejde  var  ordnet 
ens  i  dem  alle.  Naar  vi  har  skildret  en  af  Byerne 
og  et  Slægtleds  Liv  i  dem,  kender  vi  hele  Jesuiter¬ 
statens  og  alle  Indianernes  Livsførelse  i  de  balv- 
andethundrede  Aar,  Staten  bestod. 

Midt  i  Byen  laa  det  store,  firkantede  Torv, 
Kirkepladsen.  Den  var  indrammet  af  Alléer  af  bøje 
Palmer,  og  midt  paa  den  var  oprejst  et  Krucifiks 
eller  et  Mariabillede,  omgivet  af  en  lille  Palmelund. 
Paa  den  ene  Side  af  Pladsen  laa  Kirken  og  de  andre 
offentlige  Bygninger,  paa  de  tre  andre  Sider  India¬ 
nernes  Hytter,  regelmæssig  ordnede  i  Kvadrater. 

Midtpunktet  i  Byen,  ligesom  i  Samfundets  bele 
Liv,  var  Kirken ,  den  Bygning,  som  altid  først  blev 
rejst,  naar  en  ny  Reduktion  skulde  anlægges.  Det 


Ruiner  af  Kirken  i  Sanet  Michael. 

var  en  stor,  imponerende  Bygning,  beregnet  paa  at 
kunne  rumme  omtrent  alle  Byens  Indbyggere  paa 
een  Gang.  Længden  var  ofte  300  Fod  eller  derover, 
Bredden  70 — 80  Fod;  i  Reglen  var  Kirken  treskibet, 
dog  fandtes  der  ogsaa  Kirker  med  fem  Skibe.  En 
bred  Trappe  førte  op  til  den  monumentale  Hoved¬ 
indgang,  og  paa  Torvet  foran  denne  stod  Gabe¬ 
stokken;  Kirkedørene  var  af  kunstfærdig  udskaaret 
Træværk,  og  indvendig  var  Kirkens  Vægge  næsten 
helt  dækkede  af  Billedskærerarbejde,  Altre  med 
malede  Tavler,  Helgenbilleder  og  Statuetter  —  alt 
sammen  indenlandsk  Arbejde.  Søjlerækker  af  Ceder¬ 
træ  skilte  Midterskibet  fra  Sideskibene  og  støttede 
Taget.  Et  eller  to  Orgler  fandtes  i  hver  Kirke, 
enten  overførte  fra  Evropa  eller  byggede  af  India¬ 
nerne  selv.  I  et  fritstaaende  Taarn  hang  Klokkerne, 
i  Reglen  4  eller  5,  undertiden  dog  indtil  12  Klok¬ 
ker.  Kirkens  Kar,  Lysestager  og  Lysekroner  var 
af  dyie  Metaller,  og  Messeklæder  og  andet  Inventar 
saa  prægtigt  og  kostbart  som  nogensteds  i  Evropa. 
De  kristne  Indianere  kappedes  i  Offervillighed, 
naar  det  gjaldt  om  at  udstyre  deres  Kirke,  og 
Jesuiterne  fortæller  med  Stolthed,  at  der  ikke 

i 

fandtes  andet  Guld  eller  Sølv  i  hele  Riget  end  det, 
som  smykkede  Kirkerne. 

Til  højre  for  Kirken  og  i  Forbindelse  med  denne 
gennem  en  særlig  Indgang  laa  Præstegaarden  eller 
Kollegiet ,  en  vid  og  rummelig  Bygning  med  Bue¬ 
gange  omkring  den  aabne  Gaard  som  i  et  Kloster. 
I  denne  Bygning  eller  i  Nærheden  af  den  var  de 
forskellige  Drengeskoler,  hvor  en  udvalgt  Del  af 
Ungdommen  nød  en  særlig  Undervisning  i  Læsning 
og  Skrivning,  Musik,  Sang  eller  Dans.  Den  al¬ 
mindelige  og  fælles  Undervisning  for  alle  Indianer- 


in  ufuldendt  Kirkebygning  i  Missionen  Jesus. 

børnene  omfattede  derimod  kun  Religion,  og  den 
foregik  i  Kirken  eller  for  de  mindstes  Vedkommende 
paa  Trappen  og  Pladsen  foran  denne.  Bagved 
Kollegiet  strakte  sig  Præstens  store  Have,  der,  som 
vi  har  set  af  Pater  Sepps  Beretning,  indeholdt  alle- 


15.  Brønd  i  Kollegiet  i  Sanct  Lorenzo. 


haande  Køkkenurter,  Frugttræer,  Blomster  og  Læge¬ 
planter.  —  Ligeledes  i  Nærheden  af  Kollegiet  laa 
de  offentlige  Værksteder ,  hvor  al  Byens  Industri  og 
Haandværk  var  samlet:  Her  var  Smedie  og  Sukker¬ 
mølle,  Væveri,  Tømreri  og  Snedkeri,  Skrædder-  og 
Skomagerværksteder  o.  s.  v.  All  hvad  Byen  be¬ 
ti 

bøvede  til  sit  eget  Forbrug  tilvirkedes  lier,  og  des¬ 
uden  fandtes  i  Reglen  ogsaa  Værksteder  for  en  eller 
anden  Specialitet,  der  fremstilledes  til  Eksport  eller 
til  Anvendelse  i  andre  Reduktioner. 

Ud  mod  Kirkepladsen 
fandtes  fremdeles  de  store 
Magasiner ,  hvor  alle  Byens 
Rigdomme  gemtes.  Her 
var  Kornbusene,  der  rum¬ 
mede  Afgrøden  fra  flere 
Kvadratmile  dyrket  Jord; 
lier  var  Klædeoplagene,  fra 
hvilke  Indianerne  forsyne- 
des  med  Lærred,  Uldtøj 
og  Bomuldstøj  til  deres 
Beklædning;  her  var  Tøj¬ 
huset,  hvor  Yaaben  og 
Uniformer  opbevaredes,  og 
her  var  Lageret  af  alle  de 
Varer,  som  forarbejdedes 
til  Eksport.  I  Nærheden 
af  Værkstederne  laa  ende¬ 
lig  Byens  Fængsel ,  og  hele 
dette  Bygningskompleks, 
der  udgjorde  en  Bydel  for 
sig,  var  omgivet  af  en  Mur.  16  Søjle-  af  Træ. 

Paa  den  modsatte  Side  pra  Jesuitertiden  i  Paraguay, 
af  Kirken,  til  venstre  for 
den,  laa  Kirkegaarden ,  gen- 

nemskaaret  af  Alléer  og  beplantet  med  Palmer  og 
Cypresser.  Gravene  dækkedes  af  Blomster  og 
Kranse  og  bar  Mindestøtter  af  Sten  eller  Træ  med 
Indskrifter  i  Guaranisproget.  Ved  Siden  af  Kirke¬ 
gaarden  laa  en  Bygning,  som  kaldtes  Kvindernes 

Hus.  Den  var  dels  Fængsel  og  Tvangsarbejds¬ 
anstalt,  dels  Hosj)ital  og  Forsørgelsesanstalt  for 
Kvinder.  I  dette  Hus  blev  alle  de  Kvinder  op¬ 
tagne,  som  ikke  havde  nogen  Forsørger:  forældre- 


17.  Kirkedør.  Fra  Jesuitertiden  i  Paraguay. 


løse,  ugifte  Piger;  Hustruer,  hvis  Mænd  midlertidig 
var  borte  paa  Rejser  eller  i  Krig;  Krøblinge,  gamle 
Enker  og  uhelbredelig  syge.  Her  modtog  ogsaa 
Skolepigerne  deres  særlige  Undervisning  i  al  Slags 
Haandarbejde. 

De  tre  andre  Sider  af  Torvet  begrænsedes  af 
de  lange  Rækker  af  Indianernes  lave  Huse  eller 
Hytter.  Pater  Sepp  har  givet  en  Beskrivelse  af 
dem,  og  han  har  visselig  ikke  forskønnet  dem. 


18.  En  Niche.  Fra  Jesuitertiden  i  Paraguay. 

Efterhaanden  synes  de  at  være  bleven  noget  bedre, 
og  der  var  i  hvert  Fald  kommen  en  Del  Huse  af 
Tømmer  og  Sten  imellem;  men  de  smudsige  Ler¬ 
hytter  af  den  ældre  Type  er  dog  næppe  bleven  helt 
udryddede,  før  Staten  gik  under.  Byen  var  gen- 

nemskaaret  af  lige,  brede  Gader,  vinkelret  paa 
Torvet  eller  parallelt  med  det.  Om  Natten  gik 
Vagthold  bestandig  gennem  Gaderne  og  anholdt 
ubarmhjertig  enhver,  de  traf.  Thi  efter  at  Vesper¬ 
klokken  havde  ringet  ved  Solnedgang,  skulde 
enhver  holde  sig  hjemme  i  sit  eget  Hus.  Natte¬ 
vandrerne  blev  anbragt  i  det  før  nævnte  Fængsel 
indtil  næste  Morgen,  da  deres  Forhold  blev  under¬ 
søgt. 

De  Reduktioner,  som  laa  i  udsatte  Egne,  var 
befæstede  med  Volde  og  Grave  eller  endogsaa  med 
Ringmure  og  Taarne,  af  hvilke  Ruiner  endnu  skal 
findes.  I  fredeligere  Egne  var  de  omgivne  med  en 
kraftig  Hæk  af  tornede  Kaktus  og  Agaver,  eller  og- 
saa  helt  aabne.  Derimod  var,  som  nævnt,  altid 
Fædrenes  Kvarter  med  alle  Regeringsbygningerne 
omgivet  af  en  Mur,  der  ogsaa  kunde  gøre  Nytte  i 
Krigstilfælde. 

De  lige  og  brede  Gader  fortsattes  som  Veje  ud 
i  Landet.  Ved  en  af  disse  laa,  i  passende  Afstand 
uden  for  Porten,  Byens  Ramada ,  et  Herberg  for 
fremmede  Købmænd  og  andre,  som  ikke  maatte 
komme  ind  i  Byen.  Vejene  var  gode,  som  de  Lev¬ 
ninger  af  dem,  der  endnu  ses  i  vor  Tid,  bærer 
Vidne  om.  Over  mindre  Vandløb  fandtes  stenlagte 
Vadesteder  eller  Broer,  ved  de  store  Floder  var  der 
Udskibningssteder  og  Havneanlæg.  Landevejene 
blev  regelmæssig  befarede  af  Postløbere,  der  to  og 
to  i  Følge  befordrede  Fædrenes  Brevskaber  fra  den 
ene  Reduktion  til  den  anden.  At  de  skulde  være 
to  sammen,  er  et  af  de  mangfoldige  Smaatræk,  som 
viser,  hvor  godt  Fædrene  kendte  deres  Indianere: 
De  stolede  ikke  paa,  at  Postløberen  virkelig  over¬ 
vandt  sin  Magelighed  og  gik  hele  Vejen  til  Ende, 

hvis  han  var  overladt  til  sig  selv.  Det  var  sikrere, 
at  de  var  to  sammen  for  at  passe  paa  hinanden. 

Uden  for  Byen  laa  de  Fabriker  og  industrielle 
Anlæg,  som  ikke  kunde  finde  Plads  inde  i  de 
egentlige  Værkstedsbygninger.  Her  var  Teglbrænde¬ 
riet  og  Kalkovnen,  Savskæreri  og  Stenhuggeri,  Korn¬ 
møllen,  der  blev  drevet  ved  Vand-  eller  Hestekraft, 
samt  Slagterier  og  Garverier.  Nede  ved  Floden  var 
Skibsværfter  eller  Baadebyggerier,  og  her  fandtes 
regelmæssig  det  Vandværk,  som  drev  Vandings¬ 
vandet  op  tii  de  højere  liggende  Plantager.  —  Hele 
Industridriften  var  anlagt  paa,  at  hver  enkelt  Re¬ 
duktion  og  Staten  i  sin  Helhed  selv  skulde  produ¬ 
cere  alle  de  Varer,  den  havde  behov.  Kun  saa- 
danne  Raastoffer,  som  absolut  ikke  kunde  skaffes 
i  Landet  selv,  skulde  indføres,  saaledes  alle  Slags 
Metaller,  Sall  og  Kalk.  Af  specielle  Anlæg,  som 
ikke  var  nødvendige  for  hver  enkelt  Reduktion, 
men  vel  for  Samfundet  i  det  hele,  fandtes  der  i  det 
mindste  eet  af  hver  Slags  inden  for  Statens  Om- 
raade,  og  Jesuiterne  havde  sørget  for,  at  disse  Virk¬ 
somheder  blev  fordelte  saa  skønsomt  som  muligt 
mellem  Reduktionerne,  for  at  enhver  By  kunde 
have  sin  særlige  Specialitet  at  udveksle  med  til¬ 
svarende  fra  andre  Byer.  Ved  nogle  Reduktioner 
fandtes  saaledes  Krudtmøller  og  Jernstøberier,  hvor 
der  støbtes  baade  Kanoner  og  Kirkeklokker.  I  Lo- 
retto  havde  en  Italiener  særlig  opdyrket  Maler-  og 
Billedhuggerkunsten,  og  fra  denne  By  fik  derfor  de 
fleste  andre  deres  Altertavler  og  Helgenbilleder  og 
det  udskaarne  Snitværk,  der  smykkede  Kirkerne. 
I  visse  Reduktioner  fremstilledes  særlig  Musikinstru¬ 
menter,  i  hvilket  Fag  tyske  Jesuiter  brugtes  som 
Læremestre;  i  andre  fabrikeredes  Ure,  hvilken  Virk- 

somhed  var  indført  af  Nederlændere.  1  en  enkell 
Reduktion  fandtes  et  Bogtrykkeri,  hvor  Indianerne 
med  Typer,  de  selv  havde  støbt,  trykte  de  alminde¬ 
lige  religiøse  Smaabøger  i  Guaranisproget. 

Uden  omkring  Byen  laa  den  dyrkede  Jord. 
Først  kom  Haverne  eller  Gartnerierne ,  der  fordrede 
regelmæssig  og  omhyggelig  Pasning.  Her  var  Plan- 

tager  af  Orangetræer,  som  Fædrene  selv  havde  ført 
med  derover,  og  som  endnu,  i  forvildet  Tilstand, 
giver  skønne  Frugter.  Her  dyrkedes  ogsaa~Farve- 
planter,  baade  til  Brug  i  deres  egen  Industri  og  lil 
Eksport;  saaledes  var  Cochenillen,  der  udvandtes 
af  Kaklustræerne,  en  vigtig  Udførselsvare.  Længere 
ude  kom  saa  den  egentlige  Agermark ,  der  var  til- 

saaet  med  Hvede,  Ris  og  Majs,  eller  beplantet  med 
Bønner  og  Ærter,  med  Batater,  Maniok,  Tobak  og 
Meloner.  Paa  særlig  egnede  Steder  var  der  store 
Plantager  med  Bomuld,  Sukkerrør  eller  Paraguay- 
the,  af  hvilken  der  tilberedtes  en  uundværlig  Drik, 
og  som  tillige  udførtes  i  store  Mængder. 

Yderst  ude  kom  saa  de  store  Græsgange ,  Pam¬ 
paerne,  hvor  Kvæget  gik  frit  hele  Aaret  rundt.  Der 
var  Reduktioner,  som  ejede  en  halv  Million  Krea¬ 
turer.  De  vogtedes  af  beredne  Indianere,  der  fik 
deres  Uddannelse  i  særlige  Rideskoler,  og  som  til¬ 
lige  udgjorde  et  altid  marschberedt  Bytterkorps, 
Jesuiterstatens  staaende  Hær.  Deres  Færdighed  i 
Ridekunsten  og  i  alle  krigerske  Idrætter,  ligesom 
ogsaa  deres  Hestes  Dressur,  roses  stadig  i  høje 
Toner.  De  har  sikkert  svaret  temmelig  nøje  til  de 
Gauchos,  der  endnu  vogter  de  halvvilde  Kvæghjor¬ 
der  paa  Argentinas  Sletter.  For  at  spare  paa  Be¬ 
vogtningsmandskabet  var  hele  det  udstrakte  Terri¬ 
torium  omgivet  af  milelange  Grøfter.  Der  siges,  at 
selv  hvor  Reduktionerne  laa  20  Mile  fra  hverandre, 
stødte  Grænserne  for  deres  Ejendomme  sammen. 
Del  vil  altsaa  sige,  at  en  Reduktion  kunde  raade 
over  et  Jordstykke  med  indtil  10  Miles  Radius.  — 
Store  Schæferier  fandtes  ogsaa,  ligeledes  Stutterier , 
skøndt  Hestene  kun  maatte  bruges  af  Kvæghyrderne 
samt  til  Krigsbrug.  Som  Trækdyr  brugtes  allevegne 
Okser,  selv  Kanonerne  blev  i  Krigstid  slæbt  frem  af 
Okseforspand.  Der  spores  i  det  hele  lidt  Uvilje 
mod  Hesten.  Det  ser  ud,  som  om  Fædrene  har 
næret  nogen  Frygt  for,  at  for  stærke  Frihedslængsler 
kunde  vaagne  hos  Indianerne,  hvis  de  færdedes  for 
meget  paa  de  hurtige  Heste. 

Arbejdets  Deling  var  vidt  gennemført.  Ligesom 

hver  Reduktion  fik  sin  Specialitet,  saaledes  sørgede 
Fædrene  ogsaa  for  at  faa  hver  enkelt  Indianer  be¬ 
skæftiget  just  i  det  Fag,  han  havde  særlige  Anlæg 
for.  Allerede  fra  ganske  smaa  førtes  Børnene  jævn¬ 
ligt  under  Opsyn  rundt  i  Statens  Værksteder,  og  det 
blev  da  nøje  iagttaget,  hvilke  Virksomheder  der 
syntes  mest  at  fængsle  og  interessere  de  enkelte 
Drenge.  Helt  igennem  lagde  Jesuiterne  Vægt  paa  en 
fuld  og  rationel  Udnyttelse  af  den  Arbejdskraft,  der 
stod  til  deres  Raadighed.  Enhver  kendte  sin  Plads  og 
sit  Arbejde,  og  alt  var  nøje  inddelt  og  afmaalt,  saa 
ingen  var  ledig,  men  heller  ikke  nogen  arbejdede 
over  Tiden.  Indianerne  var  baade  i  Krig  og  i  Fred 
Soldater  i  en  veldisciplineret  Hær. 

Paa  Industriens  Omraade  naaede  Jesuiterne 
gennem  dette  System  store  Resultater,  og  Paraguay 
var,  saa  længe  deres  Rige  bestod,  Sydamerikas  ene¬ 
ste  Industriland.  Derimod  lykkedes  det  dem  aldrig 
helt  at  forsone  deres  Indianere  med  Landbruget. 
De  talrige  Klager  over  Indianernes  Dovenskab  har 
næsten  altid  Adresse  til  Markarbejderne,  og  Jesu¬ 
iterne  lægger  ikke  Skjul  paa,  at  Indianerne  hellere 
vilde  beskæftige  sig  med  hvad  som  helst  andet  end 
med  Agerdyrkning.  Grunden  hertil  kan  være  den, 
at  Haandværk  og  Kunstindustri  laa  bedre  for  In¬ 
dianernes  medfødte  Anlæg  end  det  haarde  og  tunge 
Arbejde  paa  Jorden.  Men  det  kan  ogsaa  være  den, 
at  det  statsorganiserede  Arbejdssystem,  som  skulde 
gennemføres  overalt  paa  ensartet  Maade,  kun  pas¬ 
sede  fuldt  ud  for  Værkstederne  og  Fabrikerne,  men 
derimod  mindre  godt  for  Landbruget.  Del  ligger 
nær  at  tænke  paa,  at  ogsaa  her  i  Evropa  har  en 
Arbejdsordning,  der  ligner  Jesuiternes  i  Paraguay, 
bragt  Industrien  i  Flor,  medens  Landbruget  først 

har  taget  rigtigt  Opsving  efter  at  et  helt  modsat 
System  er  blevet  raadende.  Saa  længe  Hovbønder 
i  store  Flokke  og  under  Ridefogdens  Opsyn  skulde 
dyrke  de  udstrakte  Herregaardsmarker,  gik  Arbejdet 
aldrig  rigtig  med  Iver  og  Lyst. 

1  Værkstederne  arbejdedes  ikke  blot  til  Reduk¬ 
tionernes  eget  Forbrug,  men  ogsaa  til  Eksport.  Ad 
Landevejene  mellem  By  og  By  drog  stadig  Karava¬ 
ner  af  Muldyr,  belæssede  med  Vareballer,  som  skulde 
ned  til  det  nærmeste  Udskibningssted,  hvorfra  de 
ad  Flodvejen  kunde  naa  de  store  Handelspladser 
Buenos  Ayres  og  Santa  Fé.  Paa  disse  Stapelpladser 
havde  Ordenen  sine  verdslige  Mellemmænd,  de  saa- 
kaldte  Prokuratorer ,  som  dannede  Forbindelsen  mel¬ 
lem  den  afsluttede,  utilgængelige  Stat  og  Omverde¬ 
nen.  En  saadan  Prokurators  Virksomhed  var  som 
el  stort  Handelshus,  med  Bogholderi,  Pakhuse,  Be¬ 
fragtning  af  Skibe  til  og  fra  Evropa.  Der  udførtes 
navnlig  store  Mængder  af  Oksehuder,  desuden  af 
Bomuldstøj,  Paraguaythe  og  af  alle  finere  Industri¬ 
genstande.  Prokuratoren  besørgede  ligeledes  Ind¬ 
førselen  af  de  Varer,  Reduktionerne  ikke  selv  kunde 
frembringe,  og  naar  Indianernes  Baade  kom  lastede 
ned  til  Udskibningsstederne,  sørgede  han  for  at 
skaffe  dem  Returfragt  af  Salt  og  Metaller.  I  Ev- 
ropas  Kystbyer  havde  Ordenen  paa  samme  Maade 
sine  egne  Agenter,  gennem  hvis  Hænder  den  hele 
Omsætning  og  Fordeling  foregik.  Men  det  rige 
Handelsliv,  som  saaledes  fremvoksede,  blev  en  af 
Aarsagerne,  maaske  den  vigtigste,  til  Ordenens  Fald. 
Fra  alle  Sider  mødtes  dens  blomstrende  Forretnin¬ 
ger  med  Misundelse  fra  de  mindre  dygtige  eller 
mindre  begunstigede  Konkurrenter,  og  i  kirkelige 
Kredse  kunde  man  med  nogen  Grund  forarges  over, 

at  en  gejstlig  Orden  saaledes  virkede  som  et  stort 
Handelsselskab. 

Skønt  Jesuiterne  saaledes  selv  var  i  Stand  til 
at  besørge  al  fornøden  Omsætning,  havde  de  dog 
ikke  noget  imod,  at  fremmede  Handelsmænd  ogsaa 
kom  til  dem,  —  kun  maatte  de  ikke  komme  ind  i 
Reduktionerne,  og  i  det  hele  taget  ikke  faa  for 
meget  at  se.  Derfor  fandtes  uden  for  hver  By  den 
saakaldte  Ramada ,  et  velindrettet  Herberg,  h  vol¬ 
den  fremmede  var  sikker  paa  at  linde  en  god  Seng 
og  god  Forplejning  i  de  3  Dage,  som  hans  Ophold 
maatte  vare.  Her  blev  hans  Lager  mønstret  af 
kyndige  Mænd,  Prislisterne  undersøgte  og  Handelen 
sluttet.  Betalingen  leveredes  i  Landets  Produkter; 
thi  Penge  kendtes  ikke  i  Paraguay.  Saa  blev  hans 
Pakdvr  ført  frem,  tjenstvillige  Indianere  hjalp  ham 
at  pakke  Varerne  ind  og  faa  dem  læsset,  og  han 
forsynedes  med  rigelige  Levnedsmidler  og  Vejvisere 
til  sin  videre  Rejse,  —  thi  Præsten  var  i  Virkelig¬ 
heden  ikke  helt  rolig,  før  den  fremmede  lykkelig 
og  vel  var  kommen  uden  for  hans  Sognegrænser. 
Men  Købmanden  drog  veltilfreds*  videre  til  næste 
Reduktion,  —  og  naar  han  kom  hjem,  talte  han 
kun  godt  om  Jesuiterne  og  om  sin  Forretnings¬ 
rejse. 

Et  lille  kuriøst  Eksempel  viser  os,  hvor  meget 
Handelstalent  disse  Jesuiter  sad  inde  med.  Hvert 
Aar  udførtes  nogle  Tusinde  Faar  fra  Reduktionerne 
til  Hovedstaden  Lima  i  Peru.  Før  Transporten  tik 
hvert  Faar  et  Reb  af  Lamahaar  bundet  om  Livet. 
Disse  Reb  kostede  ikke  Fædrene  noget,  da  det 
blot  blev  paalagt  Indianerne  at  lave  dem;  Trans¬ 
porten  kostede  heller  ikke  noget,  da  Faarene  ikke 
af  den  Grund  var  længer  undervejs.  Men  ved 

Ankomsten  til  Lima  blev  disse  Reb  solgte  for  2 
Realer  Stykket. 

Al  den  Rigdom,  som  den  travle  Virksomhed  i 
Reduktionerne  skabte,  og  som  forøgedes  ved  en  for¬ 
træffelig  bestyret  Handel  i  stor  Stil,  var  fælles  Ejen¬ 
dom,  —  den  var  »Tupambac«  eller  »Gudseje«,  som 
det  hed  i  det  religiøse  Sprog.  Thi  her  i  denne 
kirkelige  Republik  raadede  den  fuldstændigste  Kom¬ 
munisme.  Kvæget  og  Bymarken,  Værkstederne  og 
Beboelseshusene  —  alt  tilhørte  Samfundet.  Naar 
et  ungt  Par  skulde  sætte  Bo,  anviste  Præsten  dem 
et  Hus,  som  var  deres,  saa  længe  de  levede.  Naar 
Husel  blev  ledigt,  faldt  det  tilbage  til  Samfundet; 
Begrebet  Arv  kendtes  ikke.  Til  hvert  Hus  hørte  et 
afsondret  Stykke  af  Bymarken,  til  hvilket  Husets 
Beboer  havde  Brugsretten.  Afgrøden  af  dette  Jord¬ 
stykke  var  Familiens  egen  Ejendom;  men  den  Mu¬ 
lighed,  som  her  var  a åbnet,  for  at  faa  dog  nogen 
Privatbesiddelse,  udnyttede  Indianerne  ikke.  Som 
Regel  skulde  de  arbejde  4  Dage  om  Ugen  paa  den 
store  Fællesmark,  Tupambac,  medens  de  to  andre 
Ugedage  var  forbeholdt  Arbejdet  paa  deres  private 
Jordstykke.  Disse  to  Dage  bestilte  Indianerne  helst 
intet.  Naar  Saatiden  kom,  blev  der  udleveret  dem 
Sædekorn  fra  Magasinerne;  Indianeren  fortærede 
Kornet,  tog  den  Dragt  Prygl,  som  fulgte  dermed, 
og  gik  til  Præsten  tør  at  faa  ny  Forsyning.  Dette 
kunde  gentage  sig  baade  to  og  tre  Gange,  —  ja, 
som  Pater  Sepp  fortæller,  kunde  det  endogsaa 
hænde,  at  Indianeren  aad  de  Plovstude,  som  Præ¬ 
sten  havde  laant  ham  til  at  trække  hans  simple 
Træplov  gennem  Jorden.  Fik  han  endelig  noget 
saaet,  og  Afgrøden  var  kommen  op  af  den  villige 
Jord,  fik  den  oftest  Lov  at  staa  og  raadne  paa 

Marken:  Indianeren  kunde  ikke  overkomme  at  faa 
den  bjerget  hjem,  —  og  han  vidste  desuden,  at  der 
blev  sørget  lige  godt  for  ham  uden  det.  De  offent¬ 
lige  Forraadshuse  var  jo  fulde,  og  naar  han  ikke 
havde  Mad  selv,  maatte  Præsten  skaffe  ham  den. 
For  saa  vidt  der  blev  arbejdet  paa  den  saakaldte 
private  Jord,  skete  det  derfor  ogsaa  efter  Fædrenes 
Befaling  og  under  deres  Opsigt,  og  Forskellen  mel¬ 
lem  Privatjorden  og  Tupambac  var  saaledes  ikke 
stort  andet  end  et  Navn.  I  Virkeligheden  levede 
Byens  Befolkning  af  det,  som  de  ved  fælles  Arbejde 
havde  samlet  i  de  fælles  Spisekamre.  Herfra  ud¬ 
deltes  i  regelmæssige  Portioner  deres  daglige  Brød 
hele  Livet  igennem.  En  Gang  om  Maaneden  ud¬ 
leveredes  der  dem  Brødkorn  og  Frugter.  Hveden 
brød  de  sig  dog  ikke  synderlig  om,  da  der  var  saa 
megen  Ulejlighed  med  den:  først  skulde  de  lade  den 
male  paa  Møllen,  saa  selv  bage  den  til  Brød;  men 
de  vilde  dog  gerne  have  Hvedebrød,  naar  det  kunde 
faas  færdigbagt  fra  Præstens  Bagerovn.  Ris  kunde 
de  heller  ikke  lide,  fordi  den  var  saa  besværlig  at 
afskalle.  Men  Majsen  var  dem  tilpas;  den  kunde 
de  uden  større  Omstændigheder  knuse  i  en  Morter 
og  derefter  koge  til  Grød.  Den  var  da  ogsaa  i 
Reglen  sluppet  op  længe  før  Maaneden  var  ude. 
Deres  Hovednæring  var  imidlertid  Kødet,  som  ud¬ 
leveredes  3  Gange  om  Ugen.  Portionerne  var  væl¬ 
dige,  —  en  Indianer  kunde  sluge  et  Stykke  Kød, 
som  var  nok  til  at  kvæle  en  Evropæer,  og  bag  efter 
forsikre,  at  han  kun  var  halvt  mæt.  Uddelingen 
loretoges  af  Slagterne  og  deres  Medhjælpere,  og 
Indianernes  Koner  besørgede  Afhentningen.  1  den 
travle  Høsttid  uddeltes  Kød  4  Gange  ugentlig,  til 
Tider  endogsaa  dagligt,  og  i  de  større  Reduktioner 

maatte  der  hver  Dag  slagtes  indtil  40  Øksne  for¬ 
uden  mange  Faar.  Den  uundværlige  Paraguaythe 
fik  Indianerne  udleveret  hver  Morgen  og  Aften,  — 
for  længere  Tid  ad  Gangen  har  man  ikke  turdet 
betro  dem  selv  at  forvalte  denne  kostbare  Vare. 
Hver  Søndag  uddeltes  desuden  Tobak  og  Salt. 

Overfor  Børnene  blev  der  taget  særlige  Hensyn ; 
thi  Jesuiterne  kendte  jo  de  graadige  og  tankeløse 
Forældres  Tilbøjelighed  til  at  sluge  al  Maden,  saa- 
snart  de  tik  den  ind  ad  Døren.  De  Dage,  da  der 
var  Køduddeling,  tik  Børnene  intet  særligt  Maaltid; 
thi  nu  var  der  jo  Mad  nok  i  alle  Hytterne.  Men 
de  øvrige  Ugedage  fik  alle  de  unge  deres  varme 
Frokost,  kogt  Majs  og  Oksekød,  udleveret  fra  Præ- 
stegaardens  Køkken  om  Morgenen,  før  de  drog  paa 
Arbejde.  Maden  fortæredes  under  aaben  Himmel 
ude  paa  Kirkepladsen. 

Fra  samme  rummelige  Køkken  bespistes  alle 
Byens  syge.  Særlig  ansatte  Sygepassere  var  hele 
Dagen  igennem  i  travl  Bevægelse  Byen  over  for  at 
bringe  Hvedebrød  og  kogt  Kød  til  de  sengeliggende 
omkring  i  Hytterne.  Til  Madens  Tilberedning  i 
Ugens  Løb  maatte  hver  Indianer  Søndag  Morgen 
bringe  et  Stykke  Brænde  op  i  Præstens  Gaard. 

Som  med  Føden  gik  det  ogsaa  med  Klæderne. 
Det  var  Meningen,  at  Indianeren  paa  sit  private 
Jordstykke  skulde  dyrke  noget  Bomuld,  som  Konen 
saa  skulde  spinde  til  Klæder  for  Familien.  Kunde 
hun  ikke  overkomme  at  faa  det  spundet,  var  det 
ogsaa  tilstrækkeligt  at  aflevere  den  raa  Bomuld  paa 
Magasinet,  hvorfra  hun  da  fik  færdigt  Bomuldstøj  i 
Bytte  efter  en  bestemt  Takst.  Da  Konerne  ikke  var 
flittigere  end  deres  Mænd,  var  det  i  Reglen  denne 
sidste  Methode,  der  blev  anvendt,  for  saa  vidt  der 

overhovedet  var  avlet  noget  Bomuld.  Men  hoved¬ 
sagelig  maatte  hele  Befolkningen  klædes  af  det  of¬ 
fentlige.  En  eller  to  Gange  om  Aaret  fik  hver  In¬ 
dianer  udleveret  en  ny  Dragt.  De  synes  at  have 
været  klædte  paa  samme  Maade  som  Spanierne, 
med  Skjorte,  Benklæder  og  Kappe;  kun  Strømper 
og  Sko  brugtes  aldrig,  alle  Indianerne  gik  barfodede. 
Jesuiterne  holdt  af  at  prale  lidt  med,  at  deres  »fat¬ 
tige  Indianere«  gik  bedre  klædte  end  mange  af  de 
højadelige  Spaniere,  der  herovre  som  i  Moderlandet 
spankulerede  stolt  omkring  i  deres  Pjalter. 

Lige  til  det  sidste  strakte  sig  Statens  Omsorg 
for  den  enkelte:  Naar  Indianeren  var  død,  blev  han 
svøbt  i  et  uldent  Tæppe,  som  leveredes  fra  de  of¬ 
fentlige  Magasiner,  og  begravet  i  en  Kiste,  som  var 
lavet  paa  Statens  Værksted. 

Den  eneste  virkelig  private  Ejendom,  der  fand¬ 
ies  i  Reduktionen,  synes  at  have  været  de  Smykker, 
som  Kvinderne  ogsaa  her  yndede  at  pynte  sig  med. 
Det  er  lidt  uklart,  hvori  disse  Smykker  bestod,  og 
hvorledes  Kvinderne  kom  i  Besiddelse  af  dem. 
Rimeligst  er  det,  at  de  stammede  fra  Fædrene  selv, 
der  kan  have  uddelt  dem  som  Belønning  for  særlig 
ydede  Tjenester.  Af  deres  egne  Mænd  kan  Kvin¬ 
derne  næppe  have  faaet  slige  Foræringer,  da  Mæn- 
dene  selv  intet  ejede.  Indianerne  fik  som  Regel 
ingen  anden  Løn  for  deres  Arbejde  end  det  nævnte 
nødtørftige  Underhold  med  Husly,  Føde  og  Klæder. 
For  enkelte  Virksomheder,  der  blev  anset  for  sær¬ 
lig  anstrengende  eller  farlige,  blev  der  dog  betail 
nogen  Løn  ud  over  det  sædvanlige;  delte  gjaldt  saa- 
ledes  for  Væverne,  hvis  Arbejde  regnedes  for  del 
allersværeste,  samt  for  de  Indianere,  der  drog  paa 
lange  Rejser  med  Handelsvarer  eller  arbejdede  i 


Jesuiterstaten  i  Paraguay. 


96 

langt  bortliggende  Theplantager.  Men  hvori  denne 
Ekstraløn  bestod,  faar  vi  ikke  nærmere  Oplysning 
om.  Penge  har  det  i  hvert  Fald  ikke  været;  thi 
saadanne  kendtes  ikke  i  Reduktionerne. 

Som  alt  var  Fælleseje  i  den  enkelte  By,  var 
alle  Byer  fælles  om  Landets  samlede  Formue.  Re- 

C/ 

duktionerne  selv  ejede  lige  saa  lidt  som  det  enkelte 
Individ.  I  Begyndelsen  søgte  de  bedst  beliggende 
Reduktioner  at  gøre  sig  en  Fordel  af  deres  heldigere 
Plads  ved  at  skaffe  deres  Indbyggere  bedre  Kaar, 
end  de  andre  kunde  byde.  Men  en  skarp  Ordre 
fra  Jesuitergeneralen  i  Rom  gjorde  snart  Ende  her- 
paa.  Selv  de  fattige  Reduktioner,  der  ikke  kunde 
levere  fuldt  Vederlag  for,  hvad  de  modtog,  skulde 
have  det,  de  behøvede.  Kommunismen  blev  her 
opfattet  i  fuldt  Alvor  og  gennemført  helt  ud. 

For  at  dette  store  Maskineri  kunde  holdes  i 
den  regelmæssige  Gang,  var  Statistiken  udviklet  til 
en  høj  Grad  af  Fuldkommenhed.  Der  førtes  nøj¬ 
agtige  Stamr ulier  over  alle  Reduktionens  Familier 
og  disses  enkelte  Medlemmer,  og  ved  Navneopraab 
efter  disse  Ruller  foregik  Uddelingen  af  Kød  og 
Brød.  Særlige  Lister  førtes  over  de  syge  og  fravæ¬ 
rende,  over  hvem  der  den  Dag  arbejdede  paa  Tu- 
pambac,  og  hvem  der  skulde  arbejde  paa  deres 
egen  Jord.  Desuden  modtog  Fædrene  daglig  Rap¬ 
porter  om  alt  muligt  fra  Værkstedslederne  og  fra 
de  mange  forskellige  Opsynsmænd,  lige  ned  til  ham, 
der  havde  den  Opgave  at  kontrollere,  om  muligvis 
nogen  var  udeblevet  fra  Gudstjenesten. 

Til  Hjælp  ved  Ledelsen  og  Opsigten  med  de 
mange  forskelligartede  Arbejder  havde  Fædrene  en 
Stab  af  indianske  Embedsmænd,  der  bar  Uniform 
og  andre  ydre  Ærestegn  og  benævnedes  med  spån- 

ske  Titler:  Corregidor,  Alcalde,  Teniente  o.  s.  v.  De 
valgtes  for  et  Aar  ad  Gangen  af  Befolkningen  selv, 
men  efter  Forslag  af  Fædrene,  der  ligeledes  skulde 
godkende  Valget.  Det  betød  selvfølgelig,  at  der  aldrig 
kom  andre  ind  i  disse  Pladser  end  dem,  Fædrene 
selv  ønskede  og  udpegede.  Deres  Indflydelse  paa 
Byens  Styrelse  var  lig  Nul;  fra  den  øverste  til  den 
nederste  havde  de  ikke  anden  Opgave  end  den,  at 
udføre  Fædrenes  Befalinger.  De  var  kun  Præstens 
Bedskaber;  men  efter  alt,  hvad  der  forlyder  herom, 
var  de  dygtige,  villige  og  paalidelige  Redskaber. 
Over  dem  hører  man  aldrig  Jesuiterne  beklage  sig, 
saaledes  som  over  de  menige  Arbejdere. 

De  militære  Chefsposter  beklædtes  altid  med 

Efterkommere  af  de  gamle  Stammehøvdinge,  Kazi- 

% 

kerne,  ligesom  den  krigerske  Ordning  helt  igennem 
hvilede  paa  den  gamle  Stammeinddeling,  der  paa 
dette  ene  Omraade  bevarede  sin  Betydning  lige 
til  det  sidste.  Militærvæsenet  spillede  i  det  hele 
taget  en  vigtig  Rolle  i  Reduktionernes  Liv.  Den 
krigerske  Ordning,  som  Montoya  havde  paatrykt 
dem,  vedblev  de  at  beholde,  og  Jesuiternes  altid 
marschberedte  Hær  blev  snart  en  Faktor,  som  alle 
Magter  i  disse  Egne  maatte  regne  med.  Faa  Aar 
efter  Paulisternes  Fordrivelse  var  Reduktionerne  alle¬ 
rede  stærke  nok  til  at  tage  Parti  i  Stridigheder  mel¬ 
lem  de  spanske  Guvernører  og  Biskopper,  og  i  1649 
stormede  de  med  4000  Indianere  selve  Hovedstaden 
Assuncion  og  fangede  deres  Fjende,  Guvernøren 
Cardenas.  I  de  hyppige  Krige  mellem  Spanien  og 
Portugal  udgjorde  Jesuiternes  Tropper  altid  den 
paalideligste  Del  af  de  spanske  Hære,  og  gentagne 
Gange  maatte  Indianerne  marschere  saa  langt  som 
helt  ned  til  La  Plata  Floden  lor  at  bortjage  de 

Portugisere,  som  havde  sat  sig  fast  i  disse  Egne. 
To  Gange  indtog  de  det  portugisiske  Fort  San  Sa- 
cramento;  da  Fortet  blev  opbygget  for  tredie  Gang, 
fik  Indianerne  ikke  Lov  at  vende  deres  Vaaben 
imod  det.  Hoffet  i  Madrid  vilde  forhandle,  og  disse 
Forhandlinger  om  San  Sacramento  blev  Begyndelsen 
til  Jesuiterstatens  Undergang. 

Hver  Reduktion  stillede  et  Kompagni  Ryttere 
og  et  Kompagni  Fodfolk.  Officererne  bar  Uniformer 
efter  spansk  Mønster,  stærkt  galonerede  med  Sølv 
og  Guld.  Baade  Uniformer  og  Vaaben  opbevaredes 
paa  Tøjhuset,  hvorfra  de  kun  udleveredes  til  de 
ugentlige  Øvelser,  der  holdtes  hver  Mandag,  og  til 
de  Turneringer  og  Revuer,  der  afholdtes  paa  de 
store  Festdage,  og  hvor  særlig  Rytternes  Brug  af 
Lansen  vakte  Beundring.  I  Krigstid  var  Jesuiterne 
selv  øverstbefalende.  Med  Krucifikset  i  Haanden 
førte  Præsten  sit  Mandskab  til  Kamppladsen,  og 
naar  Slaget  begyndte,  indtog  han  Feltherrens  Stil¬ 
ling  bagved  de  kæmpende  Rækker.  Jesuiterne  skan¬ 
nede  ingenlunde  sig  selv  i  Kampen,  og  mere  end 
en  af  dem  fandt  Døden  paa  Valpladsen  sammen 
med  deres  Indianere. 

Der  er  endnu  opbevaret  adskillige  af  Fædrenes 
Krigsbefalinger,  underskrevne  med  Nayn.  Der  er 
sagt  om  dem,  at  de  er  saa  klare,  omhyggelige  og 
indgaaende,  at  de  vilde  gøre  den  store  Generalstab 
i  Berlin  al  Ære. 

Jesuiternes  Stat  var  et  Kunstprodukt  og  hver 
enkelt  Reduktion  har  været  et  Kunstværk,  —  men 
et  Kunstværk,  som  maa  have  frembudt  et  baade 
skønt  og  imponerende  Skue.  Byerne  laa  i  Reglen 
paa  Højdedrag,  der  hævede  sig  op  over  den  jævne 

grønne  Slette  og  omslyngedes  af  den  forbistrøm- 
mende  Flod.  Rige  Kornmarker  har  omgivet  Byen 
til  alle  Sider,  Højens  Skraaninger  og  Byens  nær¬ 
meste  Omegn  har  hølget  af  Palmelunde  og  Planta¬ 
ger,  og  øverst  oppe  har  Kirkens  vældige  Masse 
hævet  sig  over  Husklyngerne.  Rygende  Skorstene 
fra  Teglværker  og  Jernstøberier  og  travle  Hammer¬ 
slag  fra  de  mangeartede  Fabriker  har  vidnet  om 
det  virksomme  Liv,  der  rørte  sig  her  dybt  inde  i 
Urskovene.  Kun  faa  Evropæere,  uden  for  Jesuiter- 
nes  Kreds,  har  haft  Lejlighed  til  at  se  Reduktio¬ 
nerne,  medens  de  stod  i  deres  fulde  Blomstring; 
thi  saa  længe  Jesuiterne  raadede,  holdt  de  Landet 
godt  lukket  for  fremmede,  og  da  de  var  fordrevne, 
indtraadte  Forfaldet  næsten  øjeblikkeligt.  En  af  de 
faa  fremmede,  der  fik  en  Reduktion  at  se  i  dens 
fulde  Kraft,  var  den  spanske  General  de  la  Viana, 
der  i  Spidsen  for  en  Hær  blev  sendt  mod  Jesuiter¬ 
staten,  for  at  betvinge  de  syv  østlige  Reduktioner, 
som  Spanien  i  1750  havde  afstaaet  til  Portugal. 
Da  han  gennem  sin  Kikkert  længe  havde  betragtet 
den  første  Reduktion,  han  traf  paa,  —  det  var  Set. 
Michael  ved  Uruguay  — ,  udbrød  han:  »De  Folk  i 
Madrid  maa  jo  ikke  være  rigtige  i  Hovedet,  siden 
de  vil  afstaa  en  saadan  By  til  Portugiserne.«  Alle 
senere  Rejsende,  som  har  set  Ruinerne  af  de  engang 
saa  blomstrende  Byer,  har  maattet  give  ham  Ret. 
Spaniere  og  Portugisere  i  Forening  har  formaaet  at 
ødelægge  Jesuiternes  stolte  Værk;  at  sætte  noget 
andet  i  Stedet  derfor,  blev  end  ikke  forsøgt,  Ur¬ 
skoven  raader  atter  enevældig  i  Landet  mellem 
de  store  Floder. 


V. 

Indianerne. 


Set  fra  Samfundets  Synspunkt  var  det  stort  og 
beundringsværdigt,  hvad  Jesuiterne  havde  skabt. 
Men  allevegne  gælder  jo  den  Lov,  at  intet  faas  for 
intet.  Vil  man  eje  noget  værdifuldt,  maa  man 
betale  Prisen  derfor.  Hvad  havde  det  da  kostet 
at  faa  det  Mesterværk  i  Stand,  som  vi  nu  har  be¬ 
tragtet? 

Vi  kan  sige  det  straks  i  faa  Ord:  Samfundet 
blev  stærkt  paa  den  enkeltes  Bekostning.  Indivi¬ 
dets  Frihed  var  den  Betaling,  for  hvilken  den  glim¬ 
rende  Statsmekanisme  var  købt. 

Frihed  var  et  Ord,  som  ikke  kendtes  i  Para¬ 
guay.  Regelmæssigt  var  Livet  ordnet,  fra  Morgen 
til  Aften,  fra  Fødsel  til  Død.  Nøje  afstukket  inden 
for  snævre  Grænser  forløb  den  ene  Menneskeskæbne 
som  den  anden,  det  ene  Slægtleds  Liv  som  alle  de 
foregaaende  og  efterfølgende.  Det  var  Jesuiternes 
bevidst  tilstræbte  Maal  at  faa  alle  Livsytringer  til 
at  forløbe  saa  mekanisk  og  avtomatisk  som  muligt. 
Indianernes  Karakter  lagde  dem  ikke  synderlige 
Hindringer  i  Vejen,  og  ogsaa  paa  dette  Punkt 
naaede  Fædrene  derfor,  hvad  de  havde  villet. 

Lad  os  nærmere  se  paa,  hvorledes  Tiden  gik  for 
en  saadan  Indianer  under  jesuitisk  Forsorg. 

Indtil  det  3.  Aar  var  Børnene  overladt  til  Mo¬ 
derens  Omsorg,  Resten  af  deres  Liv  stod  de  under 
Staiens.  De  3  Aar  gamle  Børn  blev  taget  med  i 
Kirken  til  de  daglige  Gudstjenester,  de  deltog  i  Re¬ 
ligionsundervisningen  og  lærte  at  opramse  Bønner, 
Bud  og  Skriftsteder.  Resten  af  Dagen  sysselsattes 
de  med  ordnede  Lege  under  Lærerens  Opsigt,  og 
det  var  herigennem  Hensigten  at  vænne  dem  til 
Flid,  Orden  og  Disciplin.  Naar  de  var  6  Aar  gamle, 
begyndte  de  at  arbejde,  thi  Fædrene  holdt  nøje  over, 
at  hvert  Individ  saa  tidlig  som  muligt  naaede  til  at 
kunne  forsørge  sig  selv.  De  blev  delt  i  Arbejds- 
kolonner  ligesom  de  voksne  og  fik  Lov  til  selv  at 
vælge  sig  en  Arbejdsformand,  —  det  var  disse  smaa 
Formænd,  der  senere  skulde  vokse  op  til  at  blive 
Fædrenes  Hjælpere. 

•  i 

Fra  det  6.  til  det  16.  Aar  tjente  Indianeren  i 
de  unges  Rækker.  De  mindste  Børn  blev  gerne  sat 
til  at  passe  Bomuldsdyrkningen,  som  var  et  af  de 
letteste  Arbejder.  Senere  hen  blev  de  fordelte  til 
de  forskellige  Virksomheder,  hvor  deres  Evner  men¬ 
tes  at  passe  bedst.  De,  som  skulde  uddannes  til 
Arbejdsledere  og  Embedsmænd,  lærte  at  læse  og 
skrive;  andre,  som  skulde  medvirke  ved  Kirketjene¬ 
sten,  fik  Undervisning  i  Musik,  Sang  og  Dans.  Fa¬ 
briker  og  Værksteder  fik  saa  mange,  de  havde  Brug 
for,  og  Resten  blev  sat  til  Markarbejdet,  den  mindst 
ansete  af  alle  Bestillingerne.  De  unge  Pigers  Op¬ 
dragelse  afsluttedes  i  »Kvindernes  Hus« ,  hvor  de 
fik  Undervisning  i  alle  Slags  Haandarbejder. 

Med  det  16.  Aar  —  for  Pigernes  Vedkommende 
noget  tidligere  —  indtraadte  Indianeren  i  de  voksnes 


t 


102 


Jesuiterstaten  J  Paraguay. 


Rækker,  og  Overgangen  betegnedes  ved,  at  han  nu 
blev  gift.  Ægteskabet  betragtedes  og  behandledes 
af  Fædrene  ganske  som  et  Statsanliggende.  Enhver 
skulde  giftes  naar  Tiden  var  kommen,  ugifte  Mænd 
over  16 — 17  Aar  og  Kvinder  over  14 — 15  Aar  taaltes 
ikke  i  Reduktionerne.  Ogsaa  Enker  skulde,  hvis 
de  ikke  var  for  gamle,  gifte  sig  igen  efter  en  Sørge¬ 
tid  paa  6  Maaneder.  De  nygifte  vedblev  dog  frem¬ 
deles  at  bo  i  deres  Forældres  Hus,  indtil  den  første 
Familieforøgelse  var  indtruffet;  først  saa  fik  de  af 
Præsterne  anvist  deres  egen  Hytte,  ligesom  de  først, 
naar  de  blev  Forældre,  fik  Tilladelse  til  at  bære 
langt  Haar,  hvad  der  blev  opfattet  som  et  Æres¬ 
tegn  og  brugtes  af  begge  Køn. 

Hvad  det  daglige  Arbejde  angaar,  var  Indiane¬ 
ren  jo  allerede  tiere  Aar  før  Ægteskabet  og  den 
voksne  Alder  kommen  ind  i  den  Skure,  hvor  han 
skulde  forblive  Resten  af  sit  Liv.  I  den  Henseende 
skete  der  ingen  Forandring.  Hverdagens  Arbejde 
begyndte  og  sluttede  med  Gudstjeneste.  Naar  Kirke¬ 
klokkerne  ringede  i  det  tidlige  Morgengry,  strøm¬ 
mede  alle,  Mænd  og  Kvinder,  voksne  og  Børn  sam¬ 
men  paa  Kirkepladsen,  hvorfra  de  i  bestemt  Orden 
gik  ind  i  Kirken  og  knælede  paa  Kirkegulvet. 
Længst  fremme  laa  Mændene,  de  voksne  paa  begge 
Fløje,  Ungdommen  i  Midten;  bag  dem  Kvinderne, 
ordnede  paa  samme  Maade.  Efter  Gudstjenesten 
fulgte  en  Overhøring  i  Religion ,  i  hvilken  alle 
maatte  deltage;  og  naar  den  var  til  Ende,  rykkede 
Byens  Befolkning,  kolonnevis  og  under  Kommando, 
ud  paa  de  forskellige  Arbejdspladser:  Smaabørnene 
til  Skolegang  og  Leg  paa  Kirkepladsen,  Haandvær- 
kerne  ind  i  deres  Værksteder,  Markarbejderne  med 
et  Helgenbillede  og  et  Musikkorps  i  Spidsen  ud  af 

Byporten.  Helgenbilledet  blev  ude  paa  Marken  stillel 
i  en  Løvhytte,  og  Musikkorpset  forblev  ligeledes  hele 
Dagen  derude  for  at  opmuntre  Arbejderne  og  hjælpe 
paa  Fliden  med  den  yndede  Underholdning.  Kvin¬ 
derne  var  fritagne  for  offentligt  Arbejde  under  Svan¬ 
gerskabet  og  saa  længe  de  havde  Børn  under  3  Aar 
hjemme.  De  arbejdede  ikke  paa  Marken,  men  for- 
saavidt  de  ikke  var  uddannede  i  en  eller  anden  Spe¬ 
cialitet,  f.  Eks.  Knipling,  tik  de  hver  Morgen  ud¬ 
leverel  et  Kvantum  Uld  eller  Bomuld,  som  atter 
skulde  afleveres  i  spunden  Tilstand  om  Aftenen. 

Efter  endt  Arbejdstid  sluttede  Dagen  paa  samme 
Maade  som  den  var  begyndt.  Ude  fra  Bymarken 
rykkede  Arbejdskolonnerne  ind  med  Helgenbillede 
°g  Musikkorps ;  Haandværkerne  kom  fra  Værkste¬ 
derne,  Kvinder  og  Børn  fra  Hytterne,  og  hele  Byens 
Befolkning  var  atter  samlet  knælende  paa  Kirke¬ 
gulvet.  En  kort  Gudstjeneste,  en  ny  Overhøring  i 
Børnelærdommen,  saa  ringede  Klokkerne  til  Aften¬ 
hvilen,  og  hver  skulde  gaa  til  sit.  — 

Hvad  havde  saa  Indianeren  opnaaet  ved  denne 
tvungne,  maskinmæssige  Samfundsordning?  Ja, 
først  og  fremmest  dette,  at  han  var  fri  for  Nærings¬ 
sorger.  Han  kunde  til  enhver  Tid  være  sikker  paa, 
at  Fædrene  skaffede  ham  det  Oksekød,  han  kunde 
spise.  Gamle  og  syge  vilde  der  altid  blive  sørget 
for,  ingen  kunde  komme  til  at  lide  Nød. 

Og  dette  er  slet  ikke  saa  lidt,  —  vi  er  jo  her, 
midt  i  vor  rige  Civilisation,  saare  langt  fra  at  være 
naaet  dertil,  og  vi  skal  derfor  ikke  regne  dette  Re¬ 
sultat  helt  ringe.  Men  vi  spørger  dog:  havde  de 
ikke  opnaaet  mere? 

De  var  ble  ven  kristnede.  Hvor  meget  eller  hvor 
lidt  dette  har  betydet  for  dem,  er  det  jo  vanskeligt 

v  7  ti  O 


20.  Sindbilledlig  Fremstilling  af  Kirken  i  Paraguay.  Titelbillede 
til  en  Bog  fra  1729.  Overskrift:  »Billede  af  den  første,  som  og- 

al  dømme  om.  Det  ser  dog  nærmest  ud  til,  at  de 
af  den  katholske  Kristendom,  som  Jesuiterne  bragte 
dem,  kun  havde  faaet  fat  paa  det  allermest  ud¬ 
vortes.  De  antog  de  Meninger,  Fædrene  bragte 
dem,  fordi  Fædrene  forlangte  det  saaledes.  De 
knælede  for  Mariabillederne  og  gjorde  Korsets  Tegn, 
omtrent  som  de  tidligere  havde  tilbedt  Medicin- 
mændenes  Ben.  Gennem  et  aandløst  Katekismus- 
terperi  hver  Morgen  og  Aften  lærte  de  saa  og  saa 
mange  Bud  og  Skriftsteder  udenad,  —  et  særdeles 
begrænset  Udvalg  og  altid  de  samme.  Bibelen  var 
ikke  oversat  paa  deres  Sprog,  og  de  fleste  af  dem 
kunde  desuden  ikke  læse.  Deres  Kristendom  var 
lige  saa  avtomatisk  som  deres  tekniske  Færdighed, 
og  den  holdtes  i  Live  ved  Tvang  og  Optugtelse. 
Ikke  for  intet  stod  Gabestokken  udenfor  Kirkedøren. 

Og  til  denne  tarvelige  Religionsundervisning 
indskrænkede  den  aandelige  Paavirkning  sig,  som 
blev  Folkets  store  Masse  til  Del.  Verdslige  Kund- 
skaber  meddeltes  dem  ikke,  og  fra  enhver  Paavirk¬ 
ning  udefra  var  de  afskaarne.  De  levede  og  døde 
som  umyndige;  Præsterne  tænkte  for  dem,  —  der 
tænktes  ikke  i  Reduktionen  andre  Tanker  end  Præ¬ 
stens;  hans  Medhjælpere  udførte  slavisk  enhver  af 
hans  Beslutninger,  og  Folkets  Masse  modtog  dem 
uden  Kritik.  Kundskabens  Træ  paa  godt  og  ondt' 
voksede  ikke  i  Reduktionerne. 


saa  af  den  paraquariske  Kirke.«  Billedet  bærer  som  Motto  Je- 
saja  XI,  (i — 7  : 

»Og  en  Ulv  skal  holde  sig  til  et  Lam,  og  en  Barder  ligge 
hos  et  Kid;  og  en  Kalv  og  en  ung  Løve  og  fedt  Kvæg  tilhobe, 
og  en  liden  Dreng  skal  drive  dem.  Og  en  Ko  og  en  Bjørn  skulle 
gaa  i  Græs,  deres  Affødninger  skulle  ligge  hos  hverandre;  og  en 
Løve  skal  æde  Straa  som  en  Okse.« 

Saaledes  ønskede  Jesuiterne  det.  Det  var  ikke 
blot  Reduktionens  Grundplan,  der  skulde  være  re¬ 
gelmæssig  og  ens  for  dem  alle;  det  samme  skulde 
gælde  for  hver  enkelt  Undersaats  hele  Livsførelse. 
Jesuiterne  ønskede  et  saavidt  muligt  ensartet  Men¬ 
neskemateriale  at  arbejde  med.  Deres  Opdragelses¬ 
system  gik  derfor  ud  paa  at  afslibe  alle  individu¬ 
elle  Forskelligheder,  at  gøre  den  ene  Indianer  saa 
meget  som  mulig  lig  den  anden.  Guaranierne 
havde  ikke  i  Forvejen  synderlig  skarpe  Person¬ 
ejendommeligheder,  Jesuiternes  Statskunst  og  Op- 
dragelsesmethode  afsleb  dem  yderligere,  og  det  endte 
med,  at  de  alle  blev  som  ens  gaaende  Urværker. 

Men  de  lærte  jo  dog  at  arbejde.  Ja,  de  arbej¬ 
dede  regelmæssigt  og  uafbrudt  deres  hele  Liv  igen¬ 
nem.  Men  Glæden  ved  Arbejdet,  den  Lykke,  som 
Arbejdet  kan  give,  lærte  de  vistnok  aldrig  at  kende. 
De  arbejdede,  fordi  Præsterne  sagde,  de  skulde,  og 
fordi  Opsynsmændene  stadig  var  over  dem.  Men 
den  stærkt  gennemførte  Kommunisme  bevirkede,  at 
de  aldrig  lærte  at  arbejde  frivilligt.  De  manglede 
de  lo  vigtigste  Drivfjedre  til  Arbeidet:  Udsigten  til 
at  lide  Nød,  hvis  de  intet  bestilte,  —  thi  Reduktio¬ 
nens  store  Forraadskamre  var  jo  altid  fyldte  — ,  og 
Udsigten  til  selv  at  blive  Ejer  af  noget  som  Udbytte 
af  deres  Flid,  —  thi  alt  hvad  de  frembragte  var 
jo  fælles  Ejendom,  det  var  »Tupambac«.  De  ar¬ 
bejdede  som  Slaverne  arbejder,  uden  Glæde,  men 
af  Frygt  for  Pisken. 

Selv  paa  Haandværkets  og  Kunstindustriens 
Omraade,  hvor  de  dog  frembragte  Arbejder,  som 
var  beundringsværdige  i  deres  Nøjagtighed  og  Om¬ 
hyggelighed,  naaede  de  aldrig  ud  over  den  slaviske 
Efterligning.  Ikke  paa  et  eneste  Punkt  forsøgte 

disse  paalidelige  og  taalmodige  Arbejdere  endog  blot 
den  ringeste  Forbedring;  de  betragtede  enhver  Mo¬ 
del,  soin  man  gav  dem,  for  fuldkommen  og  efter¬ 
lignede  den  i  de  mindste  Enkeltheder.  Derfor  kom 
der  ogsaa  paa  disse  Omraader  noget  stillestaaende 
og  dødt  over  deres  Virksomhed ;  Udvikling  og  Frem¬ 
skridt  var  ukendte  Begreber. 

Indianerne  blev  aldrig  voksne.  Hele  deres  Liv 
var  en  fortsat  Opdragelse ;  de  blev  belærte,  forma¬ 
nede,  straffede,  set  paa  Fingrene  ganske  som  Skole¬ 
børn.  De  holdtes  i  systematisk  Lividenhed  og 
Umyndighed  hele  deres  Liv.  En  af  de  Jesuiter, 
der  virkede  imellem  dem,  fortæller  ganske  ligefremt, 
at  saaledes  var  det  ogsaa  tilsigtet:  »Af  mer  end 
lOOaarig  Erfaring  véd  Fædrene,  at  hvis  Indianeren 
kommer  ud  af  den  lavere  Sfære ,  hvortil  han  er 
vant,  saa  er  det  ude  med  hans  timelige  og  aande- 
lige  Velfærd.«  Hele  Jesuiternes  Opdragelsessystem 
tilsigtede  at  holde  dem  nede  i  denne  lavere  Sfære. 

Guaranien  vidste,  at  han  var  under  Opsigt, 
hvor  han  gik  eller  stod :  ved  Overhøringen  i  Kir¬ 
ken  Morgen  og  Aften,  paa  Arbejdspladsen  om  Da¬ 
gen,  paa  Gaden  om  Natten,  saa  snart  han  viste  sig 
udenfor  sin  Husdør.  Intet  maatte  han  foretage  sig 
paa  egen  Haand.  Uden  skriftlig  Tilladelse  fra  Præsten 
maatte  ingen  Indianer  rejse  fra  den  ene  Reduktion 
til  den  anden.  Intet  Fartøj  maatte  løses  i  Havnen 
uden  Præstens  forud  indhentede  Samtykke.  For  de 
ulydige  eller  opsætsige  var  der  ingen  Redning,  Præ¬ 
sten  var  enevældig  Dommer,  og  han  havde  paa¬ 
lidelige  Hjælpere  nok  til  at  holde  Justits.  Inde¬ 
spærring  og  Prygl  var  de  almindelige  Straffe,  og  de 
anvendtes  rigeligt  og  i  Flæng  for  store  som  for 
smaa  Forseelser.  De  absolut  modvillige,  som  ved 

deres  Halsslarrighed  kunde  blive  til  et  slet  Eksem¬ 
pel  for  tiere,  fjernedes  fra  Reduktionerne  for  be¬ 
standig.  De  sendtes  i  Reglen  til  langt  borte  lig¬ 
gende  Steder,  hvor  man  var  særlig  indrettet  paa  at 
tage  imod  dem,  og  hvor  Disciplinen  var  særlig 
haard.  I  den  første  Tid  brugtes  San  Ignacio  i 
Guayra  som  en  saadan  Straffekoloni. 

Noget  Hjem  kunde  Indianeren  jo  aldrig  danne 
sig,  thi  han  ejede  selv  intet;  end  ikke  den  stinkende 
Hytte,  hvori  han  tilbragte  sine  Nætter,  var  hans 
egen.  Og  Udviklingen  af  nogen  Familiefølelse  mod- 
arbejdedes  direkte  af  Kommunismen  og  det  her¬ 
skende  Statssystem.  Hvorledes  skulde  han  faa  no¬ 
gen  Interesse  for  sine  Børn,  da  jo  dog  Staten  over¬ 
tog  dem  allerede  fra  3  Aars  Alderen !  Hvorfor 
bekymre  sig  om  sine  gamle  Forældre,  eller  om  sin 
syge  Ægtefælle!  —  for  dem  var  der  jo  Sygestuer 
og  Forsørgelseshuse.  Hvorfor  skulde  han  i  det 
hele  taget  tænke  paa  andre  end  paa  sig  selv!  paa 
al  slippe  saa  nemt  fra  Pligtarbejdet,  som  paa  nogen 
Maade  muligt!  paa  at  tilfredsstille  sin  Sanseligheds 
og  sin  Maves  Krav  —  og  begge  Dele  gav  jo  Sam¬ 
fundet  selv  Anvisning  paa  ved  at  ordne  de  tidlige 
Ægteskaber  og  ved  hele  Live!  igennem  at  levere 
ham  tilstrækkelig  store  Portioner  af  friskslagtet 
Oksekød. 

Jesuiterne  omtaler  Gang  paa  Gang  med  Rørelse 
og  Beundring  den  Sindsligevægt,  hvormed  deres 
Indianere  skiltes  fra  Livet:  Intetsteds  i  Kristenheden 
saa  man  ved  Dødslejet  en  saadan  Sjælsstyrke  og 
Gudhengivenhed  som  blandt  Indianerne  i  Paraguay. 
Kendsgerningen  i  sig  selv  er  sikkert  rigtig  nok,  men 
det  er  et  Spørgsmaal,  om  den  skyldes  de  Aarsager, 
som  Jesuiterne  tillægger  den.  Deres  Fjender  be- 

mærker  spottende  til  disse  Fortællinger,  at  det  var 
intet  Under,  Indianerne  døde  med  saa  stor  Sindsro, 
da  Tilværelsen  dog  aldrig  havde  budt  dem  andet 
end  den  kedsommeligste  Ensformighed. 

Var  Indianeren  da  selv  tilfreds  ved  de  Kaar, 
Jesuiterne  bød  ham?  Som  Regel  maaske.  Vi  hører 
i  hvert  Fald  ikke  noget  om  det  modsatte,  men  det 
er  jo  heller  ikke  Indianerne,  men  Jesuiterne,  der 
har  skrevet  Statens  Historie.  Og  alligevel  kommer 
der  en  Gang  imellem  en  Efterretning  til  os,  som 
tyder  paa,  at  Indianeren  nok  kunde  ønske  sig  en 
anden  Tilværelse. 

Det  kan  saaledes  ikke  skjules,  at  Indianere  i 
Hundredvis  deserterede  fra  Reduktionerne;  de  med¬ 
tog  Heste  og  Vaaben  og  slog  sig  ned  i  Skovene, 
hvor  de  nød  deres  ubundne  Frihed  og  levede  af 
Tyveri  og  Rov.  Selv  Børnene  sad  disse  Friheds¬ 
lyster  i  Blodet.  En  Gang  under  Krigstid,  da  Opsynet 
ikke  havde  været  tilstrækkelig  strengt,  hændte  det 
i  en  Reduktion,  at  hele  Ungdommen,  Drenge  og 
Piger,  flygtede  bort  fra  det  tvungne  Markarbejde  og 
ud  i  Skovene.  Her  levede  de  i  flere  Maaneder,  idet 
de  stjal  Køer  og  Kalve  fra  Hjorderne  og  ernærede 
sig  af  dem.  Endelig  fik  man  dem  indfanget,  og 
Fædrene  skyndte  sig  med  at  faa  de  Forbindelser, 
som  de  unge  havde  indgaaet  i  Mellemtiden,  tilhør- 
lig  lovfæstede.  Saaledes  dækkedes  der  over  Skan¬ 
dalen;  det  ydre  var  i  Orden,  og  mere  forlangte 
Jesuiterne  egentlig  aldrig  af  deres  kristne  Indianere. 
I  Jesuiternes  Skildringer  fremstilles  Guaranien  stedse 
som  et  Mønster  paa  Ærbarhed  og  Fromhed,  særlig 
i  Modsætning  til  de  fordærvede  Evropæere;  men  en 
Gang  imellem  løber  dog  en  lille  Fortælling  med, 
som  viser,  hvor  tynd  den  Fernis  var,  der  dækkede 

over  den  oprindelige,  vilde  Skovbeboer.  En  af 
Fædrene,  Pater  Florian  Bauke,  fortæller,  at  han 
en  Gang  efter  en  sejrrig  Kamp  overraskede  en  gam¬ 
mel  Indianer  paa  Slagmarken  i  Færd  med  at  op¬ 
æde  en  af  de  faldne  Fjender.  Og  han  tilføjer,  at 
han  kendte  vedkommende  Indianer  som  en  ellers 
from  og  venlig  Mand,  der  hjemme  i  Reduktionen 
havde  Tilsynet  med  Ungdommens  Opdragelse. 

Og  der  er  et  meget  betænkeligt  Tegn,  som  tyder 
paa,  at  der  til  Trods  for  al  tilsyneladende  Blomst¬ 
ring  var  en  ulægelig  Sygdom  til  Stede  i  hele  Folke- 
legemet.  Det  er  den  Omstændighed,  at  det  ikke 
var  Jesuiterne  muligt  at  faa  Folketallet  til  at  vokse, 
ja  de  kunde  end  ikke  forhindre,  at  det  fra  først  til 
sidst  var  i  stadig  Tilbagegang.  Det  sædvanlige  er 
jo  ellers,  at  saadanne  unge,  nystiftede  Samfund 
viser  sig  i  Besiddelse  af  en  overordentlig  Udvidel¬ 
sesevne.  Fra  den  ene  Koloni  anlægges  den  næste 
af  Befolkningsoverskudet ;  saa  langt  Eksistensbetin¬ 
gelser  er  til  Stede,  skyder  Nybyggerne  sig  frem  med 
rivende  Hast.  Men  ikke  een  af  Jesuiternes  Reduk¬ 
tioner  har  nogensinde  anlagt  en  Datterkoloni.  Hver 
Gang  en  ny  Reduktion  anlægges,  er  det  nye  India¬ 
nerstammer,  der  bevæges  til  at  tage  faste  Boliger 
under  jesuitisk  Herredømme.  Landet  var  rigt  og 
frugtbart  nok  til  at  ernære  den  mangedobbelte  Be¬ 
folkning,  og  dog  vedblev  der  at  være  indtil  20  Mi¬ 
les  Afstand  mellem  Byerne.  Og  det  til  Trods  for 
at  Jesuiterne  gjorde  sig  al  tænkelig  Umage  for  at 
fremme  Folkeformerelsen :  de  tidlige  og  tvungne 
Ægteskaber  og  de  Præmier,  der  udsattes  for  den 
første  Barnefødsel  —  Retten  til  at  bære  langt  Haar 
og  til  at  faa  sin  egen  Hytte  —  alt  dette  var  bereg¬ 
net  paa  at  faa  saa  mange  Barnefødsler  i  Stand  som 

muligt.  Ganske  vist  havde  Guaranierne  aldrig 
været  synderlig  frugtbare:  Før  Jesuiternes  Tid,  siges 
det,  havde  hver  Familie  gennemsnitlig  4  Børn. 
Hvis  ikke  Halvdelen  af  disse  Børn  døde  som  smaa 
eller  uden  Afkom,  vilde  der  altsaa  dog  fremkomme 
et  Overskud.  Efter  at  de  var  komne  under  Jesui¬ 
ternes  Herredømme,  regnedes  gennemsnitlig  en  Hus¬ 
stand  for  at  bestaa  af  4  Personer,  altsaa  Mand, 
Hustru  og  2  Børn.  Det  var  kun  lige  den  nødven¬ 
dige  Formerel  se  til  at  dække  Afgangen  ved  Døds¬ 
fald,  det  mindste  uforudsete,  der  stødte  til  —  en 
Krig  eller  en  smitsom  Syge  — ,  vilde  forrykke  Lige¬ 
vægten  og  bringe  Folketallet  til  at  synke.  Og  saa- 
ledes  gik  det  da  virkelig  ogsaa. 

Det  er  i  det  hele  kun  smaa  Folketal,  der  maa 
regnes  med  i  Jesuiternes  Stat.  Da  de  første  urolige 
Krigsaar  var  forbi  og  den  hele  Ordning  grundfæstet, 
taltes  der  31  Reduktioner,  hver  med  mellem  4000 
og  7000  Indbyggere,  i  det  hele  altsaa  ca.  150,000 
Sjæle.  Men  i  1733  var  dette  Tal  sunket  ned  til 
126,000,  i  1741  endogsaa  til  77,000.  Derpaa 
hævede  det  sig  atter  langsomt,  særlig  fordi  der  efter 
1740  anlagdes  3  nye  Reduktioner,  men  naaede  dog 
aldrig  igen  den  oprindelige  Højde.  I  1764  taltes 
der  107,000  Indbyggere;  men  straks  derefter  kom 
Jesuiternes  Fordrivelse,  og  saa  gik  det  atter  tilbage 
i  ri  vende  Fart. 

Grunden  til  denne  Nedgang  er  dog  ikke  alene 
Fødslernes  ringe  Antal,  men  lige  saa  meget  den  store 
Dødelighed,  særlig  blandt  de  spæde  Børn.  En 
Mængde  af  disse  blev  bortrevne  af  de  fra  Evropa 
overførte  Sygdomme,  Mæslinger  og  Børnekopper, 
overfor  hvilke  Indianerne  kun  havde  ringe  Mod¬ 
standskraft;  men  ogsaa  andre  Epidemier  og  Pest- 

sygdomme  omtales  særdeles  ofte.  Blandt  de  voksne 
var  den  hyppigste  Dødsaarsag  fremdeles  de  af  Pater 
Sepp  omtalte  Mavesygdomme,  der  skyldtes  den  over¬ 
drevne  Nydelse  af  halvraat  Kød.  Dertil  kom  for¬ 
skellige  Febersygdomme,  som  mentes  at  stamme 
fra  daarligt  Drikkevand  og  fra  den  store  Urenlighed, 
hvori  de  levede.  I  det  hele  taget  var  Indianernes 
Modstandskraft  mod  Sygdomme  bleven  svækket  ved 
Overflytningen  fra  Skovene  til  det  aabne  Land  og 
ved  den  stærke  Sammenhobning  i  Byerne.  Der 
siges,  at  naar  Indianerne  først  blev  syge,  var  det 
sjældent,  at  de  kom  sig,  Sygdommen  endte  altid 
med  den  Død,  som  de  saa  sløvt  og  ligegyldigt  gik  i 
Møde.  Dette  lille  Træk  tyder  paa,  at  der  ogsaa  har 
været  andre  Aarsager  end  de  rent  udvortes,  som 
her  har  spillet  ind.  De  manglede  Viljen  til  Livet, 
de  havde  overhovedet  intet  at  leve  for,  og  de  var 
uden  Energi. 

Det  Spørgsmaal  melder  sig  da  tilsidst:  Har  Je- 
suiterne  ikke  ved  hele  denne  tvungne  og  kunstige 
Samfundsordning  gjort  Uret  mod  disse  Indianere, 
hvis  Skæbne  det  blev  at  tjene  som  Materiale  for 
det  storslaaede  Eksperiment?  Har  Jesuiterne  ikke, 
til  bedste  for  »Staten«  og  for  deres  egen  Magt, 
holdt  dem  nede  i  en  Tilstand  af  Umyndighed  og 
Trældom,  som  de  ikke  vilde  have  fundet  sig  i,  hvis 
de  havde  haft  deres  frie  Vilje?  Jesuiterne  har  paa 
Forhaand  deres  Svar  til  Kede  overfor  en  saadan 
Anklage.  De  svarer:  »Indianerne  var  ikke  skikkede 
til  nogen  anden  Samfundsform  end  den,  vi  anviste 
dem;  de  kunde  ikke  staa  paa  egne  Ben;  de  var 
ikke  andet  end  store  Børn  og  maatte  behandles 
som  saadanne.«  Vi  tør  ikke  ganske  benægte  denne 
Paastand,  —  der  er  meget,  som  tyder  paa,  at  den 

er  rigtig.  Men  der  er  ogsaa  andre  Træk,  som  nok 
kunde  vække  Formodning  om,  at  der  hos  Guara- 
nierne  har  været  Udviklingsmuligheder  til  Stede, 
som  ikke  har  faaet  Lov  at  udfolde  sig,  —  Spirer 
til  et  højere  Kulturliv,  som  Jesuiternes  Opdragelses¬ 
system  har  kvalt. 

Som  saadanne  Træk  kan  nævnes  den  Omstæn¬ 
dighed,  at  Fædrene  aldrig  synes  at  have  manglet 
duelige  og  paalidelige  Hjælpere  til  deres  omfattende 
Arbejde.  Alt  hvad  Indianerne  fik  Lov  til  at  paa¬ 
tage  sig,  har  de  ogsaa  kunnet  udføre,  og  saa  højt 
op  ad  Samfundsstigen,  som  Fædrene  tillod  dem  at 
komme,  har  de  gjort  god  Fyldest.  Og  det  omtales 
hyppigt,  at  de  beskedne  Embedsstillinger  og  Æres¬ 
hverv,  som  Indianerne  kunde  opnaa,  var  særdeles 
eftertragtede.  Det  er  derfor  vanskeligt  at  tro,  at 
deres  Evner  skulde  have  været  aldeles  ufyldest¬ 
gørende  udenfor  den  »lavere  Sfære«,  som  Fædrene 
straks  havde  henvist  dem  til,  og  i  hvilken  de  sy¬ 
stematisk  holdt  dem  nede.  Kløften  mellem  Herrer 
og  Tjenere,  mellem  hvide  og  farvede,  maatte  ikke 
udj  ævnes.  Da  en  indiansk  Yngling  ytrede  Ønske 
om  at  blive  Munk  eller  i  det  mindste  Lægbroder  i 
et  Kloster,  blev  det  ham  nægtet:  Indianere,  som 
vilde  hellige  sig  til  Kirkens  Tjeneste,  kunde  ikke 
naa  højere  op  end  til  Kirkebetjent. 

At  Indianerne  ikke  kunde  »staa  paa  egne  Ben«, 
viste  de  følgende  Begivenheder  godt  nok:  da  Jesu- 
iterne  var  borte,  gik  Staten  til  Grunde.  Men  det 
var  ogsaa  ualmindelig  haarde  Tilskikkelser,  som 
disse  Indianere  blev  udsat  for,  og  de  rejste  dog  ved 
liere  Lejligheder  en  Modstand  mod  deres  Under¬ 
trykkere,  som  baade  militært  og  moralsk  tjener  dem 
til  Ære.  Hvad  der  altid  fattedes  dem,  var  en  An¬ 
is 

fører,  en  ledende  Personlighed.  Men  det  er  jo  kun, 
hvad  man  maatte  vente  efter  den  Opdragelses- 
methode,  der  var  bleven  anvendt  paa  dem  i  halv¬ 
andet  Hundrede  Aar.  Det  jesuitiske  System  havde 
virket,  som  det  skulde.  Da  Fædrene  var  borte, 
fandtes  der  ikke  i  Landet  en  eneste  Personlighed, 
der  ragede  op  over  den  ensartede,  forskelsløse  Folke¬ 
masse.  Alt  var  nivelleret,  alle  Ejendommeligheder 
afslebne,  den  ene  var  ikke  anderledes  end  alle  de 
andre.  Og  saaledes  maatte  da  Jesuiternes  Stat  og 
Guaraniernes  Folk  gaa  til  Grunde  paa  samme  Tid. 


VI. 

Rigets  Undergang. 


Ensformigt  og  uforstyrret  hengled  Livet  i  Reduk¬ 
tionerne,  men  ovre  i  Evropa  skiftede  Tiderne. 
Hadet  mod  Jesuiterne  voksede  sig  stærkere  og  stær¬ 
kere;  Hoffet  i  Madrid  glemte  de  Tjenester,  India¬ 
nerne  saa  ofte  havde  vist  det  i  kritiske  Tider,  og 
Kongerne  begyndte  at  frygte  den  uafhængige  Repu¬ 
blik,  der  laa  midt  mellem  de  spanske  og  portugi¬ 
siske  Kolonier,  og  hvis  Ry  var  fløjet  over  hele 
Verden. 

Stridighederne  mellem  Spaniere  og  Portugisere 
var  aldrig  bleven  helt  bilagte,  og  Portugiserne  ved¬ 
blev  haardnakket  at  holde  sig  i  et  Hjørne  af  de 
spanske  Besiddelser  ved  La  Platallodens  nordlige 
Bred.  To  Gange  havde  Missionssoldaterne  fordrevet 
dem  derfra  og  indtaget  deres  faste  Punkt,  Fortet 
San  Sacramento.  Men  bestandig  kom  de  tilbage, 
og  saa  opgav  det  spanske  Hof,  sløvt  og  kortsynet, 
Kampen  imod  dem  og  forsøgte  paa  at  købe  dem 
bort  —  paa  Jesuiterstatens  Bekostning.  I  17.50 
sluttedes  en  Traktat,  hvorved  Portugal  afstod  San 
Sacramento  til  Spanien;  til  Gengæld  afstod  Spanien 
7  af  Jesuiternes  Reduktioner  til  Portugal,  saa  at 
fremtidig  Uruguay  skulde  være  Grænsen  mellem  de 

to  Koloniomraader.  Indianerne  fik  Ordre  til  at 
rømme  de  7  Byer;  de  maatte  medtage  deres  Kvæg 
og  rørlige  Ejendele,  men  Jorden  og  Bygningerne 
skulde  tilhøre  de  nye  Herrer.  Hele  det  rige  Land 
skulde  fuldstændig  rømmes,  —  Plantager  og  dyrkede 
Marker,  Kirker  og  befæstede  Byer  overleveres  til 
Indianernes  Dødsfjender.  Indianerne  nægtede  kort 
og  godt  at  adlyde  og  begyndte  paa  egen  Haand  at 
træffe  Forberedelser  til  Modstand. 

Jesuiterne  var  ilde  stedte  overfor  denne  op¬ 
rørende  Uretfærdighed.  Selvfølgelig  sympathiserede 
de  af  deres  bele  Hjerte  med  Indianerne;  men  paa 
den  anden  Side  havde  de  altid  rost  sig  af  deres 
Troskab  og  Lydighed  mod  den  spanske  Krone,  og  nu 
blev  denne  Lydighed  stillet  paa  saa  haard  en  Prøve. 
Jesuiterne  opbød  al  deres  Indflydelse  i  Madrid  for 
at  bevæge  Kongen  til  at  tage  sin  Befaling  tilbage; 
men  deres  Magt  var  ikke  længer  den  samme  som 
tidligere,  og  de  kunde  intet  opnaa.  De  forsøgte  da 
at  organisere  en  Udvandring  af  Indianerne  fra  de  7 
Reduktioner  til  Byerne  vest  for  Uruguay,  men  In¬ 
dianerne  vilde  ikke  følge  dem.  Saa  trak  Jesuiterne 
sig  officielt  bort  fra  det  ulykkelige  Land  og  overlod 
Indianerne  selv  at  føre  Kampen  mod  de  spanske 
og  portugisiske  Tropper,  som  nu  fra  forskellige 
Sider  brød  ind  over  Grænserne  for  at  sætte  Trak¬ 
tatens  Bestemmelser  i  Kraft. 

Og  de  7  Reduktioner  med  deres  30,000  Ind¬ 
byggere  tog  dristig  Kampen  op.  For  første  Gang 
ser  vi  her  Guaranierne  rejse  Nationalitetens  Fane, 
for  første  Gang  træder  de  frem  som  et  Folk ,  der 
kender  sin  Ret  til  at  leve  paa  den  Jord,  hvor  det 
er  født.  Proklamationer  i  Guaranisproget  blev  ud¬ 
spredt  mellem  Indianerne,  i  hvilke  det  hedder:  »Vi 

kan  aldrig  tro,  at  Kongen  har  sagt:  I  Indianere 
skal  give  Eders  Land  og  alt,  hvad  I  ejer,  til  Portu¬ 
giserne.  Vi  tror  det  visselig  ikke!  Det  kan  ikke 
forholde  sig  saaledes!  Hvis  Portugiserne  maaske 
vil  købe  vort  Land  med  deres  Blod,  saa  vil  vi  In¬ 
dianere  endnu  en  Gang  købe  det  tilbage  med  vort 
Blod.  Hvorfor  giver  vor  gode  Konge  ikke  heller 
Buenos  Ayres,  Santa  Fé  eller  Gorrientes  til  Portugi- 


/  ,  ■  V? 

21.  Sindbilledlig  Fremstilling  af  de  7  Reduktioners  Kamp: 
7  Løver  forsvarer  Paraguay  mod  Spaniere  og  Portugisere. 


serne?  Er  det  kun  de  fattige  Indianere,  denne  Be~ 
faling  rammer?  Er  det  kun  dem,  man  paalægger 
at  forlade  deres  Huse,  deres  Kirker  og  alt,  hvad 
Gud  har  givet  dem!« 

Hvis  man  var  sikker  paa,  at  der  ikke  stod  Je¬ 
suiter  bag  ved,  og  at  Indianerne  selv  havde  forfat¬ 
tet  denne  Proklamation,  saa  vilde  den  alene  være 
tilstrækkelig  til  at  bevise,  at  Guaranierne  ingenlunde 
manglede  de  Udviklingsmuligheder,  som  deres  For- 

m vildere  saa  serne  vil  frakende  dem.  Med  dette 

1/  KJ 

Aktstvkke  har  da  Guaranierne  selv  skrevet  deres 
%/ 

Myndighedserklæring,  og  dette  deres  tørste  selvstæn¬ 
dige  Skridt  lover  ikke  daarligt  for  deres  Fremtid. 
Det  er  jo  vanskeligt  at  tro  Jesuiterne,  naar  de  fra¬ 
lægger  sig  al  Andel  i  de  Begivenheder,  der  forefaldt 
øst  for  Uruguay.  Men  hvem  der  end  har  skrevet 
Proklamationen,  viste  i  hvert  Fald  Indianerne,  at 
de  agtede  at  staa  inde  for  hvad  der  var  skrevet  og 
at  sætte  Handling  bag  Proklamationens  Ord. 

I  1752  drev  Guaranierne,  anførte  af  Kaziken 
Joseph  Tiravu  fra  Sanct  Michael,  den  spansk-portugi- 
siske  Grænsekommission  ud  af  de  7  Reduktioners 
Omraade.  Joseph  Tirayu  angreb  derpaa  et  Fort, 
som  Portugiserne  allerede  havde  faaet  anlagt;  efter 
en  regelmæssig  Belejring  maatte  Portugiserne  over¬ 
give  Fortet,  som  straks  blev  jævnet  med  Jorden. 
Spanierne  blev  nu  betænkelige  ved  Foretagendet  og 
søgte  at  trække  Tiden  ud.  Men  Portugiserne  tog 
saa  fat  alene,  og  i  1756  sendte  de  to  Troppeafde¬ 
linger  paa  2500  Mand  ind  i  Missionslandet.  India¬ 
nerne  stillede  sig  straks  imod  dem,  denne  Gang 
anførte  af  Nicolaus  Languiru,  Corregidor  i  Concep- 
tion.  Efter  en  hidsig  Kamp  sejrede  Evropæerne, 
og  Nicolaus  faldt  med  1200  af  sine  Folk.  Men 
trods  dette  store  Tab  opgav  Indianerne  ingenlunde 
Kampen.  Allevegne  fandt  Portugiserne  Bjergpasser 
og  Skovveje  besatte,  og  kun  langsomt  og  under 
store  Besværligheder  kunde  de  rykke  frem  i  det 
vidtstrakte  Land.  Den  portugisiske  General  Gomez 
Freire  skriver  hjem:  »Naar  man  ser,  hvor  godt 
deres  Forsvar  er  ordnet,  skulde  man  næsten  tro,  at 
deres  Præster,  i  Stedet  for  at  læse  Katekismus  med 
dem,  har  undervist  dem  grundigt  i  Krigsbygnings¬ 
kunsten.« 

I  Portugal  lierskede  paa  den  Tid  den  enevæl¬ 
dige  Minister  Pombal ,  Jesuiternes  farligste  Fjende. 
Da  Efterretningen  om  Indianernes  Modstand  kom 
til  Lissabon  i  1757,  skaffede  han  sin  Forbitrelse 
Luft  ved  straks  at  forvise  alle  Jesuiter  fra  Hoffet, 
og  samtidig  udsendte  han  det  første  af  sine  mange 
Kampskrifter  mod  Ordenen:  »Kort  Beretning  om 
Jesuiternes  Rige  i  Paraguay.«  Han  sammenligner 
her  Jesuiterne  med  Tempelherrerne l),  ja  fremstiller 
dem  som  endnu  ugudeligere  end  disse;  thi  aldrig 
havde  dog  Tempelherrerne  sat  sig  op  imod  konge¬ 
lige  og  kirkelige  Befalinger,  aldrig  havde  de  grun¬ 
det  Republiker  midt  inde  i  Suverænernes  Stater, 
aldrig  havde  de  sat  væbnet  Modstand  mod  Kongens 
vise  Beslutninger;  men  alt  dette  havde  Jesuiterne  gjort. 

Medens  Pombal  ved  sin  voldsomme  Agitation 
rev  den  offentlige  Mening  i  Evropa  med  sig,  og  Je¬ 
suiternes  Stilling  blev  mere  og  mere  truet  i  alle 
katholske  Lande,  gik  den  meningsløse  Krig  sin 
Gang  i  det  ulykkelige  Land,  som  Hofferne  i  Evropa 
saa  hensynsløst  havde  købslaaet  om.  Det  eneste 
Resultat,  den  bragte,  var  Landets  Ødelæggelse.  En 
efter  en  faldt  Reduktionerne  i  Portugisernes  Hæn¬ 
der,  og  deres  Beboere  spredtes  husvilde  omkring  i 
Skovene.  Men  Modstanden  mod  deres  Arvefjender 
opgav  de  ikke;  Krigen  mod  deres  Flokke  kostede 

*)  Tempelherrerne  var  en  kristelig  Ridderorden,  stiftet  paa 
Korstogenes  Tid  med  det  Formaal  at  beskytte  Pilegrimmene 
i  det  hellige  Land.  Ordenen  fik  snart  store  Rigdomme  i 
forskellige  Lande  og  blev  efterhaanden  en  mægtig  interna¬ 
tional  Pengemagt,  hvorfor  den  fra  mange  Sider  blev  Gen¬ 
stand  for  Had  og  Misundelse.  Da  der  tillige  opstod  (dog 
sikkert  stærkt  overdrevne)  Rygter  om,  at  Ridderne  var  faldne 
fra  Evangeliets  Religion  og  Moral,  ja  at  de  endog  stod  i 
hemmeligt  Forbund  med  de  Vantro,  blev  Ordenen  ophævet 
1312, 

Portugiserne  enorme  Summer,  Spanierne  opfyldte 
kun  langsomt  og  modvilligt  deres  Part  af  Aftalen, 
—  og  tilsidst  blev  hele  Foretagendet  opgivet.  I  1761 
blev  Traktaten  af  1750  ophævet,  de  7  Reduktioner 
skulde  atter  være  spanske,  og  Indianerne  fik  Befaling 
til  igen  at  nedsætte  sig  i  deres  gamle  Hjemsteder. 

Men  disse  Reduktioner  kom  aldrig  ret  paa  Fode 
igen ;  thi  inden  det  ødelagte  Land  havde  forvundet 
Følgerne  af  den  langvarige  Krig,  var  Jesuiternes 
Skæbne  allerede  afgjort.  I  1759  var  de  bleven  ud¬ 
jagede  af  Portugal;  i  1764  blev  de  fordrevne  fra 
Frankrig  og  i  1767  fra  Spanien.  Samme  Aar  gik 
der  Ordre  til  Guvernørerne  over  de  spanske  Kolo¬ 
nier  i  Amerika  om  ogsaa  der  at  fængsle  alle  Jesuiter. 

Man  havde  frygtet  Modstand  fra  Jesuiternes 
Side,  og  man  kendte  helt  vel  den  Magt,  de  raadede 
over  i  Paraguay.  Guvernørerne  havde  derfor  Ordre 
til  at  gaa  frem  med  den  største  Forsigtighed,  alle 
Jesuiterne  skulde  fængsles  paa  een  og  samme  Dag, 
og  det  hele  Anslag  skulde  omhyggelig  hemmelig¬ 
holdes,  indtil  alle  Forberedelser  var  trufne.  Men 
al  denne  Forsigtighed  viste  sig  overflødig;  intet 
Forsøg  paa  Modstand  blev  gjort,  og  snart  var  alle 
Jesuiter  i  det  spanske  Amerika  samlede  i  Fængs¬ 
lerne  i  Buenos  Ayres.  Med  første  Skibslejlighed 
oversendtes  de  alle  til  Evropa,  og  faa  Aar  efter  blev 
Ordenen  ophævet  af  Paven. 

Der  er  sagt  om  Jesuiterordenen;  den  kendte 
hverken  til  Barndom  eller  til  Alderdom.  Fuldt 
færdig  sprang  den  ud  af  sin  Stifters  Tanke,  midt  i 
sin  Kraft  blev  den  voldelig  overhugget.  Disse  Ord 
kan  ogsaa  gælde  for  Jesuiternes  Stat  i  Paraguay. 
Ogsaa  den  havde  været  sig  selv  lig  fra  først  til 
sidst.  Det  Samfund,  der  gik  til  Grunde  i  1767,  var 
ganske  det  samme  som  det,  der  blev  grundlagt  i  1609. 

Staten  var  borte,  men  Individerne  levede.  Til¬ 
bage  staar  da  endnu  at  fortælle  det  sidste  Afsnit  af 
Guaranifolkets  Historie,  den  sørgelige  Fortælling 
om  Nationens  Dødskamp  og  endelige  Undergang. 
Thi  fra  det  Øjeblik,  Jesuiterpræsterne  forlod  deres 
Præstegaarde,  havde  Guaranierne  set  deres  sidste 
lykkelige  Dag. 

Den  spanske  Regering  overtog  nu  Landets  Sty¬ 
relse,  og  dens  første  Skridt  var  at  skille  den  verds¬ 
lige  og  den  gejstlige  Myndighed  ad.  Til  hver  By 
sendtes  en  spansk  Embedsmand  og  en  Dominika¬ 
ner-  eller  Franciskanerpræst.  Fra  den  første  Dag 
af  laa  disse  to  Autoriteter  i  Strid  med  hinanden, 
og  overalt  gik  det  ud  over  Indianerne,  som  ikke 
vidste,  hvilken  af  dem  de  skulde  adlyde.  Lystrede 
de  den  ene  Part,  lod  den  anden  dem  piske,  —  ofte 
fik  de  Prygl  fra  begge  Sider,  uden  at  det  derfor  gik 
op  for  dem,  hvorledes  de  egentlig  skulde  forholde 
sig.  Baade  de  gejstlige  og  de  verdslige  Herrer 
tænkte  nu  mest  paa  at  berige  sig  selv;  derfor  blev 
Indianerne  pryglede  til  Arbejde  for  dem,  de  fik 
utilstrækkelig  Føde,  ingen  Klæder,  og  deres  Huse 
fik  Lov  til  at  forfalde.  Spanierne  tog  uden  videre 
deres  Børn  fra  dem  for  at  bruge  dem  som  Tyende 
paa  deres  Godser  eller  i  deres  Huse  i  Buenos  Ayres; 
Kvæget  blev  drevet  sammesteds  hen,  Plantagerne 
blev  omhuggede,  og  Markerne  henlaa  uden  Dyrk¬ 
ning.  Indianerne  indsendte  et  Bønskrift  til  den 
spanske  Guvernør  om  at  faa  deres  egne  Præster 
tilbage  og  om  at  faa  den  gamle  Tilstand  indført 
igen.  Da  der  selvfølgelig  intet  Hensyn  blev  taget 
til  deres  Ønsker,  hensank  de  i  sløv  Ligegyldighed. 
Drukkenskab  og  Usædelighed  log  ganske  Overhaand 
imellem  dem,  eftersom  deres  Fattigdom  og  Elen¬ 
dighed  steg,  og  Folketallet  gik  tilbage  med  rivende 

Fart.  I  1797  var  der  kun  54,000  tilbage  af  de 
107,000,  der  taltes  i  1764. 

Ved  det  19.  Aarhundredes  Begyndelse  var  der 
saaledes  kun  Ruiner  tilbage  af  det  engang  saa  blom¬ 
strende  Samfund,  og  disse  Ruiner  skulde  nu  snart 
ganske  bortskylles  af  de  politiske  Begivenheder. 
Portugiserne  havde  ikke  glemt  deres  mislykkede 
Forsøg  paa  at  erobre  de  7  østlige  Reduktioner.  Nu, 
da  Spanierne  havde  misregeret  dem  i  en  Menneske¬ 
alder,  var  der  ikke  Grund  til  at  vente  den  kraftige 
Modstand  som  sidst ;  i  1801  kom  da  Portugiserne 
igen,  og  denne  Gang  med  bedre  Resultat.  De  7 
Reduktioner  blev  erobrede,  og  Uruguay  blev  Brasi¬ 
liens  Grænse,  som  den  er  den  Dag  i  Dag.  Portu¬ 
giserne  var  endnu  haardere  Herrer  end  Spanierne, 
og  Erobringen  fremskyndede  kun  Landets  Forfald: 
i  1801  var  der  endnu  14,000  Indianere  i  de  østlige 
Reduktioner,  i  1828  var  der  kun  8000  tilbage  af 
dem.  Hvad  der  omsider  blev  af  denne  sidste  Rest, 
vil  senere  blive  omtalt. 

Vest  for  Uruguay  holdt  Spaniens  Herredømme 
sig  endnu  i  nogle  Aar.  Men  under  Napoleons¬ 
krigene  begyndte  Oprøret  overalt  i  de  spansk-ame- 
rikanske  Kolonier,  og  d.  25.  Maj  1810  udstedte  La 
Platastaterne  deres  Uafhængighedserklæring.  I  de 
vilde  Krigsbegivenheder,  som  nu  fulgte,  blev  ogsaa 
de  gamle  jesuitiske  Reduktioner  inddragne,  og  Lan¬ 
det  mellem  Uruguay  og  Parana  maatte  ofte  tjene 
til  Kampplads  for  de  Røverbander,  der  i  Frihedens 
eller  i  den  spanske  Konges  Navn  bekæmpede  hin¬ 
anden.  Viljeløse  lod  de  mishandlede  Indianere  sig 
bruge  af  det  Parti,  der  havde  Magten  i  deres  Land, 
—  indtil  Portugiserne  som  sædvanligt  blandede  sig 
i  de  forvirrede  Forhold  og  søgte  at  gøre  yderligere 

Erobringer  fra  deres  spanske  Frænder.  Fra  det 
Øjeblik  af  kom  der  Mening  i  Guaraniernes  Politik. 
Portugiserne  havde  altid  været  deres  frygtede  og 
hadede  Fjender,  og  Indianerne  var  rede  til  at  støtte 
enhver  Fører,  som  vilde  bekæmpe  dem.  Den 
spanske  General  Artigas  forstod  at  benytte  sig 
heraf,  og  Guaranierne  sluttede  sig  med  Begejstring 
til  ham.  Kærnen  af  deres  hele  Krigsmagt,  2000 
Mand,  fulgte  ham  paa  et  Krigstogt  længere  mod 
Syd.  Men  medens  de  var  borte,  ramte  Portugi¬ 
sernes  frygtelige  Hævn  deres  værgeløse  Hjemland. 

Den  17.  Januar  1817  gik  den  portugisiske 
General  Chagas  med  2000  Mand  over  Uruguay. 
Han  havde  Befaling  til  at  ødelægge  samtlige  de 
vestlige  Reduktioner;  intet  maatte  skaanes,  hverken 
Huse  eller  Byer,  Kirker  eller  Kapeller;  Befolkningen 
skulde  føres  over  Floden  til  Brasilien,  —  det  var 
Paulisternes  Røvertog  og  Menneskejagter  om  igen. 
Chagas  udførte  Ordren  nøjagtigt.  Yapeyu,  Set. 
Thomas,  Apostolos  o.  s.  v.  blev  jævnede  med  Jor¬ 
den  en  efter  en,  og  Portugiserne  forøvede  de  vilde¬ 
ste  Grusomheder  mellem  de  værgeløse  Kvinder  og 
Børn,  hvis  Forsvarere  opholdt  sig  langt  borte  ved 
den  spanske  Hær.  Den  13.  Februar  kunde  Chagas 
indberette  til  sine  Foresatte:  »Vi  har  ødelagt  7 
Byer  vest  for  Uruguay  og  jævnet  dem  med  Jorden, 
3  andre  har  vi  udplyndret.  Alt  omliggende  Land 
har  vi  forvandlet  til  en  Ørken  i  50  Miles  Omkreds, 
foruden  at  vort  Rytteri  har  forfulgt  Oprørerne 
80  Mile  bort.  Vi  har  indsamlet  30  Arober  Sølv. 
Kostbarheder  og  Kirkeprydelser,  udmærkede  Kirke¬ 
klokker,  3000  Heste  og  lige  saa  mange  Hopper, 
1,130,000  Reis  præget  Mønt.«  I  en  senere  Indbe¬ 
retning  tilføjer  han:  »Der  er  dræbt  3190,  fanget 

360;  vi  har  erobret  5  Kanoner  og  1600  Geværer 
og  bortdrevet  1500  Heste.«  Fem  af  Reduktionerne 
havde  givet  sig  ind  under  Dr.  Francia,  der  her¬ 
skede  i  det  nuværende  Paraguay,  vest  for  Parana. 
Da  han  ikke  turde  optage  Kampen  med  Portugi¬ 
serne,  lod  han  selv  disse  5  Byer  afbrænde  og  Be- 
folkningen  flytte  over  i  hans  eget  Land,  for  saa 
vidt  de  ikke  allerede  var  flygtet  til  Skovene.  Saa- 
ledes  var  nu  hele  Missionslandet  mellem  Uruguay 
og  Parana  lagt  øde. 

Først  efter  at  Portugiserne  var  draget  bort, 
kom  Missionernes  væbnede  Mandskab  tilbage.  Da 
de  saa  de  Grusdynger  og  Ruinhobe,  der  betegnede 
Stederne,  hvor  deres  fordums  Hjem  havde  staaet, 
var  det,  som  om  der  foregik  en  Forvandling  i  dem. 
Selv  for  disse  mishandlede  og  forkuede  Stakler  var 
dette  sidste  for  meget :  Maalet  var  fuldt,  mere 
Ulykke  og  Lidelse  kunde  de  ikke  bære.  Det  Sløv¬ 
sind  og  den  Trældomsaand,  der  havde  ruget  over 
dem  i  200  Aar,  fejedes  bort  i  denne  bitre  Op- 
vaagnen  som  en  Taage  for  den  skarpe  Vind.  Til¬ 
bage  stod  den  vilde  Guarani,  brændende  af  Kamp¬ 
raseri,  tørstende  efter  Hævn,  ligegyldig  for  sin  egen 
Skæbne,  naar  blot  han  kunde  tøle  sin  Fjende 
under  sin  Haand.  Chagas,  der  paany  var  gaaet 
over  Uruguay,  blev  slaaet,  og  Portugiserne  fik  nu 
en  frygtelig  Gengældelse  at  føle.  I  to  Aar  bølgede 
Kampen  frem  og  tilbage  mellem  de  forbitrede  Mod¬ 
standere.  Indianernes  Hær  smeltede  sammen,  men 
endnu  i  1819  var  de  dog  stærke  nok  til  at  gaa 
over  Uruguay  og  angribe  Portugiserne  paa  deres 
egen  Grund.  Endnu  en  Gang  lykkedes  det  dem  at 
tilføje  General  Chagas  et  Nederlag,  men  saa  var 
ogsaa  deres  Kraft  udtømt.  Deres  sidste  Skarer, 

nogle  faa  Hundrede  Mand,  blev  sprængt  fra  hin¬ 
anden,  deres  Fører,  en  Adoptivsøn  af  General  Ar¬ 
tigas,  blev  fanget,  og  saa  var  Guaraniernes  Krigs¬ 
magt  tilintetgjort  for  bestandig. 

Faa  Aar  efter  disse  Begivenheder  besøgte  en 
fransk  Rejsende  det  fordums  Missionsland  mellem 
Uruguay  og  Parana,  hvor  engang  Hovedsædet  for 
Jesuiternes  Magt  havde  været.  Da  havde  Urskoven 
allerede  vundet  det  hele  tilbage.  I  Ruinerne  af  20 
Byer,  som  han  besøgte,  voksede  Træer  paa  Torve 
og  Gader,  ja  endog  inde  i  Husenes  Indre.  Jaguarer 
og  Krybdyr  havde  indrettet  sig  i  de  forladte  Men¬ 
neskeboliger,  og  kun  nogle  faa  indianske  Familier 
Hakkede  om  mellem  Ruinerne. 

Øst  for  Uruguay  bestod  endnu  de  7  Reduktio¬ 
ner,  som  Portugiserne  havde  bemægtiget  sig  i  1801. 
De  var  nu  kun  en  Skygge  af,  hvad  de  engang 
havde  været;  men  Hadet  mod  deres  Undertrykkere 
og  Haahet  om  Befrielse  fra  dem  var  stadig  levende 
hos  Indianerne.  I  1828  syntes  Lykken  et  Øjeblik 
at  tilsmile  dem.  Brasilien  var  i  Krig  med  Buenos 
Ayres  og  Montevideo,  og  en  af  de  fjendtlige  An¬ 
førere  drev  Portugiserne  ud  af  de  7  Reduktioners 
Ømraade.  Guaranierne  modtog  ham  som  en  Befrier 
og  rejste  sig  imod  deres  forhadte  Herrer.  Men  kort 
efter  sluttedes  der  Fred,  og  Guaranierne  blev  ladte 
i  Stikken  af  deres  nye  Venner.  Skuffede,  fortviv- 
lede  og  opfyldte  af  Frygt  for  Portugisernes  Hævn 
besluttede  de  da  alle  at  forlade  deres  gamle  Hjem. 

8000  i  Tallet  brød  Indianerne  op  fra  de  7 
Missionsbyer  og  drog  med  deres  Kvæg,  deres  Kirke¬ 
prydelser  og  alle  deres  Ejendele  syd  paa  til  den 
nuværende  Fristat  Uruguay.  Her  grundlagde  de  en 
nv  Koloni,  som  fik  Navnet  Bella-l  nion.  Men  deres 

onde  Skæbne  kvinde  de  ikke  flygte  fra.  Ogsaa  i 
Uruguay  rasede  evindelige  Partikampe,  og  India¬ 
nerne  blev  snart  udbyttede  og  udplyndrede  af  alle 
Partier.  I  1832  blev  Bella-Union  ødelagt,  og  kort 
efter  nedhuggedes  de  sidste  af  Guaranierne  i  et  Slag 
i  aaben  Mark.  Fire  Indianere,  som  var  bleven 
fangede  ved  denne  Lejlighed,  blev  af  Sejrherrerne 
overladte  til  en  Franskmand,  som  førte  dem  med 
til  Paris.  Her  blev  de  udstillede  i  et  Bur  sammen 
med  et  Næshorn  og  en  Boaslange;  de  vakte  stor 
Opsigt,  og  Pariserne  valfartede  ud  for  at  se  dem, 
men  Aaret  efter  døde  de  alle  fire  i  Fangenskabet. 
Det  var  Afslutningen  paa  de  syv  Reduktioner  øst 
for  Uruguay.  —  — 

Tilbage  stod  endnu  de  Reduktioner  vest  for 
Parana,  som  i  Tide  var  kommen  under  Dr.  Fran- 
cias  Herredømme.  De  fortsatte  deres  Tilværelse 
uforandret  i  de  tillærte  Former:  med  Ejendoms¬ 
fællesskab  og  med  en  Præst  som  eneste  Øvrigheds¬ 
person  i  Byen.  Saa  længe  Dr.  Francia  levede,  lod 
man  dem  i  Fred;  men  hans  Efterfølger  ophævede 
deres  særlige  Forfatning  i  1848.  Ejendomsfælles¬ 
skabet  blev  afskaffet,  Kvæghjorderne  tog  Regeringen, 
og  Indianerne  fik  til  Gengæld  Æren  af  at  blive  frie 
Borgere  i  Paraguay  med  Militærpligt,  Skattepligt  og 
almindelig  Stemmeret.  Det  betød,  at  de  hurtig  sank 
ned  i  en  haabløs  Fattigdom  og  Elendighed.  Snart 
havde  den  hvide  eller  blandede  Befolkning  trængt 
dem  bort  fra  de  fattige  Husmandslodder,  Regeringen 
havde  anvist  dem,  da  deres  »Tupambac«  blev  kon¬ 
fiskeret,  og  nu  er  forlængst  den  sidste  Missions¬ 
indianer  i  Paraguay  forsvundet. 

Hvad  havde  Jesuiterne  villet,  og  hvad  havde  de 
naaet? 

Blandt  de  Beskyldninger,  der  rejstes  imod  dem 
i  det  18.  Aarhundrede,  var  ogsaa  den,  at  de  ikke 
havde  haft  andet  Formaal  med  deres  Statsbygning 
i  Paraguay  end  at  skaffe  Ordenen  et  godt  Udbyt¬ 
ningsobjekt:  de  havde  ladet  deres  Indianere  arbejde 
som  Slaver  for  selv  at  kunne  hobe  Rigdomme  op  i 
Evropa.  Vi  tør  dog  vistnok  frikende  Jesuiterne  for 
denne  Anklage.  De  paastaar  selv,  at  alt  hvad  der 
produceredes  i  Paraguay,  kom  denne  Stat  alene  til 
Gode;  det  medgik  til  de  kostbare  offentlige  Foran¬ 
staltninger  og  til  at  underholde  Indianerne  paa  den 
Levefod,  som  disse  nu  engang  krævede,  og  som 
gjorde  dem  til  en  ingenlunde  billig  Arbejdskraft. 
Dette  lyder  ikke  usandsynligt  og  er  vistnok  rigtigt. 
Helt  grundløs  er  ogsaa  den  heftige  Anklage,  der 
saa  ofte  er  bleven  rejst  imod  dem:  at  de  vilde 
grundlægge  et  uafhængigt  Rige,  til  hvilket  Paraguay 
kun  var  den  første  Begyndelse,  men  som  senere 
skulde  udstrækkes  over  hele  Sydamerika  og  maaske 

videre  endnu.  Den  Ydmyghed,  hvormed  de  mod¬ 
tog  den  spanske  Konges  Bud  om  at  gaa  i  Fængsel, 
den  Selvfornægtelse,  hvormed  de  forlod  Paraguay, 
skønt  30,000  væbnede  Mænd  vilde  have  rejst  sig 
til  deres  Forsvar,  hvis  de  havde  ønsket  det,  tyder 
ikke  paa  saadanne  Planer.  Nej,  deres  Maal  har 
kun  været  det,  som  de  selv  vedkendte  sig  :  at  vinde 
Hedninger  for  Kristendommen  og  at  anvise  en  Vej, 
ad  hvilken  Indianerspørgsmaalet  —  den  Tids  sociale 
Spørgsmaal  i  Sydamerika  —  kunde  løses. 

Men  Jesuiternes  Løsning  af  dette  Spørgsmaal 
var  ikke  den  rette.  Historien  har  dømt  den.  Selv 
om  deres  Stat  blev  kastet  voldelig  over  Ende,  havde 
den  dog  bestaaet  længe  nok  til  at  vise  os,  hvilke 
Resultater  der  ad  den  Vej  vil  kunne  naas.  Jesu- 
itersystemet  —  med  sin  Orden  og  Regelbundethed, 
med  Tugt  og  Tvang,  med  Statseje,  Statsvirksomhed 
og  Statsledelse  af  fast  organiserede  Folkemasser  — 
vil  gøre  Staten  stærk,  den  enkelte  uselvstændig. 
Det  økonomiske  Spørgsmaal  kan  det  løse,  Sult  og 
Arbejdsløshed  kan  det  afværge;  men  Personligheder 
vil  det  ikke  frembringe.  Fabriker  kan  det  skabe, 
Produktionen  vil  blomstre,  Jordens  Afgrøde  vil 
fylde  de  store  Forraadshuse.  Men  ensformigt  og 
interesseløst  vil  den  enkeltes  Liv  forløbe.  Vel¬ 
disciplinerede  Soldater  kan  det  stille  mod  Samfun¬ 
dets  ydre  Fjender;  men  den  enkelte  vil  ikke  eje 
Mod  og  Kraft  til  at  værge  for  sig  og  sine. 

Hvis  der  i  vore  Dage  skulde  findes  et  Samfund, 
som  kunde  ønske  at  indrette  sig  efter  Principer, 
der  ligner  dem,  som  Jesuiterne  fulgte  i  Paraguay, 
saa  kan  Guaraniernes  Skæbne  lære  os,  hvad  der 
kan  vindes  og  hvad  der  vil  tabes  derved.  Det 

daglige  Brød  kan  vi  faa;  men  den,  som  ikke  kan 
leve  af  Brød  alene,  vil  gaa  til  Grunde  i  Mæthed  og 
Lede,  i  Stilstand,  Ensformighed  og  Tvang. 

Dog  —  et  Samfund,  der  kunde  finde  sig  i  at 
leve  sit  Liv  under  saadanne  Kaar,  har  aldrig  eksi¬ 
steret  mellem  hvide  Mænd. 

